
JEG havde ophørt at skrive og var saa lei af 
at læse, hvad de andre skrev, at jeg ikke 
viste, hvad jeg skulde tage i min Haand. Fra 
Ungdommen var vi saa forskræmte og saa uvi- 
dende, at skjønt jeg nok følte, at det eneste, jeg 
nu kunde læse, maatte være Historie, gik der 
dog en lang Tid, inden jeg fik Mod til paa 
egen Haand at tage fat. 

Det laa jo i os, at det kan ikke nytte at læse 
Historie uden at tage det grundigt; og det grun- 
dige var at begynde med Begyndelsen, — saa- 
ledes som de havde slæbt os ubarmhjertigt 
henover Ninives og Babylons Ruiner, fra Xerxes 
til Hystaspis — lige til Nabokodonozor, som 
gik paa Marken og spiste Græs. 

Naar jeg nu endelig tog Mod til mig og 
spurgte mig selv, hvad jeg helst vilde vide hi- 
storisk Besked om, fandt jeg snart ud, at jeg 
mest af alt trængte til at forstaa den Reaktion, 

som jeg kjendte brød ind over os alle efter 
korte Opsving i Slutten af Aarhundredet, og jeg 
besluttede uforsagt at give mig i Kast med 
Wienercongressen. 

I tre— fire Aar — fra 1895 til 1898 — fik 
jeg da fra Universitetsbibliotheket, hvor de var 
utroligt snille og hjælpsomme, alt, hvad jeg i 
min Ensomhed og paa egen Haand kunde fin- 
de i Katalogerne, og jeg begyndte at læse. Jeg 
har bestemt mig til, at jeg ikke vil nævne Bø- 
ger eller citere Kilder, men kun fortælle, hvor- 
ledes det gik med mine historiske Studier, og 
hvad Udbyttet blev. 

Det gik nemlig saa, at tiltrods for min Plan, 
blev det mig efterhvert umuligt at læse Reak- 
tionens Historie fremover fra Wienercongres- 
sen til idag. Det var, somom alt, hvad jeg fik 
fat i, svingede om noget, som laa bagen for. Jeg 
kom ikke et Skridt fremover; men jeg nødtes 
til at følge med i den Ring, hvori alt bevæge- 
de sig: Mennesker og Tanker. Jeg vilde af al 
Magt fremover fra mit Udgangspunkt, men jeg 
maatte enten jeg vilde eller ikke vende mine 
Øjne did, hvorhen allé saa; og tilsidst saa og- 
saa jeg bare den ene lille Mand med korslagte 
Arme og Hatten paatvers; jeg kastede alt an- 
det og tog fat paa Napoleon, som jeg udtryk- 



kelig havde besluttet ikke at medtage i mine 
historiske Studiers Plan. 

Wienercongressen tænker jeg mig altid i to 
sammenhængende Caricaturer fra den Tid. Paa 
det første Blad sidder alle Evropas Souverainer 
som Smaabørn med Papirkroner paa Hovedet 
omkring et langt Bord, hvor de leger med Kano- 
ner og Tinsoldater. Da kommer den Officer, 
som bragte Efterretningen fra Consulen i Li- 
vorno, at Napoleon havde forladt Elba; han 
bringer et nyt Legetøi — en Æske, som han 
sætter paa Bordet under Børnenes spændte 
Forventning. 

Pludseligt springer der op af Æsken en liden 
Mand med korslagte Arme og Hatten paatvers; 
og paa det andet Caricatur-Blad ser man saa 
alle Souverainerne paa Hovedet under Bordet, 
medens han staar alene igjen mellem det væl- 
tede Legetøi. Jeg har tænkt mig disse Carica- 
turer saa livagtigt, at jeg ikke længer ved, om 
jeg har seet dem, eller læst om dem, eller om 
jeg ikke selv har fundet op det hele; for ak- 
kurat saaledes gik det til. 

De blir saa underligt smaa baade Fyr- 
sterne og deres Stormænd, som de gik i de 
gamle festlige Sale i Wien og kroede sig for 
hinanden og for Damerne — som Haner- 



ne i en Hønsegaard, naar Høgen er fløiet 
forbi. 

Den frækkeste blandt dem er Metternichs Pri- 
vatsekretær Gentz. Alle Tidens fine Laster har 
i ham forenet sig med en Simpelhed, der al- 
drig blinker eller blues for noget; han kryber 
i Støvet, og der findes ikke den Gemenhed, 
han ikke lader sig bruge til. Men samtidig ser 
han Intrigernes og Rænkernes Traade bedre 
end nogen anden, og i sin Dagbog noterer han 
til sin egen Opbyggelse: 

Da jeg ikke har nogetsomhelst at bebrejde 
mig selv, er det saa langt fra, at det nedslaar 
mig — mit intime Kjendskab til den elendige 
Trafik, som drives her og til de nederdrægtige 
Mennesker, som regjerer Verden. Det morer 
mig tvertimod og jeg nyder det hele som et 
Skuespil, der gives expres for min Fornøjelse. 

Han aalede sig frem og fik i Grunden en 
enorm Indflydelse, skjønt hans officielle Stilling 
var saa ringe i en saadan Forsamling af Glans- 
billeder; men han lod sig ikke dupere. Efter 
en Middag, som han selv gav, skriver han i 
sin Dagbog: 

Jeg tog næsten ingen Del i Conversationen. 
Metternich og Talleyrand førte Samtalen ad de 
sædvanlige Veje. Men jeg følte mere levende 



end nogensinde, hvor Livet er tomt, og hvor 
de Mænd er svage, som holder Verdens Skjæb- 
ne i sin Haand; medens jeg nød min egen 
Overlegenhed uden at gjøre den gjældende; thi 
disse Herrers tomme Pjat havde ligesom bredt 
en Taage over min Aand. 

Saaledes er de igrunden allesammen. En utøi- 
let Vigtighed havde grebet dem alle efter disse 
Angstens og Ydmygelsernes Aar, hvor Alting 
havde staaet paa Hovedet paa den allerbeklage- 
ligste Maade. Hvad alle disse Evropas bedste 
Familier havde lidt i Tab af Rigdomme og God- 
ser og i virkelig Sorg over al den straalende 
Ungdom, som var falden i disse Aar eller vendt 
tilbage saarede eller lemlæstede fra disse Slag- 
marker, hvor der bare havde vanket Nederlag 
og Ydmygelser. Men næsten værst af alt, hvad 
de havde maattet finde sig i af ham den Ene, 
hvis Navn de ikke kunde faa over sine Læ- 
ber, som havde opholdt sig i deres Slotte, so- 
vet i deres Senge og spredt dem foran sig eller 
tvunget dem til at komme og bøie sig for ham. 

Og alle de Skuffelser, naar Damerne ved de 
gamle Hoffer flokkedes jublende om den unge 
støvede Adjutant, som havde bragt de første 
Efterretninger fra Slagmarken i den almindeli- 
ge Stil: 

Franskmændene angreb med 20,000 Mand et 
Corps Russere paa 5,000 Mand under Fyrst 
Bagration. Buonaparte var selv tilstede. Rus- 
serne slog sig gjennem, huggede de Franske 
ned som Siv, dræbte Marechal Soult og naaede 
Hoved-Armeen efter en glimrende Kamp; — 
og saa — et Par Danse senere paa Natten 
en Løben i Trapperne, en Forfærdelse, en Ræd- 
sel, en Flugt gjennem alle Corridorer og Bag- 
døre: Franskmændene er foran Byen; Mare- 
chal Soult — Hertugen af Dalmatien — kan 
være i Slottet, før Sol gaar op! 

Alt dette var forvundet, da de mødtes i Wien 
og gjenfandt hinanden: Keisere og Konger og 
store Slægtsnavne: Metternich, Schwarzenberg, 
Hardenberg, Castlereagh, Nesselrode — og over 
dem alle Talleyrand med sin lamme Fod, der 
aldrig snublede. 

Der var ingen af de andre, som kunde 
maale sig med ham i nogen Last eller i no- 
gen Upaalidelighed. Men alligevel var det ik- 
ke som en Mester i alt ondt og foragteligt, 
at han ragede op over hele sin Tid. Men 
Tiden var saa ussel, at ingen kunde komme 
denne Overlegenhed nær — ikke engang Na- 
poleon havde kunnet løfte sig over ham ; og 
derfor blev han ved at gaa fra Tid til Tid som 



et Falskhedens Tegn, Ingen kunde kaste den 
første Sten paa. 

Naar han tilslut hviskede til Louis Philippe, 
da han svor ham Troskabs-Eden: Sire! dette 
er den trettende! saa forarges vi mindre over 
dette Menneskes bundløse Falskhed; men vi 
gribes mere af Foragt for den Fyrste, som tog 
imod denne 13de Ed og for hele den Samtid, 
som havde staaet og bukket til alle disse høi- 
tidelige Løgne. 

Det Overlegne ved Talleyrand kaster Tidens 
Politik i dens kolde Falskhed til begge Sider 
ligesom Snefaner, medens hans Skikkelse skjæ- 
rer sig frem med noget lunt beroligende og 
samtidig med noget saa klart og skarpt, at det 
minder om den mest hensynsløse Oprigtighed. 

Efter den anden Restauration kom der en 
fin fransk Emigrant til ham og bad om Talley- 
rands Anbefaling til en passende Tjeneste ved 
det nye Hof 

Gjerne; men paa hvilke Fortjenester støtter 
De Deres Andragende? 

I de hundrede Dage fulgte jeg Kongen til 
Gent. 

Ja, er De nu ganske vis paa det? fulgte De 
virkelig til Gent? eller var de bare blandt dem, 
som vendte tilbage? For — ser De — jeg — 

Talleyrand — jeg fulgte nemlig ogsaa til Gent, 
og der var vi en syv — otte hundrede Menne- 
sker omkring Kongen. Men da vi vendte til- 
bage, var vi — saavidt jeg ved — femti Tu- 
sinde. 

Han var bestandig klar og fulgte aldrig med 
nogen Strøm. Men hvorledes Strømmen vend- 
te sig, kom den altid didhen, hvor Talleyrand 
allerede havde fast Fod. 

Alt il 807 da han havde undertegnet Fre- 
den til Tilsit efter Friedland, og da Napoleons 
Stjerne stod for Verden som allerlysest, gjorde 
Talleyrand den Bemærkning til sig selv: Nu 
har altsaa hverken Sejren ved Jena, eller alt 
det Blod, som flød ved Eylau, eller Triumfen 
ved Friedland udrettet noget afgjørende. Polen 
er ikke gjenoprettet; Preussen — blodigt og 
lemlæstet er endnu ilive, forat hævne sig; Za- 
ren som er slaaet og uden Armé har i Finland 
faaet en Million nye Undersaatter. Allerede fra 
dette Øjeblik viste Talleyrand, at Napoleon gik 
nedad; han vendte sig mod andre Herrer og 
begyndte allerede da at knytte Intriger med 
Bourbonerne. 

Paa Wienercongressen ragede han saa høit 
op, at Ingen vovede med en Antydning at for- 
bause sig over, at han ogsaa var der — og det 



som Bourbonernes første Udsending. Hans Nær- 
værelse passede til den gjenvundne Tryghed. 
Naar hans lamme Fod slæbte glat hen over de 
gamle Gulve i Wiens Slotte, saa viste man, at 
det var forbi med de sølede Støvler, som brød 
ind midt under Ballet; — og saa — alligevel! 
dette pludselige choc gjennem dem alle: han 
var der igjen: Napoleon havde forladt Elba! 
hele den gamle Elendighed var over dem og 
de gik atter paa Hovedet under Bordet og ile- 
de hjem — hver til sit. 

Ogsaa jeg forlod Wienercongressen og tog 
fat paa Begyndelsen: Napoleon Bonaparte er 
født den 15. August 1769; og eftersom jeg læ- 
ste, noterede jeg mange Smaating, som jeg nu 
stiller sammen paa min Maade. 



I 

HAN egnede sig ikke til at gjøre Tjeneste i 
noget politisk Parti, og det var ene og 
alene som Officer, at han i Republikens senere 
Aar begyndte at tiltrække sig Opmærksomhe- 
den. Men fra hans Ledelse af Toulons Erob- 
ring — Byen var falden i Hænderne paa de 
Engelske — blev hans Talent i den Grad aner- 
kjendt i militaire Kredse, at det i Virkeligheden 
var General Bonapartes Planer, som raadede 
for Krigen i Italien; meden§ han endnu selv 
kun var Divisionsgeneral. 

I 1796 erholdt Bonaparte Overkommandoen 
over Republikens Tropper i Italien. Han var 
da 27 Aar gammel, og samme Aar giftede han 
sig med Josephine. 

Den 12. April leverede han Slaget ved Mon- 
tenotte — et af de første i Rækken af atten 
store ordnede Feldtslag, som han vandt før Fre- 
den til Campo Formio i 1797, og om hvis Nav- 

ne der endnu staar den første festlige Glans: 
Millesimo, Mondovi, Lodi, Arcole, Rivoli. 

Dagen efter Slaget ved Montenotte, da alle 
de forskellige franske Hærafdelinger, som hid- 
til havde kjæmpet hver paa sin Kant og seet 
lidet til hverandre — da de allesammen i det 
klare Solskin kom marscherende ind paa Slet- 
ten og tog sine Pladser langs den blinkende 
Bormida — uden Forvirring og uden at kom- 
me iveien for hinanden, da gik det med en 
Gang op for de gamle Soldater, at her var 
kommen en ny Ledelse. 

Og paa den samme Dag fødtes den Tillid og 
Begejstring, som senere og bestandig stærkere 
samlede sig om den unge Chef. Alle — Gene- 
raler som Soldater — ovei^av sig til ham for 
Livet. Og heraf kom den punktlige Lydighed, 
den blinde og uimodstaaelige Tillid, som blev 
den dybe Aarsag til den Lykke, som siden 
fulgte Bonapartes overlegne og dristige Combi- 
nationer. 

Medens allerede ikke blot Frankrige, men 
endog hele det krigerske Evropa begyndte at 
lytte efter hans Navn, var det ikke mindre be- 
tegnende, hvor snart Republikens gamle Sol- 
dater veirede den store Fører. De var vant til, 
at der sendtes dem noget af hvert fra Regje- 

ringen i Paris — snart virkelige Officerer, snart 
andre Folk, som Revolutionens bevægede Ti- 
der bragte ovenpaa. De gamle Soldater i Italien 
havde derfor sin egen Maade, naar der kom 
nogen, de ligte. 

Efter Slaget ved Lodi fremstillede der sig 
foran General Bonapartes Telt en Deputation 
af gamle Grenaderer, som meddelte ham, at 
han af Armeen var udnævnt til Corporal; ef- 
ter Castiglione blev han Sergeant. Bonaparte 
var klog nok til at forstaa og sætte Pris paa 
disse Udmærkelser; og sidenefter i alle hans 
Felttog — ogsaa i Ulykkens Dage, gik der et 
Smil over hans Ansigt, naar en gammel Gre- 
nader fra Rækkerne kaldte ham le petit Ca- 
poral ! 

Armeens Kjærlighed og Ængstelighed for den- 
ne Fører, som aldrig skaanede sig, blev ogsaa 
allerede i 1797 Aarsagen til Oprettelse af en 
Æresvagt for General Bonaparte, da han paa 
et hængende Haar nær var bleven fangen af 
Østerrigerne. Det var af dette Guidernes navn- 
kundige Corps, at Napoleon senere dannede 
sin Garde, og det var som Oberst i Guiderne, 
han helst bar Uniform — grøn med røde Op- 
slag. 

Escadronchef Bessiéres, som netop med sex 

Mand havde erobret 2 østerrigske Kanoner ved 
Roveredo, fik Commandoen over Livvagten og 
Ansvaret for Generalens og senere Keiserens 
Liv. Han commanderede Garden til 1812 som 
Marechal og Hertug af Istrien. 

De dukker allerede frem — de første Nav- 
ne omkring Napoleon, som siden steg med ham 
i Glans. Men over ingen af de senere store 
Krige, hviler der saameget Solskin — man 
kunde næsten sige saa megen festlig Gemyt- 
lighed — som over de to første Feldttog i Ita- 
lien. Naturligvis gik det paa Livet løs, og Kug- 
lerne var ligesaa ubarmhjertige da som senere, 
naar de traf Men det gik saa overlang; Fien- 
derne saa hinanden bale og stræve med de 
lange Ladestokker, bide Patronerne af, komme 
Fængkrudt paa Panden, tage et langt Sigte og 
klikke mangfoldige Gange, før det smalt — især 
i Regnveir. De lajige Artilleri-Afstande kjendte 
man ikke til; man blev ikke overdænget som 
nu med Granater fra selve Luften. 

Ligesom General Sandels, fik se Sven Dufva, 
hvor han sloges, saaledes sad ogsaa Friedrich 
Wilhelm paa sin Hest i en Træfning ved Frank- 
furth i 1791 og beundrede en af Republikens 
Grenaderer, som sloges ganske alene paa en 
liden Bro, så ingen Djæfvul slapp ofver. 



14 



Kongen lod ham uskadt tage tilfange og sag- 
de til ham: Du er en brav Karl! men det er 
Skade, at du kjæmper for en slet Sag. 

Borger Wilhelm! svarede Soldaten; vi to er 
ikke enige i det Kapitel; lad os hellere tale om 
noget andet. 

Men helst i Italien tog Krigen sig noget un- 
derlig ud, fordi de franske Officerer var unge 
og galne, saa de overraskede og forbløffede de 
methodiske Østerrigere og skræmte Livet af de 
lidet modige Italienere. 

Selve Overgeneralen — den unge Bonaparte 
— gav Exemplet. Han red med faa Folk — 
foruden sin Generalstab og en Del andre Of- 
ficerer gjennem en liden By Lonato Dagen før 
Slaget ved Castiglione, da Byen pludselig blev 
omringet af en stærk østerrigsk Afdeling, hvis 
Commandant sendte en Parlementair med Op- 
fordring til de Franske om at overgive sig som 
Fanger. 

Bonaparte lod Parlementairen binde for Øi- 
nene — som Skik var — og førte ham midt 
ind i en Kreds af høie Officerer og talrige Uni- 
former. Idetsamme den fortumlede Parlemen- 
tair fik Bindet af og saa den glimrende For- 
samling, raabte Bonaparte med skrækkelig Stem- 
me: Rid strax til Deres Chef og sig ham, at 

jeg giver ham otte Minutter til * at nedlægge 
Vaabnene; han er kom.men midt ind i den fran- 
ske Armé; spilder han Tiden, er alt Haab ude! 
Parlementairen for afsted, og den østerrigske 
General blev saa forskrækket, at han overgav 
sig med 2,000 Mand og 4 Kanoner. 

Og engang i 1796 kom Lannes som ung Ba- 
taillonchef under en Recognoscering lige ind- 
paa en Afdeling paveligt Rytteri paa 300 Mand. 
Selv havde Lannes med sig to — tre Officerer 
og otte — ti Ordonanser. 

Lannes red øjeblikkelig løs paa den pavelige 
Officer, som alt havde givet sine Folk Ordre 
til at trække blank og gribe an; — „hvor tør 
De vove?" — skreg Lannes; „øjeblikkelig Sab- 
len i Skeden." 

„Subito!" — svarede Officeren. 

„Lad Deres Folk stige af og lad dem føre 
Hestene til mit Hovedkvarter!" 

„Adesso" — svarede den pavelige Officer og 
adlød. 

Det minder om Tordenskjold, da han blev 
saa lei af at ligge udenfor Marstrand og vente 
paa, at den svenske Flaade skulde stikke ud. 

Tilslut gik han op i Byen, fandt frem til det 
Hus, hvor de svenske Admiraler sad og drak 
eller raadslog. 

„Hvad Fanden nøler I efter?" raabte Tor- 
denskjold ind ad Vinduet 

Saa kom da endelig den svenske Flaade ud 
og blev strax afbanket 

Subito! 

Hertugen af Montebello var i mange Ting 
lig Tordenskjold, hensynsløst modig, bestandig 
midt i Ilden; men og en kold, aarvaagen Be- 
falingsmand, der beholdt Ledelsen i sin Haand, 
om det gik aldrig saa galt Det var i det første 
italienske Feldttog, at Bonaparte blev opmærk- 
som paa, hvorledes Bataillonschef Lannes førte 
sine Folk i Slaget ved Dego. Siden blev de 
uadskillelige, indtil Lannes — som Marechal 
og Hertug af Montebello faldt ved Esslingen i 
1809. Han var den blandt Generalerne som 
længst kunde bevare den gamle Tone overfor 
Keiseren, og sagde du til det siste; men saa 
døde han ogsaa midt i sin og sin Herres Glans 
og slap for de onde Dage, som for saa mange 
af hans Kammerater blev Prøver, de ikke be- 
stod, eller som ialfald gjør mange Ting saa 
uklare omkring Napoleon paa Slutten. 

Lannes var af de Officerer, som bestandig 
blev saarede; og det var igrunden ikke til at 
undres over, saa uvorrent som han udsatte sig. 
Men saa var der andre ligesaa forvovne, om 

hvem det sagdes mellem Soldaterne, at de var 
usaarlige — saaledes Masséna. 

Om Lannes blev det sagt, at han havde den 
Eiendommelighed, at Kuglerne slog sig flade 
mod hans Ben. 

Paa Toget til Syrien fik han en Kugle i Tin- 
dingen og styrtede til Jorden; de troede, han 
var død. Men det viste sig, at Kuglen var lø- 
bet hen over Hjemeskallen og sad fast bag i 
Huden, hvor man med Lethed skar den ud. 

I Slaget ved Aboukir, hvor han endnu led 
af Saaret i Hovedet, fik han en Kugle paa nært 
Hold, der rammede ham paa Læggebenet, slog 
sig flad og løb rundt Benet, forat blive sidden- 
de bag i Læggen. Han fik i Tidens Løb ogsaa 
flere andre Saar, inden en Kanonkugle knuste 
begge hans Knær ved Esslingen i 1809. 

Saaledes var Lannes en af dem, der blev 
truftie, da de sammen med Generalen og for 
at dække ham, løb over Broen ved Lodi; men 
den tapre unge Officer Muiron faldt død midt 
paa Broen foran Bonaparte. 

Muiron var en af de Officerer som Bona- 
parte allerede havde opdaget og som skulde 
blevet til noget stort i hans Haand. Thi dette 
var og blev igrunden Avancementet i Napo- 
leons Hær, hvor store de end blev, at han selv 

Omkring Napoleon 2 

opdagede og holdt Øie med Officererne; og 
dette viste de. Hans Personalkjendskab var saa 
stort og nøiagtigt over alle hans Armeer, at 
han kjendte sine Officerer ligesaagodt som en 
almindelig Tropfører kjender sine faa Folk; 
og dertil havde han et Blik til at opdage hver 
Enkelts herskende Evne og en Menneskekund- 
skab, som kun yderst sjelden tog feil. 

Det hændte i et af de italienske Feldttog 
Aftenen før et stort Slag, at en simpel Soldat 
traadte ud af Geledet, — som de saa ofte gjor- 
de efter republikansk Skik og sagde: „Borger 
General! — jeg ved, hvorledes du vil slaa dem 
imorgen;" — og dermed begyndte Soldaten at 
udvikle en Slagplan. 

Men Napoleon stansede ham i en Fart: Elen- 
dige! vil du tie! — thi hvad den simple Sol- 
dat sagde, var Ord til andet Bonapartes egen 
Plan til Slaget, den han ikke troede fandtes i 
Verden andetsteds end i hans eget Hoved. 

Den næste Dag efter Slaget lod han hin Sol- 
dat eftersøge — han havde mærket sig Regi- 
mentet ; men det store Feldtherre-Talent var 
faldet i den simple Soldateruniform, og Napo- 
leon mistede kanske en Marechal. 

Men saa var der ogsaa i Armeen, dengang 
han syvogtyve Aar gammel blev betroet Over- 

kommandoen gamle prøvede Generaler og Of- 
ficerer, som lidet var tilsinds at bøie sig for 
den nye Mand. 

Augerau, som var tolv Aar ældre, pustede 
sig op og mente, han skulde ikke lade sig im- 
ponere af den lille tynde Fyr fra Corsica ; men 
allerede da han kom ud fra den første Præ- 
sentation, var han myg; og skjønt Augerau al- 
drig var andet i Napoleons Øine end en tap- 
per, men opblæst Pralhans og en uforbederlig 
Plyndrer, steg han dog op til Marechal og Her- 
tug af Castiglione og var med overalt indtil 
Slutten, da han svigtede. 

Thi ligesom Napoleon aldrig havde Yndlinge, 
som fik beholde de høie Poster trods Udue- 
lighed, saaledes viste han paa den anden Side 
at paaskjønne og anvende endogsaå Mænd, der 
var ham imod, og om hvis falske Færd han 
gjennem sine Spioner havde fuld Besked. 

Et Par andre af de store Navne omkring 
Napoleon var alt fremme i 1796. Berthier, som 
havde været med Lafayette i America og paa 
Jamaica og som var avanceret til Oberst un- 
der den gamle Kellermann — Sejerherren ved 
Valmy — han blev en af Napoleons Genera- 
ler, men især hans nærmeste Omgangsven. 
Berthier var med paa Toget til Egypten; men 

2* 

han fik Lov til at reise hjem, fordi han sagde, 
han var syg; men det var nok helst, fordi han 
var saa forelsket i Madame Visconti. 

Ogsaa den stødige og uforfærdede Oudinot, 
som levede lige til 1847, var med fra Italien, 
Han steg hos Napoleon til Marechal og Her- 
tug af Reggio. Oudinot førte altid Grenadererne, 
som pleiede at marschere i Nærheden af Kei- 
serens Person, og det var ham, som ledede 
Infanteriet i de gode første Bayonet-Slag. Sol- 
daterne var vante til at se ham midt iblandt 
sig; han var af dem, som altid blev saaret, og 
tilslut havde han — jeg tror — treogtyve Saar. 

Foruden den haabefulde Muiron faldt i det 
første italienske Feldttog General La Harpe, 
som ved en Feiltagelse blev skudt af sine egne 
Folk. Ligervis General Steingel — en Elsasser, 
som Bonaparte siden altid nævnte som en ufor- 
lignelig Forpost-General. Steingel var nærsy- 
net og huggede med sine Husarer saa ivrigt 
ind i Slaget ved Mondovi, at han blev dræbt 
helt fremme i første Række som en simpel 
Soldat. 

Den gamle General Causse reddede Slaget 
ved Dego, men blev liggende dødelig saaret. Han 
sendte Bud efter Bonaparte og fik vide, at Sla- 
get var vundet. Den gamle General vinkede 



21 



til den unge og døde, idet han raabte: Leve 
Republiken ! 

Da Napoleon laa paa sit Yderste paa Sankt 
Helena, hørte de ham raabe kort før, han 
sluknede: Steingel! Desaix! Massena! gaa paa! 
nu har vi dem! Det var hans første Gene- 
raler fra hans Ungdomstid, som viste sig for 
ham. — 

De brave og vel dresserede Østerrigere, som 
gik saa pene i hvide Uniformer med Pudder 
og Pisk fra det ene Nederlag til det andet, 
havde igrunden været en bedre Skjæbne værd. 
Men deres forældede Krigskunst kunde ikke 
staa sig mod den nye franske Methode; og des- 
uden førtes de af saa mange hæderkronede 
Generaler, der vare alt for gamle. Beaulieu var 
80 Aar; Wurmser, som havde slaaet Republi- 
kens Hære ved Weissenburg, Heidelberg og i 
Pfalz — han var ogsaa gammel, Melas ligesaa; 
Alvinczy var deres bedste General. Men over 
alle disse stive Tropper med de gamle forstok- 
kede Generaler, som blev harcellerede og bragt 
ud af Fatning ved de Franskes uformodede og 
letvinte Maneuvrer — over alt dette lagde der 
sig uvilkaarligt noget af det pudsige, som altid 
viser sig, hvor de Gamle kommer tilkort over- 
for de Unge. Samtidig herskede der en vis 

Courtoisi mellem Fienderne, — noget af den 
Ridderlighed, som altid formilder Krigen, men 
som dens nye ubønhørlige Former gjør alt 
skjeldnere for hvert Aarhundrede. Da den gam- 
le Wurmser endelig maatte overgive det ud- 
hungrede Mantua, sendte den øverstcomman- 
derende General Bonaparte den forholdsvis 
gamle General Serrurier forat modtage Capi- 
tulationen, paa det at ikke Gamle Wurmser skul- 
de have den Tort at overgive sin Kaarde til 
en ung Fyr paa syvogtyve Aar. 

Foran Freden til Campo Formio holdt Bo- 
naparte og Josephine virkelig et lidet Hof i 
Slottet Montebello. Det formede sig allerede 
strax saaledes for ham, at med det samme han 
havde kastet Østerrige til Jorden for første 
Gang, var det ham selv personlig, hvis Væsen 
uden Tvang og uden Arrogance antog et Præg, 
der tilkjendegav, at han tog Sigte saa langt læn- 
ger frem end nogen fransk General før ham. 
Og uvilkaarligt lagde hans Omgivelser sig no- 
get anderledes tilrette, end det hidtil havde væ- 
ret Tone og Skik i Republikens militaire Kredse. 

Til Slottet Montebello kom Ministre fra Wien, 
fra Kongen af Neapel, Udsendinge fra Paven, 
fra Republikerne Genua og Venedig, fra Her- 
tugen af Parma, fra de schweitzerske Cantoner 

og fra flere tyske Fyrster; — Slottet lignede 
næsten en kongelig Residens. 

Uden tilsyneladende at forandre sig selv tog 
den unge Bonaparte alvorlig og kold — som 
altid — sin Plads; medens alle hans Omgivel- 
ser — kanske uden at forstaa — gled ind i 
den Formation, som fra nu af og i mange Aar 
skulde blive den faste: han alene midt i Cen- 
trum, og hele Verden i en Kreds omkring ham. 

Diplomaterne — de fineste, Wien havde — 
kom og prøvede sig paa ham. Der var ikke 
den Ting, han ikke forstod, eller det Rænke- 
spind, han ikke gjennemskuede, — langt min- 
dre, at der fandtes noget under Solen, som 
kunde skræmme ham. 

Derimod tog han — ikke i Hidsighed, men 
ganske kold og vel beregnende, hvad Indtryk 
det vilde gøre paa de gamle Parykker — Ge- 
neral Bonaparte tog det kostbare chinesiske 
Theservice som Gesandten Kobentzl havde faaet 
af Catharina den 2den og kastede det i Gul- 
vet: „Saaledes vil jeg sønderknuse Østerrig, * 
sagde han og red bort som en Stormvind. 

Ja — saa kom de jo ilende efter ham og 
bragte ham Fredstraktaten underskreven og fær- 
dig — netop som han vilde have den. 

Han begyndte ogsaa med sine storartede Pro- 

clamationer til Soldaterne. Man siger jo, at de 
øvede stor Virkning. Jeg for min ringe Del har 
altid fundet dem lange og affecterede: men jeg 
kan nu engang ikke taale Manifest-Stilen. 

General Bonaparte overrakte selv Directoriet 
Fredstraktaten til Campo Formio, og Paris gav 
en Række Fester for ham og Josephine. Den 
pragtfuldeste gav naturligvis Talleyrand, som 
for Tiden var Udenrigsminister for Republika- 
nerne. Kunster og Videnskaber kom og bøiede 
sig for ham; David vilde male ham; og den 
berømte Sangerinde Grassini, som han selv 
havde ført med sig fra Italien, hun sang for 
ham. 

Men best som det var, erfarede Frankrige, 
at 30,000 Soldater og 10,000 Søfolk, var truk- 
ne sammen i Middelhavshavnene, og at der 
gjordes umaadelige Rustninger i Toulon. De 
første Generaler og mange Videnskabsmænd 
skulde med paa denne mysterieuse Expedition. 

Det var det underlige Tog til Egypten, hvis 
Dybsindighed — ærlig talt — aldrig er gaaet 
op for mig. Hvis det var lykkedes, var det vel 
kommen for en Dag, hvilket Dommedagsslag 
det havde været for England; men som det 
gik, forblev alt efter mit Skjøn uklart; det mis- 
lykkedes ialfald fuldstændig. 

Den 9de Juni 1798 var den franske Flaade 
foran Malta. Det var fem hundrede Seil, som 
nærmede sig, og skræmte Stormesteren saa- 
ledes, at Øen efter et Par Dages Underhand- 
linger og efter nogle uskyldige Kanonskud 
overgav sig til de Franske. Det var gaaet 
saaledes for sig, at Maltheser-Riddernes Stor- 
mester — en Tysker ved Navn Hompesch 
havde modtaget 600,000 frcs. contant, samt 
Sikkerhed for en aarlig Pension paa 300,000 
frcs.; dermed trak han sig tilbage til Privat- 
livet. 

Maltas Hovedhavn Lavalette havde altid væ- 
ret anseet som absolut uindtagelig; og da de 
franske Officerer efter Capitulationen kom iland 
og besaa Befæstningerne, var der en iblandt 
dem, som sagde: Det var sandelig en Lykke 
for os, at her var Folk herinde i Fæstningen, 
som kunde lukke op; ellers var vi aldrig kom- 
met ind. 

Bonaparte havde altid et forunderligt Held 
med sig, naar han passerede Middelhavet — 
baade til og fra Egypten og senere fra Elba. 
Nelson laa og krydsede under Malta; han hav- 
de endog været inde i Alexandria 3 Dage, før 
den franske Flaade kom, men var gaaet ud 
igjen, forat finde Bonaparte, Nu kom den fran- 

ske Hær uforstyrret i Land og Kampen be- 
gyndte strax. 

Efter Bonapartes Indtog i Cairo den 25de 
Juli indtraf den store Ulykke, som gav Expe- 
ditionen den første og afgjørende Knæk — nem- 
lig den franske Flaades Ødelæggelse i Bugten 
ved Aboukir den 1ste August. Nelson fandt 
den endelig; og skjønt der var en dygtig fransk 
Admiral, som forsvarede sig godt, saa var dog 
enhver Flaades Skjæbne omtrent ligesaa beseg- 
let, naar den traf Nelson, som en Landhærs, 
naar den angrebes af Bonaparte. Det var og- 
saa det svageste Punkt ved hele Planen til To- 
get, at en fransk Flaade forudsattes at kunne 
holde sig i Middelhavet, saa længe Lord Nel- 
son var der. 

Efter Toget til Syrien og de mislykkede 
Stormangreb paa Fæstningen St. Jean d'Acre 
fik Bonaparte i Cairo læse Aviserne hjemme- 
fra og besluttede at vende tilbage til Frankrige. 
Han efterlod sig et Brev til General Kléber, 
hvori han overgav ham Overcommandoen i 
Egypten med en Masse Instruktioner, medens 
han selv med nogle faa Udvalgte i al Hemme- 
lighed reiste ned til Kysten, hvor de indskibede 
sig paa to Fregatter og naaede — ubegribeligt 
nok Fréjus i Syd-Frankrige den 9de Oktober 

1799 uden at have mødt et eneste af Lord 
Nelsons Skibe, som ellers krydsede over hele 
Middelhavet og opsnappede næsten alt, hvad 
der passerede. 

Det egyptiske Feldttog lignede i visse Maa- 
der, men i en mindre Maalestok det russiske 
Feldttog i 1812. Begge mislykkedes og tildels 
paa Grund af den samme Mangel paa Kjend- 
skab til Land og Folk, Geografi og Klimat. Og 
fra dem begge listede Føreren sig hjem og lod 
de andre sidde igjen med Elendigheden. 

Det var derfor ikke til at undres over, at Offi- 
cerer og Soldater, da de fik vide, at Generalen 
var seilet hjem, syntes, at han skammeligen hav- 
de forraadt og forladt dem midt i Egypten-Ørke- 
nen, — ganske ligesom Keiserens Generaler 
rasede mod ham om Morgenen den 5te De- 
cember 1812 i Krasnoe, da det blev bekjendt, 
at Keiseren om Natten var kjørt vestover mod 
Frankrige overladende Levningerne af den sto- 
re Armée til Kulden og Kosakkerne. 

Men alle de Egenskaber, og Følelser af Solida- 
ritet og Hensynstagen, som hos den gode Bor- 
ger udvikler et Samsind, der bærer det daglige 
Liv — det private som det offentlige — det 
var altsammen ganske fremmed for Bonapar- 
tes Natur; han har vist aldrig ofret noget af 

sit eget for andre eller for det fælles. Naar 
han gav, var det aldrig Offer; men det flød af 
den Rigelighed, som var den høie Herre egen. 
Om derimod nogen vilde forlangt af ham, at 
han, hvor noget var tabt eller mislykket, skul- 
de forblive paa Vraget for de Andres Skyld, 
vilde uden Tvivl dette været ham en taabelig 
Tanke af en Ideolog — som han sagde. 

Han saa aldrig andet foran sig, stillede al- 
drig andet Krav til sig selv end dette ene: at 
fylde fuldtud det Maal, han selv havde lagt paa 
sig; og dette var saa stort, at der aldrig blev 
Tid til at tænke paa andre — eller til at stan- 
se. — 

— Over Toget til Egypten hvilede ikke Ita- 
liens Solskin; der var en hedere Luft med 
Tørst og Pest; og til den unge Generals Navn 
klæbede der sig Skygger af Myrderierne i Jaf- 
fa, hvor han maatte lade flere Tusinde Krigs- 
fanger skyde, fordi der ikke var Mad til dem; 
og den aldrig modbeviste Beskyldning for at 
have givet en stor Mængde franske Syge, som 
led af Pest, Opium, forat de ikke skulde falde 
levende i Fiendemes Hænder under Tilbage- 
toget fra Syrien. 

Men i de navnkundige Slag ved Pyramider- 
ne ved Thabor og i Landslaget ved Aboukir 

faldt der ny Glans paa mange af de Navne, 
som skulde blive de største omkring Napoleon: 
Murat, Junot, Rapp, Lannes, Davoust og især 
over Generalerne Kléber og Dessaix, som blev 
tilbage i Egypten. 

Kléber var en tapper og duelig General — 
kjæmpemæssig stor og en smuk Mand. Det 
blev ham snart indlysende, at Bonapartes vidt- 
løftige og uklare Planer med Egyptens Beva- 
relse og Kolonisation var ganske uholdbar, og 
han aabnede Underhandlinger med den en- 
gelske Admiral; man var kommen saa langt, 
at der var sluttet Overenskomst om Fransk- 
mændenes fri Afmarsch. Men saa forlangte den 
engelske Regjering hjemmefra, at de franske 
Tropper skulde anses som Krigsfanger. 

Herover blev Kléber rasende; han rejste sig 
endnu engang og gjenerobrede hele Egypten. 

Imidlertid havde General Desaix næsten lige 
fra Expeditionens Ankomst holdt til i Øvre- 
Egypten, hvor han ikke blot havde gjennem- 
ført Landets Erobring som en Helt, men til- 
lige vist saa store Evner som Administrator, at 
de halvvilde Folk elskede ham og kaldte ham 
den vise Sultan. Bonaparte kaldte de Ildens 
Herre. 

Den 14de Juli 1800 blev Kléber dræbt paa 

Gaden i Kairo af en fanatisk Araber og De- 
saix af en Kanonkugle paa Sletten ved Maren- 
go, hvor han netop kom tidsnok til at frelse 
Sejeren for Bonaparte. 

Efter Kléber skulde General Menou føre 
Overcommandoen i Egypten; men han var end- 
mindre istand til at holde sammen paa den 
umulige Koloni, som stadig plagedes af Eng- 
lænderne. Menou var femti Aar gammel og saa- 
ledes ældre end Bonapartes Omgivelser paa 
den Tid; han laa i Strid med sine Officerer 
og gjorde sig til Latter for hele Armeen ved 
at gaa klædt som en Araber; han giftede sig 
med en ung Egypterinde og indrettede sit Liv 
paa østerlandsk. Napoleon behandlede ham al- 
tid godt, og han døde som Gouverneur i Vene- 
dig i 1810, — der siges af Kjærlighed til en 
ung Skuespillerinde. I hans Hænder gik den 
egyptiske Expedition fuldstændig istykker; — 
og de siste franske Tropper førtes hjem paa 
engelske Skibe, — dog ikke som Krigsfanger. 



I det Aar General Bonaparte havde været 
borte, var den franske Republik og de franske 
Vaaben hjemsøgte af lutter Ulykker. Dette vi- 
ste han allerede af de Aviser, Englænderne lod 

ham faa i Egypten. Men først da han steg 
iland i Frankrige, gik det op for ham, at mens 
han var borte, havde hans Navn lagt sig saa- 
ledes tilrette paa Folkets Læber, at han var 
den, som alene kunde frelse Frankrige, han 
alene nævntes overalt som Fædrelandets Be- 
frier. Der var ingen, som tænkte paa den mis- 
lykkede Expedition, han havde forladt; fra han 
steg iland, mødte han den oprigtigste Glæde, 
der steg til Begejstring fra By til By opigjen- 
nem Frankrig, i Fest paa Fest lige til Paris; 
og den umaadelige Kraft, som var i ham, lod 
ham snart glemme, hvad der var mislykket, 
og spændte hans Planer endnu høiere, end da 
han vendte tilbage som Sejerherre fra Italien. 
Men den unge, tørre og mistænksomme Gene- 
ral Bonaparte var endnu ikke bleven den Mand, 
som Lykken kunde narre eller beruse. I Paris', 
hvor alting stod ham aabent, holdt han sig fra 
først af tilbage næsten skjult. Han viste sig 
neppe ved de store officielle Fester eller i The- 
atrene. Men han arbeidede og intrigerede i Stil- 
hed mod Landets daværende Forfatning — uden 
Skrupler og fast bestemt som han var paa at 
indføre i Politiken det Element, som nu var 
det stærkeste — nemlig Arméen, hvilket igjen 
var ham selv og ingen anden. 

Den første Person, han stødte paa i sit hem- 
melige Arbejde var naturligvis Borger Talley- 
rand, som foreløbig ikke var Medlem af noget 
Ministerium. Han var strax rede til at stille sig 
*til Disposition for den nye Kraft, som steg op. 
Den republikanske Regjering bestod i 1799 af 
de fem Directeurer, som Ingen brød sig om 
samt af den lovgivende Forsamling. Bonaparte 
vilde ingen Revolution, men et Statscoup uden 
Kamp og Borgerblod. Den lovgivende Forsam- 
ling blev flyttet til St. Cloud — langt udenfor 
Paris, og Bonaparte bestemte sig ganske kold- 
blodig til at opløse den med Magt, forat lægge 
Styrelsen i andre Former, der aabnede Vejen 
for ham. 

Hans Hjælpere og Medsammensvorne var 
den Gruppe af Mænd, som allerede havde sam- 
let sig om ham, og som skulde blive Evropas 
første Hærførere og Statsmænd; men som end- 
nu ikke var andet end unge Officerer, som 
gik efter sin Generals Ordre til en politisk Om- 
væltning som til et almindeligt Cavallerichok. 
Det var først hans nærmeste i Slægt Murat, 
Ledere — gift med Pauline, — Sebastiani fra 
Corsica, desuden Lannes, Berthier og Moreau. 
Bernadotte derimod holdt sig tilbage og viste 
sig først, da alt var gaaet godt. Lucien, der 

var Præsident i de 5(X)*s Raad gjorde paa Af- 
gjørelsens Dag god Nytte — det var omtrent 
den eneste Hjælp, jeg ved af, at Napoleon no- 
gensinde fik af en af sine Brødre. 

Tidligt om Morgenen den 9de November 
1799 — det er den berømte 18de Brumaire 
efter den republikanske Almanak, — begyndte 
Tropperne at røre paa sig i Kasernerne. 

General Lefebvre — Commandant i Paris 
— havde faaet Færten af en Sammensværgel- 
se. Han var allerede tidligt ude tilvogns, forat 
faa rede paa Sagerne. Han mødte Oberst Se- 
bastiani og spurgte ham strængt, hvorfor han 
var ude saa tidligt med sine Folk uden Ordre? 

„General Bonaparte vil tale med Hr. Com- 
mandanten," svarede Sebastiani. Gaden var saa 
trang, at Vognen vanskelig kunde vende, og saa- 
ledes kom Lefebvre til at fortsætte fremover til 
General Bonapartes Hotel, hvor denne strax 
gik ham imøde og sagde: „De er en af Republi- 
kens Støtter. — Hr. General Lefebvre! De og 
jeg vil idag frelse Frankrige ud af Hænderne 
paa disse elendige Advokater!" 

„Advokater!" raabte den gamle General, „ned 
med Advokaterne! — jeg er med Dem!" 

Dermed sluttede den brave Lefebvre sig til 
Bonaparte for Livet. 

Omkring Napoleon 3 

Da Bonaparte traadte ind i de SOO's Raad, 
opløftede der sig et stort Skrig mod Tyrannen, 
medens Medlemmerne stimlede sammen om 
ham med vilde Fagter, saa Grenadererne be- 
gyndte at blive bange for deres lille Corporal. 
Murat lod da Salen rydde, og det gik i saadan 
Fart, at Folkets Kaame tildels maatte springe 
ud af Vinduerne; det var nu i Drivhuset, saa 
det var ikke noget højt Spring; men det var 
jo en politisk Voldshandling som mange aldrig 
glemte Napoleon. 

I det første Ministerium, Bpnaparte dannede 
som Første-Consul — der var 3, men ingen 
brød sig om de to andre — skulde Talleyrand 
være Udenrigsminister; men foreløbig udnævn- 
tes i hans Sted en tyskfødt Mand Grev Rein- 
hardt, som oftere blev benyttet af Napoleon i 
administrative og diplomatiske Affairer. Denne 
Grev Reinhardt var Broder til Consul C. F. 
Reinhardt Grundlæggeren af Handelshuset i 
Christianssand. 

Som Minister for Politivæsenet optoges Fou- 
ché, som Napoleon aldrig syntes at kunne und- 
være, skjønt han gjennemskuede hans Rænker 
og mangengang fik føle hans Falskhed. Tiltrods 
for megen Lighed vilde det være urigtigt, om 
Nogen vilde sige om Talleyrand og Fouché, at 

de var to Alen af det samme Stykke; thi Tal- 
leyrand var af det fineste Hanskeskind; men 
Fouché var en gemen Rævepels. 

Naar Talleyrand gled gjennem Partierne -— 
bestandig fin og overlegen, bedrog og forraadte 
Fouché den ene for den anden, levede i og af 
Ondskab, forhadt og foragtet af alle. Napoleon 
afsatte ham og tog ham igjen; hait gjorde ham 
til Hertug af Otrante, og var mange Gange ra- 
sende paa ham; men han kunde ikke leve. uden 
det fortrinlige Net af Spioneri, hvormed alene 
Fouché forstod at omgive ham, og hellerikke 
havde han nogen anden, som han mere ugenert 
kunde bruge til de nedrigste Bestikkelser. 

— I disse Consulatets fire Aar, som for Bo- 
Tiaparte visselig var hans Livs lykkeligste Aar, 
samlede Frankrige sig efter Revolutionen; og 
med den ukuelige Livskraft, hvormed dette 
Land reiser sig, naar Uveiret er over, kom der 
et fornyet stærkt Samfund tilsyne, i hvilket der 
dog strax begyndte at gjære Kræfter, som un- 
der den nyskabte Friheds Tegn samlede sig og 
i al Hemmelighed løftede den ene Mand høit 
op over Republikens Borgere. 

Og hans enorme Evner udviklede sig eller 
slap sig løs med en rivende Kraft, der omskab- 
te alt, hvad han rørte .ved. 

3* 

Under disse mægtige smaa Hænder forvand- 
lede Frankrige sig i en Fart. Kongernes Pa- 
ladser blev Førsteconsulens og Borgerskabet 
luftedes ud. Da han flyttede over fra Luxem- 
bourg-Slottet paa den venstre Seinebred til 
Tuillerieme og Louvre, var det en Ceremoni i 
Stil og Pragt fuldt kongelig. I faa Dage for- 
svandt den familiaire Tone fra Revolutionen; de 
republikanske Former i Selskabslivet veg for 
den kolde Hoflufl, som snarligen begyndte at 
fylde Tuilleriemes Pragtsale; man holdt op med 
at sige Borger og Borgerinde, man begyndte 
at klippe sit Haar og pynte sig. Aldrig skulde 
man seet en Forandring saa pludselig. 

Republiken var erkjendt af de evropæiske 
Magter — undtagen af England. Der herskede 
etslags Fred, og det gjaldt kun om at vinde 
England. Bonaparte, som baade dengang og hele 
sit Liv igjennem var saa langt borte fra Be- 
gribelse af England og engelsk Væsen, tog 
sig for at skrive et personligt Brev directe til 
Kong Georg af Storbrittanien, hvori han paa 
sin Maade søgte en Tilnærmelse mellem de to 
store Nationer. 

Svaret kom ganske tørt i Form af en Er- 
klæring af Pitt i Parlamentet: England kan først 
undertegne Freden, naar Frankrige er bragt 

tilbage til sine gamle Grænser. Det Standpunkt: 
aldrig under nogen Omstændighed at forlige 
sig med Napoleon — det holdt England 
trofast og urokkeligt, til det seirede. Og saa- 
ledes maatte der være Krig i Evropa, saa læn- 
ge denne Mand stod opreist. 

Men i Frankrige var der Jubel og Lykke ef- 
ter Revolutionens Trængsler. Mange Emigranter 
vendte hjem, Fanger løslodes og Landflygtige 
benaadedes; Forretningslivet og Samfærdselen 
tog uhørt Opsving under vise Love og prak- 
tiske Foranstaltninger. 



Napoleon Bonaparte havde altid Krig, og be- 
standig var det England, som holdt Liv i Ilden. 
Hver Gang et Rige var slaaet sønder og sam- 
men, kom England med nye Penge, og nye 
Forslag til Coalitioner. Den tredie af disse var 
oprindelig en Sammenslutning mellem Øster- 
rige, Bayern, Tyrkiet, Rusland, — samt 
England, som baade i Nordsøen og i Middel- 
havet havde Flaader paafærde til Frankriges 
Fordærv. 

Men Førsteconsulen var saa heldig at finde 
et Middel, hvorved han strax fik manøvreret 

Rusland ud af Coalitionen. Der var fra Repu- 
blikens Krige en Mængde russiske Krigsfanger 
i Frankrige og i de franske Grænsefæstninger. 
Alle disse lod Førsteconsulen klæde op i rus- 
siske Uniformer; han lod dem endog faa de 
rigtige Uniformer og Distinctioner, som svare- 
de til deres Rang og til de Regimenter og Vaa- 
benarter, hvori hver Fange havde tjent. Og 
hele denne Flok — mange Hundrede — sendte 
han vel forpleiede til Rusland med Hilsen til 
Keiser Paul den 1ste, og uden at der blev 
nævnt noget om en tilsvarende Udvexling af 
franske Krigs-Fanger, 

Det var kanske den eneste Gang, Napoleon 
beregnede rigtigt, naar han forsøgte at behandle 
Evropas andre Fyrster som Kammerat Den 
halvgale Paul var ikke saa fin paa det: han 
blev henrykt over denne Opmærksomhed og 
blev en fanatisk Beundrer af Bonaparte. Han 
kaldte sine Tropper hjem fra Tyskland, forlod 
Coalitionen og jagede alle Englændere ud af 
Sankt Petersburg. 

Desuden sendte Førsteconsulen sin Ven og 
Fortrolige Duroc — den senere Hertug af 
Friaul — som Gesandt til Berlin, og i en 
Haandevending var det lykkedes at plukke Coa- 
litionen saaledes istykker, at Førsteconsulen 

selv kunde gaa over Alperne for at befrie Ita- 
lien, som Østerrigerne havde gjenerobret, mens 
han var i Egypten. 

Det var en uhyre Overraskelse for Østerri- 
gerne — ja for hele Verden, da Bonapartes 
Generaler kom marscherende ud paa Nord-Ita- 
liens Sletter, efterat have passeret Alperne med 
Kanoner og det hele. Han selv red ind ad 
Mailands Porte den 2den Juni 1800 som Ita- 
liens Befrier. Italienerne var ude af sig selv af 
Jubel, da de saa ham igjen; man havde for- 
talt, at han var død i Egypten. 

Saa forløb det andet italienske Feldttog 
med endnu større Glans end det første. Den 
samme Sol skinnede over de franske Hære; 
men nu var det ikke længer Republikens fil- 
lede Bander uden Sko, men de smukkeste Sol- 
dater, Evropa nogensinde havde seet. 

— Foran et Feldttog pleiede Bonaparte, — 
og især mens han var tynd og ung — at kry- 
be omkring paa Gulvet over sine Kaarter og 
markere sine Planer med farvede Naale. Og 
hans Ungdomsven Bourienne, som i de første 
Aar var hans Privatsecretair, har fortalt, at Bo- 
naparte allerede i Paris satte sine Naale om- 
kring Sletterne ved Marengo og sagde, at der 
vilde han slaa Østerrigerne. 

Med Divisionerne Lannes, Victor og Desaix 
marscherede han henimod Landsbyen Marengo 
den 13de Juli, forat finde den østerrigske Ho- 
vedarmee under General Melas. Men for den 
næste Dag havde han givet Desaix Ordre til 
at tage en noget anden Vei i Uvished om, hvor 
Fienden var at finde. Tidligt den næste Mor- 
gen — den berømte 14de Juli 1800 stod Bo- 
naparte pludselig overfor den langt overlegne 
østerrigske Arme, og Slaget begyndte strax. 
Han sendte ufortøvet Bud til Desaix; men han 
kunde beregne, at det maatte vare mange Ti- 
mer, før Desaix's Division kunde tage Del i 
Kampen. 

Slaget begyndte med, at Østerrigerne tog 
Landsbyen Marengo og kastede Divisionen Vic- 
tor tilbage i Uorden. Bonaparte, som var sig 
bevist, at Slagets Udfald beroede paa Desaix*s 
Ankomst, gjorde de største Anstrængelser forat 
holde sin venstre Fløi nogenlunde paa Plads; 
medens høire Fløi og Centrum hele Formid- 
dagen trak sig tilbage, og fordreves fra Stilling 
til Stilling af de overmægtige Østerrigere. Na- 
poleon fulgte selv med; og naar General Ma- 
9ons Corps, hvor han var med, havde trukket 
sig et langt Stykke tilbage, stansede han og 

raabte til Ma^on : Se saa ! General ! nu slaas vi 
en Stund igjen. 

Paa denne Maade blev Klokken tre om Ef- 
termiddagen og hver eneste Mand — undtagen 
den Ene — ansaa Slaget haabløst tabt. Gamle 
General Melas, som var overvældet af Træthed 
og som desuden havde slaaet sig ondt ved at 
falde — af Hesten, var nu saa sikker i sin Sejer, 
at han forlod Slagmarken, red tilbage over Bor- 
mida og expederede strax fra Alessandria Cou- 
rerer til Wien, som skulde melde hans af- 
gjørende Sejer ved Marengo. Han overlod til 
General Zack at forfølge den slagne Bonaparte. 

Klokken var bleven fem. Bonaparte opgav 
ikke Haabet; han ledede Tilbagetoget og holdt 
sine ypperlige Tropper saaledes sammen, at 
det ikke paa noget Punkt gik over til Flugt. 
Da kom endelig Desaix jagende med et Par 
Adjutanter. 

Det var ikke længe siden, at General De- 
saix var vendt tilbage fra Egypten; og han 
havde ilet med at gjenfinde sin Ven Bonapar- 
te; disse to var i Armeens Øine dengang ube- 
tinget de mest fremragende Hærførere. 

Da han nu endelig naaede frem til Slag- 
marken, var han redet lidt forud for sine Trop- 
per i Utaalmodighed efter at finde Overgene- 

ralen, og de To blev snart enige om, at Slaget, 
som det stod, var tabt. 

„Kom," sagde Desaix; „lad os stige af He- 
stene; det ser ud, somom vi er mere rolige." 

Saa satte de sig ned paa Marken og saa paa 
dette Slag, som var i deres Hænder, og i hvis 
Udfald Fædrelandets Skjæbne var ophængt — 
disse to unge Mennesker omtrent i den Alder, 
da vi andre li^er og klatter med Examen og 
Karakterer og skjælver for nogle vindtørkede 
Støvdragere og Professorer. 

Desaix skal have sagt: Kuglerne kjender mig 
ikke igjen, siden jeg var i Egypten. 

Der var mellem de franske Officerer en egen 
Maade at tale paa, naar de hentydede til Dø- 
den eller til sine Forudanelser. Dette Ord af 
Desaix blev af alle opfattet som hans Udtryk 
for, at han følte paa sig, hvad der forestod. 

Endelig svingede de første Tropper af De- 
saix's Hærafdeling ind paa Sletten. De to Gene- 
raler gav hinanden Haanden og steg til Hest. 
En halv Time efter knuste en Kanonkugle De- 
saix's Bryst og kastede ham død til Jorden. 

De første Tropper af Desaix*s Armecorps, som 
naaede frem til Marengo, og som hævnede hans 
Død, tilhørte General Boudets Division. Be- 
standig i de store Slag og naar der skulde ta- 

ges et Kjæmpetag, er det Divisionen Boudet, 
som nævnes. General Boudet var fra 1769 og 
havde allerede i 1794 erobret Guadeloupe. I 
1807 slog han de Svenske ved Stralsund, blev 
Greve med store Dotationer af Jordegods i 
svensk Pommern, Ridder af Danebroge og Stor- 
kors af Æreslegionen. Hans Folk og især hans 
Artilleri var Mønster for hele Armeen. 

Nu kom altsaa disse Kjernetropper i det yder- 
ste Øieblik, og der gik et Sæt gjennem hele 
den halvt oprevne Arme. Al Træthed var glemt 
og al Tillid var vendt tilbage til den lille Mand 
paa'den hvide Hest, som de hele Dagen havde 
seet paa etslags Flugt. 

Han raabte til Linierne, som igjen sluttede 
sig og bølgede fremover: Husk paa — Solda- 
ter! at jeg er vant til at sove paa Slagmar- 
ken. 

General Zack havde stillet sig med 5,000 
gode Grenaderer mod Boudet; men netop i 
rette Øieblik lod General Kellermann sit Ca- 
valleri suse ind i de østerrigske Grenaderer, 
som blev kastet overende og for Størstedelen 
tagne tilfange. 

Fra dette Øieblik styrtede Franskmændene 
frem over hele Linien og inden Aften var Slet- 
ten tagen tilbage, og General Bonaparte kun- 

de sove i Landsbyen Marengo, ud af hvil- 
ken han var fordrevet i den aarle Morgenstund. 

I Løbet af Natten afsluttede Berthier Over- 
enskomsten til Alessandria med Melas, hvor- 
ved alt, hvad Frankrig havde tabt i Italien, 
blev det gjengivet. 

Der har i hundrede Aar været talt og skre- 
vet saa meget om, at det var Desaix og Kel- 
lermann, som vandt Slaget ved Marengo. Men 
efter mit Skjøn kan den commanderende Ge- 
neral ikke seire paa anden Maade, end ved at 
hans Officerer adlyder hans Ordre, kommer 
paa sin Plads og gjør sin Pligt i rette Tid; 
andet kan jo ikke den ene Mand gjøre, naar 
Slaget er aabnet. 

Bonaparte seirede ved Marengo, fordi De- 
saix og Kellermann gjorde sin Pligt, som han 
havde beregnet; og Napoleon tabte Slaget ved 
Waterloo, fordi Grouchy ikke gjorde sin Pligt 
og ikke var der, hvor han efter Overgenera- 
lens Beregning skulde været. 

Der var forresten omkring Napoleon 2 Ge- 
neraler Kellermann — Fader og Søn. Den æl- 
dre var født i Baden 1735, men levede lige til 
1820, Han vandt allerede som Republikens Ge- 
neral Artillerislaget ved Valmy. Napoleon gjor- 
de ham til Marechal og Hertug af Valmy og 



45 



anvendte ham helst til Commandant i Fæst- 
ninger, hvor han opdrog de unge Tropper. 

Hans Søn — Greven af Valmy — var Ge- 
neralen fra Marengo. Han sloges senere mest 
med de Engelske i Spanien og Portugal. 

— Det er vanskeligt at gjøre sig nogen Ide 
om den enorme Virkning af Slaget ved Ma- 
rengo. Det var noget saa uventet og storartet, 
at alle Samfundsklasser og alle Partier flød 
sammen i en fælles Jubel; Paris blev med et 
Slag illumineret, da Efterretningen kom, og fra 
denne Dag var igrunden al Regjering — ja hele 
Frankrige og dets Skjæbne lagt i den ene 
Mands Haand. 

Fra den landflygtige Konge fik Førsteconsu- 
len directe en Haandskrivelse: 

„Allerede længe maa De — Hr. General! 
„have kjendt til, hvilken Agtelse jeg nærer for 
„Dem. Skulde De tvivle om min Taknemlig- 
„hed, saa nævn, hvilken Plads De selv yil ind- 
„tage, og hvorledes De ønsker Deres Venner 
„anbragt i Staten. Hvad mine Principer an- 
„gaar, saa er jeg Franskmand: overbærende af 
„Karakter; og vil være det endnu mere, fordi 
„det er klogt. 

„Sejerherren fra Lodi, Castiglione og Arcole, 
„Italiens Erobrer — kan ikke foretrække en 

„tom Berømmelse for den sande Ære — det 
„er umuligt! Men imidlertid spilder De en 
„kostbar Tid. Vi to kunne sikre Frankriges 
„Lykke; jeg siger: vi To, fordi jeg har Brug 
„for Bonaparte, og fordi han kan ikke naa det- 
„te Maal uden mig. Hr. General! Evropas Øi- 
„ne hviler paa Dem, Æren venter, og jeg er 
„utaalmodig efler at gjengive mit Land Freden. 

Louis. " 

Bonaparte svarede ganske tørt og oprigtigt: 
„Min Herre! jeg har modtaget Deres Brev, 
„og jeg takker Dem for de hædrende Ord, De 
„skriver om mig. Men De bør ikke ønske at 
„vende tilbage til Frankrige: De vilde komme 
„til at gaa over Hundrede Tusinde Lig. Bring 
„Frankriges Ro og Lykke dette Offer at op- 
„give Deres egne Interesser, og Historien vil 
„paaskjønne Dem derfor. Jeg er ikke ufølsom 
„for Deres Families Ulykker; og jeg vil med For- 
„nøielse bidrage til Deres Ro og Sikkerhed i 
„det Tilflugtssted, De har valgt Dem. 

Bonaparte." 

Denne næsten naive Overlegenhed maa have 
gjort et mageløst Indtryk paa Bourbonen, som 
i et Øiebliks Svaghed havde ydmyget sig saa 

dybt. Og Bonaparte var neppe selv klar over 
hvor himmelstormende pulverfrækt hans Brev 
maatte forekomme de Kredse, hvis sande Stem- 
ning overfor ham han aldrig fuldt ud lærte at 
forstaa. 

— Men i Skyggen af det knuste Konge- 
dømme og af denne Republik, som hurtigt faldt 
sammen, stod der nogle Skikkelser, som i fæl- 
les Had til den Ene forbandt sig, forat befri 
Verden for Tyrannen. Der var mange Anslag, 
og flere Sammensvæi^elser opdagedes itide, 
hvori var indviklet gamle Revolutionsmænd 
sammen med Navne, der tilhørte Kongens Par- 
ti. Nogle vilde snige sig forklædte ind i Mal- 
maison; andre vilde støde ham ned i Operaens 
Corridorer. Et Par farlige Arbeidere havde be- 
gyndt at lave en Bombe; men da de vilde 
gjøre en Prøve med Sprængstoffet, var Virk- 
ningen saa ødelæ^ende, at de blev halvrædde 
selv, og Politiet blev opmærksom paa det for- 
færdelige Knald. 

En Mordplan kom dog til Udførelse, før Aar 
1800 gik ud og gjorde et stærkt Indtryk paa 
Paris. Det var en Sammensværgelse af Konge- 
ligsindede, som med stor Omsigt og Koldblo- 
dighed havde lagt et Mordforsøg tilrette, der 
kun ved et Tilfælde mislykkedes. 

Juleaften skulde Bonaparte og Josephine hø- 
re Haydns Oratorium „Skabelsen" i Operaen; 
det var en Festforestilling, som vilde samle 
hele Paris. Lidt før Klokken syv kom et Par 
af de Sammensvorne — klædte som alminde- 
lige Arbejdsfolk trækkende med en Haand- 
kjærre, hvorpaa der laa en Tønde, som var 
fyldt med Krudt og Kugler. Kjærren lod de 
staa — ligesom ved et Tilfælde i en Gade^ 
som Førsteconsulens Vogn maatte passere; Ti- 
den var paa det nøiagtigste beregnet, Lunten 
var tændt, man viste, han var præcis. 

Men Bonapartes Kusk var tilfældigvis lidt 
fuld den Aften; han kjørte susende fort ind i 
Gaden, forbi Helvedesmaskinen, netop to — tre 
Secunder, før den sprang. Sexogfemti Men- 
nesker blev saarede og toogtyve dræbtes; 
flere Huse ødelagdes. I Operaen havde man 
allerede begyndt at hviske om et Attentat og 
da han kold og rolig viste sig i sin Loge, brød 
der ud en ubeskrivelig Jubel. 

Hans vidunderlige Held gjorde ham til Mi- 
raklernes Mand ; han kom for Mange til at staa 
som den af Forsynet Udvalgte, og dette At- 
tentat bidrog ogsaa mægtigt til at løfte ham op. 

Men efterat han under Katastrofen og senere 
i Operaen havde vist sin almindelige Ro og 

Kulde, gav han sig bagefter til at granske nøie- 
re dette Attentat, som aabenbart ikke kunde 
være en isoleret Forbrydelse. Fouché, som en- 
ten vilde skjule, at han ingenting havde vist, 
eller som vilde gamle Fiender tillivs, fremlagde 
endnu samme Nat en Liste paa 130 gamle Re- 
volutionsmænd. Og skjønt Napoleons Mistanke 
nærmest var rettet mod Royalisterne, lod han 
sig dog henrive til at lade disse 130 Personer 
deportere til Cayenne, efterat han havde trod- 
set igjennem en Lov, der gav Consulerne Magt 
til at forvise mistænkelige Personer. 

— Den 12te Februar 1801 modtog Paris Ef- 
terretningen om Freden til Lunéville, der var 
Frugten af Marengo og af Moreaus ligesaa glim- 
rende Sejer ved Hohenlinden. Frankriges Græn- 
ser udvidedes og alle dets Fiender ydmygedes. 

I tusindvis passerede Folket Tuillerierne og 
raabte: Leve Bonaparte; de dansede paa Ga- 
den, og Førsteconsulens Orkester spillede Bal- 
musik, mens det knaldede med Kanoner og 
Fyrværkeri. Den mest glimrende Fest gav at- 
ter Udenrigsministeren Talleyrand. 

Her modtog Førsteconsulen alt, hvad der 
fandtes af fremragende i Paris — af Franske 
og Fremmede. Det gamle Kongedømme og Re- 
volutionen, gammel Adel og gammel Republik, 

nye Pengemænd, Krigere, Lærde, Digtere, Kunst- 
nere og Embedsmænd — alle mødtes og hyl- 
dede nu for første Gang Napoleon Bonaparte 
som Frankriges første Borger og Statens Over- 
hoved. 

— Alle, som har læst Erindringerne fra den 
Tid, kjender den Duft af Sommer og Roser, 
som staar af Malmaison. Der kom senere saa 
meget mere af Glans og Pragt, da man tog de 
store franske Slotte i Brug; men Intet har 
overstraalet de eventyrlige Dage i Malmaison 
ved dette Hof, som endnu kun var en Flok 
lystige unge Damer og Herrer paa Landtur. 

Førsteconsulen, om hvem alting dreiede sig, 
var ikke længer den magre mørke General 
med den gule italienske Hud. Hans hele Ydre 
var forandret. Som ung Officer led han meget 
af en Hudsygdom, som maa have været et- 
slags ondartet Skab eller Fnat. Han fik det, da 
han i Løbegravene ved Toulon blev smittet 
paa Hænderne, fordi han selv tog fat ved Lad- 
ningen og Manøvreringen af Kanonerne. Dette 
Udslet gik over hele Legemet og var ham en 
stor Plage. Hans Stilling har vel ikke dengang 
været saadan, at han kunde søge den bedste 
Pleie eller give sig Tid til at blive grundig hel- 
bredet. 

Men da han først var bleven ren, fik han 
den marmorhvide Hud, som udmærkede Fa- 
milien; og han blev yderst forsigtig og nøie- 
regnende med Hudens Pleie; — han talte ofte 
om Hudens Opdragelse. 

For det første laa han nu timevis i Vand — 
saa varmt, at andre knapt kunde taale at stik- 
ke Haanden ned i. Desuden lod han sig over- 
hælde med Eau de Cologne, hvoraf han brugte 
store Masser. Saa blev hele hans smukke Krop 
gnedet godt ind, og man iførte ham hans fine 
Underklær og de trange hvide Benklæder — al- 
ting af første Sort og pillende rent. Som Uni- 
form brugte han aldrig andet end Livvagtens 
blaa eller grønne Kjole med rød Besætning og 
senere Hofdragter og de fantastiske Keiser- 
klæder. 

Han var nu den smukke velskabte Mand 
med stærke Ben, smaa faste Fødder, det klare, 
rentskaarne Ansigt og Bonaparternes fine Mund 
med de hvide feilfrie Tænder. Saaledes var 
han, naar de en enkelt Gang fik ham med i 
deres Lege, og han løb efter Josephine og de 
andre unge Damer i Haven ved Malmaison. 
Men han ligte ikke, at nogen løb fortere end 
han selv; og han blev sint, naar han faldt og 
fik Græsflækker paa sine hvide Buxer. 

Da gjaldt det om at holde sig alvorlig; de 
var næsten kvalte af Latter — de unge Men- 
nesker og viste ikke, hvor de skulde vende 
sig hen; thi han var farlig; ingen — ikke en- 
gang Josephine kunde vide, hvor langt han 
vilde taale Spøgen. 

Han var alle sine Dage — endogsaa i Ung- 
dommen — et ugemytligt Menneske. Aldrig 
har jeg læst om, at Napoleon lo; det kunde 
han vist ikke. Men om hans Smil er det sagt, 
at naar de var af de gode, kunde det læge 
Saar og bringe den, som fik det, til at gaa i 
Ilden for ham. 

Men ingen Latter, intet Udbrud af Lystig- 
hed, bestandig i den samme Marmorstil med 
den fast sammenpressede Mund rede til at com- 
mandere eller til at skræmme Livet af Folk 
og saa denne Stemme, som der ikke fandtes 
Mage til; bestandig var man utryg. 

Maleren Isabey var let og smidig og fuld af 
Commers som alle de andre. Han kom en 
Formiddag gjennem de tomme Værelser — 
Selskabet var gaaet til Frokost — , men i Have- 
stuen saa han en ung Mand, som han tog for 
Lucien Bonaparte. Isabey nærmede sig forsig- 
tig og let paa Taa, tog en kraftig Sats og sprang 
Buk over Manden. Men da han triumferende 

vendte sig om, mødte han Førsteconsulens 
skrækkelige Øine. 

Den lille Maler løb alt, hvad han kunde, ud 
i Haven, ud i Skoven, og det varede længe, 
før han vovede sig ind igjen, og endnu læn- 
ger, før han turde fortælle nogen denne Til- 
dragelse. Førsteconsulen lod som Ingenting. 

Jeg har for mit eget Vedkommende aldrig 
været i Nærheden af nogen stor Mand und- 
tagen Bjørnstjerne Bjørnson. Han har ogsaa et 
saadant Ydre, at han kan skræmme Livet af 
Folk; og naar han aabner Munden, er det og- 
saa mest til det, jeg i min Uærbødighed kalder 
for Bronce-Snak. Men han kan da le! og naar 
Latteren først er besluttet, kommer den med 
et Skrald og ruller længe; der er faa Ting mor- 
sommere end at vække den. 

Men Napoleon har vist aldrig sluppet Latte- 
ren helt løs eller givet sig hen i en lystig 
Stemning ved Glasset og gode Historier. Han 
spiste saa fort, at ingen blev mæt; og de unge 
Officerer bandede ham, naar han brød op, mens 
man ved den nedre Ende af Taffelet ikke var 
kommen stort forbi Suppen. Han drak at Par 
Glas af sin Rødvin, lidt Brændevin i Feldten; 
men aldrig har jeg hørt, at han løftede sit 
Glas med nogen festlig Stemning, — endsige. 

at Vinen nogensinde fik den ringeste Indfly- 
delse paa hans Hoved, Men alle har vidnet, 
at han havde det forunderligste Smil. 

De sad en Aften paa Sankt Helena og snak- 
kede om de gamle Dage — som de altid gjor- 
de. I Samtalens Løb kom Las Cases til at si- 
ge: njeg forstaar ikke, hvorfor Deres Majestæt 
ikke beholdt Frederic den Stores Kaarde, da 
De havde den i Deres Haand." 

Jeg havde jo min egen," — svarede Keise- 
ren i en rolig mild Tone og med et ganske 
eiendommeligt Smil, „idet han kneb mig i Øret," 
siger Las Cases, „uden at det gjorde ondt" 

Thi dette var en Vane hos Napoleon. Naar 
han snakkede med sine Generaler og ellers 
med Folk, han ligte, tog han gjerne fat i Øre- 
flippen paa Vedkommende og kneb, mens han 
talte, stærkere og stærkere, saa der skulde en 
hel Del Koldblodighed til, for at staa rolig. 
Han havde nogle farlige Fingre. 

Bonaparte var af Karakter og Vane en Øde- 
lægger. Han skar med sin Pennekniv i de ga- 
lante Stole, som overalt blev sat frem for ham; 
han ødelagde Papir i store Masser. Naar han 
tog fat i noget, som var skrøbeligt eller fint 
arbejdet, kunde man være vis paa, at det var 
istykker eller i U stand, naar han satte det fra 

sig. I Drivhusene gik han og rev op de kost- 
bare Planter; og naar han kunde lure sig til, 
skjød han efter Josephines sjeldne Fugle i Mal- 
maison. 

Skyde kunde han forresten ikke; og han 
brød sig i Virkeligheden vist lidet om Jagt 
Men da det var en kongelig Plaisir, og da det 
store Apparat laa der, tog han sine Marechal- 
ler ud paa de store Jagter i Fontainebleaus 
Skove, hvor disse Krigere, som var vante til 
Kugler om Ørene, skjød omkring sig i Hyt og 
Veir — til stor Forfærdelse for de rigtige Jæ- 
gere og gamle Hofmænd, som var med. En 
Gang skjød Keiseren det ene Øie ud paa Mas- 
séna — Hertugen af Rivoli; men der blev ik- 
ke talt videre om den Ting; Berthier fik Skylden, 
formodentlig fordi han var Over-Jægermester. 

Saa længe de var i Malmaison, kunde det 
endnu lykkes Josephines Ynde og Elskværdig- 
hed at holde den Kulde tilbage, som senere 
altid omgav Keiseren. De levede her som gode 
forelskede Borgerfolk i samme Soveværelse og 
var daglig sammen i al den Tid, hun kunde 
holde ham borte fra Forretningerne; men det 
var i Virkeligheden ikke mange Øieblikke; det 
syntes ufatteligt, hvad denne Mand fik Tid til 
at udrette i disse Aar. 

Men hans muntre Søstre, de unge Genera- 
lers Fruer og de smukkeste blandt Armeens 
Officerer spillede Comedie, lavede Optog, dan- 
sede og bedrog hverandre saa smaat i Elskov, 
uden at nogen blev altfor ulykkelig derved. 
Bonaparte var selv kommen hjem fra Egypten 
med en slem Historie om Josephine, som Ju- 
not — den Klodrian havde betroet ham i Lø- 
begravene foran Acre. Men hun havde besei- 
ret ham og han var vendt tilbage i hendes Ar- 
me, og alt var glemt og tilgivet. Saaledes leve- 
des der i tre Aar i Malmaison som et Eventyr. 

Den Eneste, som en Stund fattedes i det 
lystige Selskab, var den deilige Pauline — 
Førsteconsulens yngste Søster. Hun var nem- 
lid i 1801 fiilgt med sin Mand General Ledere 
paa Expeditionen til San Domingo. 

Under Revolutionen havde Negerne i den 
franske Koloni Haiti gjort sig frie; og en Ne- 
ger ved Navn Toussaint-Louverture stod i Spid- 
sen for etslags Republik, som de Sorte havde 
lavet sig efter Mønster fra Paris. Bonaparte 
overlod en vel udrustet Expedition og Flaade 
til sin Svoger Ledere, forat han skulde bringe 
Orden i Koloniens Forhold, men paa den frede- 
ligst mulige Maade. 

Men alt gik galt. Det var allerede et Uheld, 

at da Flaaden naaede Øen, var Toussaint-Lou- 
verture reist til Frankrige; han var et forholds- 
vis fornuftigt Menneske. Nu kom Ledere, som 
forresten hellerikke kunde holde Orden mel- 
lem sine egne Officerer, i Kast med den vilde 
Neger-General Christof, som begyndte med 
Oprør og Brand; Pesten brød ud; Ledere selv 
døde, og hans Eftermand General Rochambeau, 
som senere faldt ved Leipzig, var en haard 
Mand, som lod sig forlede af de franske Plan- 
tageejere til en grusom Udryddelseskrig mod 
de Sorte; de førte dem ud paa Søen og druk- 
nede dem; de jagede dem med Blodhunde fra 
Cuba. Hele Expeditionen mislykkedes, og Kolo- 
nien gik tabt for Frankrige. 

Men uberørt af Pest og alle Rædsler vendte 
Pauline tilbage til Paris som Enke — deiligere 
end nogensinde og rede til at tage fat, hvor 
hun slap. 

— I disse Aar af forholdsvis Fred havde 
Førsteconsulen utrættelig arbeidet med Planer 
mod England, med hvilken Magt Krigen aldrig 
hvilede. Han samlede uhyre Krigs-Forraad til- 
lands og tilsøs — i Nordfrankrige, ved Kana- 
len og især i Boulogne. 

Men samtidig arbeidede ogsaa Bourboneme 
og Emigranterne i London paa sin Maade. De 

forberedte nemlig en ny Sammensværgelse, som 
gik ud paa at overfalde Førsteconsulen paa en 
af hans Kjøreture til St Cloud eller Mal- 
maison, overmande Consulargarden, som red 
ved Vognen og dræbe Bonaparte i Forvirrin- 
gen. 

Dette syntes dem mere at ligne en Kamp 
end et almindeligt Snigmord. 

Til Hovedmand for Sammensværgelsen hav- 
de de sat den gamle Fører George Cadoudal 
fra . Vendée, hvor Befolkningen altid havde 
udmærket sig ved en fanatisk Troskab mod 
det gamle franske Kongehus. Cadoudal havde 
hele Tiden forlangt at have en eller to fran- 
ske Prinser ved Siden, og Meningen var den, 
at, naar Bonaparte var afvejen, skulde Bour- 
bonerne kaldes tilbage; og Hæren skulde vin- 
des og føres til ny Hæder af General Mo- 
reau, som — omend langtfra kongeligsindet 
— alligevel troedes villig til at slutte sig til 
Sammensværgelsen, fordi han i den senere Tid 
levede i aabenbart Uvenskab med Bonaparte; 
dette siste havde sin Rigtighed. 

General Moreau, som var født alt i 1761, 
havde under Republiken bedækket sig med Hæ- 
der; hans Tilbagetog fra Tyskland efterat Jour- 
dan — som sædvanligt — var bleven slaaet. 

ansaaes og ansees vist endnu som et Mester- 
stykke af Krigskunst; og han stod — især ef- 
ter Desaix's Fald ubetinget i Samtidens Øi- 
ne som den Nærmeste ved Bonaparte. De 
vandt ogsaa — kort Tid efter hinanden de 
to glimrende Sejre: Bonaparte i Italien ved 
Marengo og Moreau i Tyskland ved Hohen- 
linden. 

Men efterat der et Øieblik havde været lidt 
Snak om, at Moreau skulde gifte sig med Pau- 
line Ledere, kom han til at tage en Mademoi- 
selle Hulot; og fra den Tid skiltes hans og 
Bonapartes Veje. Thi hun og især hendes Mo- 
der satte Moreau saaledes op mod Bonaparte, 
at det blev hans Livs Maal og Ulykke at ville 
styrte Napoleon og selv bemægtige sig hans 
Plads. 

Til at vinde General Moreau havde de Sam- 
mensvorne udseet sig hans Jævnaldrende og 
Krigskammerat Generat Pichegru; thi denne 
— skjønt gammel Republikaner havde i Lon- 
don sluttet sig til Bourbonernes Planer og gik 
til Paris for at myrde den fælles Fiende. Det 
gjaldt nu om at bringe Moreau og Pichegru 
sammen og ved det fælles Had til Bonaparte 
formaa Moreau til at følge Pichegru over i 
Complotten. 

I August 1803 forlod Cadoudal London med 
en Million Francs i Anvisninger paa Englands 
Statskasse indsyet i sit Belte. Han gik op ad 
Smuglernes Toug i Klitten ved Biville og blev 
paa aftalte Tegn ført fra Mand til Mand ad en 
hemmelig Vei til Paris, hvor han begyndte at 
samle paalidelige Folk til Overfaldet, forberede 
deres Uniformer, Heste og Bevæbning og hol- 
de alt parat. 

Imidlertid var der andre, som arbeidede paa 
at føre Moreau og Pichegru sammen. Mo- 
reau talte med megen Varme om sin gamle 
Krigskammerat og tilbød sig at gjøre, hvad der 
stod i hans Magt for at faa ophævet den Dom, 
som i 1797 havde sendt Pichegru i Land- 
flygtighed til Cayenne. Formodentlig har han 
vel også udtalt sig skarpt nok om Bonaparte. 

Dette opfattede den udsendte Underhand- 
ler — en General Lajolais som et sikkert 
Tegn paa, at Moreau stod rede til at slutte 
sig til Sammensværgelsen. Han ilede til Lon- 
don over Hamburg og gav saadanne Skildrin- 
ger af Moreaus Forbitrelse mod Bonaparte, 
dt alle Emigranterne blev ude af sig selv af 
Henrykkelse; og selve Greven af Artois — 
den senere Kong Carl den 10de compromit- 
terede sig for Livet ved at tage Del i Møder, 

hvor der planlagdes Snigmord paa et Stats- 
overhoved. 

I de sidste Dage af 1804 gik nu Pichegru 
med flere af den høieste franske Adel — der- 
iblandt Brødrene Polignac — over Kanalen 
med Kaptein Whrigths Kutter og slap ind i 
Paris; nogen Tid efter fik Lajolais et Møde 
istand mellem Generalerne Moreau og Piche- 
gru en Nat paa den øde Boulevard Madeleine. 

Men medens de to gamle Venner endnu stod 
ganske bevægede ved at sees igjen og under 
disse Forhold, traadte George Cadoudal frem 
og blandede sig plumt i deres Samtale. Mo- 
reau blev i samme Øieblik kold som Is. Og 
ved senere Møder blev det endmere klart, at 
Moreau aldeles ikke vilde arbeide for Bour- 
bonerne; men vel for sig selv. 

Dette var den egentlige og store Skuffelse, 
der virkede saa nedslaaende paa de beste i 
Complotten, at flere tænkte paa at opgive det 
hele og forlade Paris, 

Men netop da begyndte Arrestationerne. 

Fouché var ikke Minister for Politivæsenet 
ved denne Tid; men han snusede altid om- 
kring for egen Regning; Real — en Embeds- 
mand, Bonaparte ofte gjorde Brug af, stod i 
Spidsen for Politiet i Paris; men han viste in- 

genting om Sammensværgelsen; det var igrun- 
den Førsteconsulen selv, som fandt de første 
Traade. 

Napoleons Tid alt som Consul, men end- 
mere som Keiser optoges for en ikke liden 
Del af at gjennemlæse alverdens Politi-Rappor- 
ter og sætte sig ind i alt det Spionerings-Stof, 
som han hver Dag forlangte sig forelagt. Og 
netop i disse Dage, da det store kongelige 
Snigmord var under Forberedelse, morede han 
sig med at holde den engelske Gesandt i Miin- 
chen for Nar. Førsteconsulen viste nemlig, at 
denne havde budt 50,000 £ for den sorte Porte- 
feuille i Bonapartes Lønkammer, og derfor læ- 
ste han netop nu ivrigere end nogensinde al 
den Masse af Rapporter om mistænkelige Per- 
soner, Lister over fremmede og indenlandske 
Navne, Folk som forsvandt eller blev anholdt, 
— og i al denne store Mangfoldighed valgte 
han 5 Navne, hvis Sag han lod undergive rets- 
lig Undersøgelse. 

Han viste sig at have havt et skarpt Øie 
ogsaa her; thi af de fem blev kun de to løs- 
ladte som Uskyldige; 2 blev overbevist om 
Landsforræderi og skudt uden at ville forraade 
noget; men den femte tilstod, at han hørte til 
George Cadoudals Folk og var kommen fra 

England sammen med ham over Bivilles Klit. 
Samtidig blev der ved Kysten efter en natlig 
Kamp mellem Toldvæsenets Folk og Smug- 
lere ftindet et Stykke Papir, der havde tjent 
som Forladning i en Pistol, og paa hvilket 
stod skrevet Navnet Troche. Dette viste sig 
at være den unge Mand, som pleiede at føre 
de Sammensvorne,' som kom Smuglervejen fra 
London, indover Landet ad den hemmelige 
Linie til Paris. 

Dermed var de første Traade fundne. 

Det næste, man fik rede paa, var, at Gene- 
ral Moreau var indviklet; han blev strax arre- 
steret; og lidt efter lidt samledes i de forskjel- 
lige Fængsler 45 af de Sammensvorne, men 
endnu ingen af Hovedmændene. 

Da Moreau blev arresteret, blev der strax 
raabt, at det var Bonaparte, som paa denne 
lumpne Maade vilde skille sig af med sin ene- 
ste Rival; thi saa høit stod Moreau i Hærens 
og Folkets Øine, at det var umuligt at tænke 
sig ham i Ledtog med Royalisterne og med de 
Navne, som Mistanken allerede pegte hen paa. 

Nu først blev Bonaparte rasende; og al hans 
Vrede vendte sig mod Royalisterne, som han 
syntes, han havde fortjent en bedre Behand- 
ling af; og fra nu af lagde han alle Aarer ud 



64 



for at finde Hovedmændene, paa det at det 
engang kunde blive vitterligt for hele Verden 
og fastslaaet, at her forelaa en farlig royali- 
stisk Sammensværgelse mod Frankrigs første 
Mand. 

Thi de Arresterede vedblev at paastaa, at de 
var i Ledtog med Frankrigs fineste Navne; og 
at en Prins af Blodet — de troede Hertugen 
af Berry — vilde komme til Paris, — hvis 
han ikke allerede var kommen. 

Jeg vil tilgive Moreau," sagde Bonaparte; 
„men den første Bourbon, jeg faar fat i, ham 
lader jeg skyde." 

Han sendte Over-Dommeren Reynier til Mo- 
reau i Fængselet, forat modtage hans Tilstaael- 
se og — det var Meningen — tage Generalen 
med sig til Tuillerierne. 

Men Over-Dommeren bar sig saa koldt og 
klodset ad, at Moreau ikke forstod den gode 
Mening. Da han ikke viste, at Mesteparten alle- 
rede var forraadt af de andre, indviklede han 
sig i taabelige Benægtelser og unyttige Ud- 
flugter. 

„Vel," sagde Bonaparte, „saa skal han for 
Domstolen." 

Da det fremdeles viste sig umuligt at finde 
Pichegru og Cadoudal og de andre Hoved- 

mænd i Paris, udkom der en Ekstra-Lov, som 
satte Dødsstraf for at huse dem, og 6 Aars 
Galei-Slaveri for dem, som viste Besked uden 
at melde det; samtidig blev Paris omhyggeligt 
lukket. 

Pichegru sneg sig omkring — ulykkelig over 
det Selskab, hvori han var kommen. En Nat 
laa han hos Ministeren Marbois, med hvem 
han i sin Tid var sendt i Landflygtighed. Na- 
poleon forstod sig saa godt paa denne Ven- 
skabstjeneste, at han ikke gjorde Ministeren 
noget, da han siden fik dette at vide. 

Endelig var der en, som for 100,000 frcs. 
forraadte Pichegru og overleverede Nøglerne 
til den Leilighed, hvor han selv havde givet 
Generalen Tilflugt. Politiets Agenter trængte ind til 
ham om Natten og fik bemægtiget sig hans 
Pistoler, som laa ved Sengen ; men den kjæmpe- 
stærke General sloges med dem i Skjorten, 
indtil de fik ham bundet og ført . i Fængsel. 
Dernæst fangedes Brødrene Polignac, Riviére 
og sist George Cadoudal. Han kom kjørende 
i en liden Vogn paa en af de ydre Boulevar- 
der, da to Politiagenter stoppede ham; den 
ene skjød han ned og saarede den anden; 
men Folk hindrede ham i at flygte. Cadoudal 
lagde ikke nogen • Skjul paa, hvorfor han var 

kommen til Paris; han blev skudt uden at ville 
bede om Naade. 

Men da nu Cadoudal og Polignac'erne var 
fængslede, slog Stemningen endelig om, og Fol- 
.ket erkjendte med Forfærdelse, at selve Konge- 
familien havde Andel i Planen om at snig- 
myrde Fædrelandets Befrier. 

Men uheldigvis var Bonaparte nu bleven saa 
ophidset, at han ikke kunde stanse, før han 
fandt selve Bourbonernes Spor. Han vilde end- 
og tilgivet Pichegru og sendt ham som Gouver- 
neur til Cayenne for at organisere Kolonien; 
men mod de Kongelige — ingen Naade! 

En Dag gjennemgik han med Talleyrand og 
Fouché Familien Bourbon; og da han hørte 
om Hertugen af Enghien, som han neppe 
kjendte af Navn, satte han strax Spioneriet i 
Bevægelse. Man kunde snart melde, ham, at 
den unge Prins levede nær Frankriges Græn- 
se — nærmere end Emigranterne i Alminde- 
lighed, i en liden By Ettenheim i Baden, at 
han ofte var fraværende flere Dage i Træk, 
at han modtog mistænkelige Besøg, — der blev 
i den Anledning nævnt et Navn, som feilag- 
tigen blev taget for Dumouriez, en af Repu- 
blikens Generaler, som var flygtet til England 
for Landsforræderi. Men det ene med det an- 

det passede kun altfor godt til det, som de 
Arresterede altid talte om: at der af og til i 
deres Møder havde vist sig en ung distingve- 
ret Person, som af Lederne blev behandlet 
med en særdeles Ærbødighed. 

Nu troede Førsteconsulen fuldt og fast, at 
her havde han Complottens siste Led. Han 
sendte General Ordener over Grænsen, forat 
arrestere Hertugen af Enghien i Ettenheim og 
samtidig sin fineste Gesandt Grev de Coulain- 
court til Hoffet i Baden, forat gjøre Undskyld- 
ning for denne Krænkelse af Landegrænsen. 
Bonaparte arbeidede ikke med andet end det- 
te i otte Dage; og han havde arbeidet sig op i 
en saadan Ophidselse, at ingen Magt kunde 
holde ham tilbage. 

Den ulykkelige unge Hertug, som vistnok 
var uskyldig, blev arresteret i sin Seng, ført til 
Paris og skudt i Vincennes uden Barmhjertig- 
hed i den aarle Morgenstund efter en meget 
kortfattet Rettergang. 

Denne Begivenhed vakte i Samtiden en Be- 
vægelse, som man neppe kan gjøre sig nogen 
Forestilling om; og denne uretfærdige og over- 
ilede Voldshandling har omtrent været det værste, 
man har bebreidet Napoleon Bonaparte og dannet 
Omkvædet paa alle hans Fienders Smædesange. 

5* 

Først maa man nu mindes, hvad en Prins 
af Blodet var for Samtiden; Hertugen af Eng- 
hien var den siste af Linien Condé, som var 
Fættere til Bourbonerne ; han var en af de 
allerhøieste Spidser i Evropas Fyrste-AdeL 
Og dertil kom, at hele Evropa allerede var 
begyndt at tale om det corsikanske Uhyre, 
den blodige Tyran o. s. v., saa man trængte 
til noget, der kunde give Hadet Galde og 
Grund. 

Paris blev som lamslaaet Sligt havde man 
ikke oplevet siden Revolutionen — og knapt 
da. Det var gaaet saa fort, at man fra først af 
ikke viste andet, end at en emigreret Prins 
var hentet hjem fra Udlandet med Magt og var 
bleven henrettet næsten uden nogen Under- 
søgelse efter en Krigrets-Dom. Og skjønt ikke 
Vs af Paris's Befolkning viste, hvem han var 
— denne Hertug af Enghien, blev man allige- 
vel slagen af Skræk ved denne Henrettelse 
udenfor de Sammensvornes Proces — udenfor 
de almindelige Former — ved Nattens Tider. 

Hele Malmaison var i Oprør. Madame Ré- 
musat og alle Damerne var stive af Ræd- 
sel; Josephine kastede sig hulkende om sin 
Mands Hals: „Hør mig — Bonaparte! hvis 
du nu lader din Fange skyde, vil du selv blive 

guillotineret — akkurat som min første Mand; 
og denne Gang vil de tage mig med." 

Fouché var fornøiet i sin Ondskab: „Det 
var en Lykke," sagde han; „jeg begyndte at 
blive bange for, at denne lille Bonaparte vilde 
nøie sig med en Stilling som den skotske Ge- 
neral Monck." 

Samme Vei gik* ogsaa Bernadottes Tanker. 
Han gned sig i Hænderne og raabte: „Ende- 
lig har vi ham!" — han mente, at nu havde 
Førsteconsulen spillet for høit og nu kunde det 
være Tid til at faa ham væltet. 

Talleyrand havde sin berømte Vittighed: 
„Dette er mere end en Forbrydelse, det er 
en Feil." 

Men den affecterede Lucien Bonaparte styr- 
tede ind i sin Kones Soveværelse og raabte: 

„Alexandrine! lad os komme afsted! han har 
smagt Blod!" 

Lucien havde kun det ene Nummer: at være 
den ædle Republikaner; og derfor maatte Bro- 
deren være den blodtørstige Tyran; en uret- 
faerdigere Dom fra Brødrenes Side over Na- 
poleon kan ikke tænkes. 

Thi Napoleon var hverken grusom eller blod- 
tørstig Han drev Krigerens blodige Haand- 
værk, og det gjorde han som en Mester frem- 

for nogen, men netop uden den Grusomhed, 
som fulgte næsten alle de andre af Faget, med 
hvis Berømmelse man har forpestet vor Ung- 
doms Undervisning. 

Naar han denne ene Gang med Vold tog en 
Fiende afdage, var deri noget af en Slægts- 
Hævn, fordi de andre Bourboner sendte ham 
Snigmordere og omgav ham i hans eget Land 
med farlige Banditter, hvis Anslag for denne 
Gang mislykkedes ved en Kjæde af Tilfældig- 
heder. 

Og hvad angaar den unge Mand, som blev 
Offeret, saa tilhørte han en Slægt, hvis dybe 
Degeneration ligger aaben for vore moderne 
Øine. 

Det store krigerske Geni, som havde vist 
sig høit oppe i hans Slægt, tog andre Former 
nedover. Foruden Afsind og Selvmord i Slægten 
var der en af hans Forfædre, som under Bel- 
grads Beleiring sad i Sikkerhed og nedskjød 
Skildvagter og andre, som viste sig paa Mure- 
ne; og da han slog sig tilro i Paris, maatte 
Ludvig den 14de tre Gange benaade ham, for- 
di han fra Vinduerne i sit Palais skjød paa 
Skiffertækkere og andre, som færdedes paa de 
nærmeste Tage, bare for at have den Fornøiel- 
se at se dem styrte ned i Gaden. 

Saadant eller lignende har man ganske vist 
aldrig hørt om den unge Hertug af Enghien; 
men han var jo ung, da han blev kaldt bort. 

Napoleon selv har til siste Stund forsvaret 
denne Handling som nødvendig for Statens 
Sikkerhed; han har taget hele Skylden paa 
sig; og i sit Testamente siger han, at under 
lignende Omstændigheder vilde han handlet 
akkurat paa samme Maade. 

Hvorom alting er, saa fik Royalisterne og 
selve Kongeslægten en gavnlig Skræk i Blo- 
det; og af denne Sammensværgelse og af, hvad 
dermed stod i Forbindelse, dannede der sig i 
kort Tid den Stemning i Folket, som fordrede 
og fremdrev Keiserdømmet og et arveligt Dy- 
nasti som det eneste Middel til at sikre Lan- 
dets Fremtid. — 



III 

I Mai 1804 blev Napoleon Bonaparte valgt 
til de Franskes Keiser af Folket gjennem 
dets Repræsentanter, og hans Familie blev er- 
klæret for arveberettiget til Tronen. 

Det første, han tænkte paa som Keiser var 
Armeen. Han ydede en storartet Anerkjendelse 
og Tak baade til de gamle Generaler, som 
han havde fundet i de høie Stillinger, da han 
selv steg op, og til de Unge, som i hans Haand 
vare blevne Frankrigs Stolthed og Evropas 
Skræk. 

Under store Festligheder udnævnte han 18 
Generaler til Keiserdømmets Marechaler og 
skjænkede dem rige Dotationer i Gods og 
Penge. Af de gamle Generaler er der nogle, 
hvis Fortjenester kan synes noget blege i Sam- 
menligning med de Yngres; men det var netop 
hans Mening og hans Kunst at binde sammen 
det gamle og det nye, saaat ikke Eventyrlig- 

heden ved hans egen Stigning, skulde paa no- 
get Punkt vise sig som et Brud. 

De sex gamle var: Perignon, Serrurier, Bru- 
ne, Jourdan, Kellermann og Lefebvre. Dernæst 
Augereau, Soult og Massena. 

Men hans nye var: Bessiéres, Davoust, Mon- 
cey, Mortier, Ney, Lannes, Bernadotte, Ber- 
thier og Murat. De Fleste af disse steg siden 
efterhaanden til Hertuger og Fyrster med Tit- 
ler efter de Slag, de vandt. 

Napoleon savnede Kléber og Desaix, som 
vilde have været selvskrevne Marechaler. 

Dernæst benaadede han de fleste af Delta- 
gerne i den store Sammensværgelse. Kun Ca- 
doudal og 12 andre blev skudte. General Pi- 
chegru kvalte sig i Fængslet med sit eget Hals- 
tørklæde. 

Moreau blev dømt til 2 Aars Fængsel; men 
denne Straf blev paa hans Kones Forbøn for- 
andret til en Reise til Nord-America. Han 
kjøbte sig en Eiendom i Delaware og levede 
der i Fred og Ro, indtil Efterretningen om Na- 
poleons Tog til Rusland, gav ham nyt Haab 
om at se sine ærgjerrige Drømme opfyldes. 
Han kom tilbage i 1813, forat finde Døden 
iblandt Frankriges Fiender. 

Napoleon kjøbte hans Gods i Frankrige 

Gros-Bois, og gav det til Berthier; og hans 
Hotel i Paris, som han skjænkede til Berna- 
dotte, det samme Hus i Anjou-Gaden, fra hvis 
Have endnu Napoleon III. sendte Pærer til 
Enkedronning Desideria i Stockholm. 

Kong Ludvig den 18de var nu kommen 
langt fra den Stemning, i hvilken han havde 
skrevet til General Bonaparte: Vi To o. s. v. 
Han protesterede nu i de mest ophøiede Ud- 
tryk mod Usurpatoren etc. Napoleon lod den 
kongelige Proklamation indtage i „Moniteuren"; 
det var hele hans Svar. 

Imidlertid var ikke Keiserens Hoved mindre 
fyldt end Førsteconsulens af de store Planer 
til Befæstelse af alt dette Nye, som trodsede 
sig frem under hele Evropas Had. Aldrig i sit 
Liv havde han nogen Dag eller Nat Fred for 
England. Han kom nok saa vidt, at han følte, 
at Fastlandet var i hans Haand, men England 
— aldrig. Og naar det tilslut blev Rusland, 
som knækkede ham, saa var det igrunden kun 
tilsyneladende. Han bukkede under for old 
England, det smagløse Albion, Frihedens Vugge. 

Den 8de Juli forlod Keiseren St. Cloud forat 
inspicere de uhyre Stridskræfter, med hvilke 
han truede England; og i Midten af denne 
Hær og Flaade foranstaltede han i Boulogne 

den store Fest, hvormed han indstiftede Æres- 
legionens Orden. 

Der stod paa en vid Slette 100,000 ypper- 
lige Soldater under Marechal Soults Komman- 
do, medens Flaaden ikke fuldt saa glimrende 
laa i de nære Havne. Omgivet af sine Brødre 
og de nye Marechaler aflagde Napoleon Eden 
paa den nye Orden, og alle gjentog Ordene 
efter ham i et uforglemmeligt Øieblik af Be- 
gejstring. 

I tre Maaneder reiste han fra Sted til Sted 
i Nord-Frankrige og kom hjem over Aachen 
og Maintz den 12te October, forat tage fat paa 
Ordningen af Ceremonierne ved sin og Jose- 
phines Kroning. Disse var ligesaa pompeuse og 
kjedsommelige, men kanske endnu pragtftildere 
end i de gamle Kongers Tid. Deri satte han 
en Ære; han vilde i alt overgaa alle Fyrster. 

Paven kom selv fra Rom og velsignede ham 
og Josephine i Notre-Dame-Kirken. Men da 
den fromme Mand ogsaa havde udtalt Velsig- 
nelse over de to Kroner, som laa der, tog Na- 
poleon uden videre den ene og satte den paa 
sit Hoved og den anden paa Josephines, som 
laa paa Knæ ved Alteret, 

En større Overraskelse havde Verden al- 
drig oplevet. 

Festerne vare over al Maade glimrende og 
høitidelige, Men mange af de gamle Generaler 
— ja ogsa^ de unge Marechaler gjorde Nar af 
alle disse Præstekjoler og al denne Røgelse. 

Hertugen af Enghiens Henrettelse og Kræn- 
kelsen af Landegrænsen mod Baden havde al- 
deles afbrudt Forbindelsen mellem Evropas 
Hoffer og Paris og væbnede et nyt Forbund 
mod Napoleon. 

Keiseren skrev endnu engang et fornuftigt 
Brev til sin Broder Kongen af England med 
akkurat samme Resultat som sist — et koldt 
sfvisende Svar fra Ministeriet, 

Den 2den April 1805 reiste Napoleon med 
Keiserinden til Milano, hvor han satte den 
gamle lombardiske Jemkrone paa sit Hoved 
og lod sig krone som Konge af Italien. Over- 
alt Fester og Begeistring i Frankrige og Ita- 
lien, hvor de kom frem. I Juli Maaned var de 
igjen tilbage i hans Yndlings-Slot Fontaine- 
bleau. 

Imidlertid arbeidedes der i alle Evropas Ca- 
binetter, og i September Maaned, da Napoleon 
atter var i Boulogne, hvor han netop holdt 
en Generalprøve paa Indskibningen, brød Øster- 
rigerne under General Mack ind i Bayern. 

Hele Marechal Soults Corp s var i Virkelig- 

heden allerede ombord paa Flaaden. Men sam- 
tidig med Østerrigernes Indrykning fik Napo- 
leon ogsaa vide, at Admiral Villeneuve, som 
han havde udseet til at udføre Landgangen i 
England og som hver Dag var ventendes i Ka- 
nalen, han havde ladet sig skræmme ind i en 
spansk Havn, hvor Englænderne øieblikkelig 
blokerede ham. Det havde oprindelig været 
Napoleons Mening at give Commandoen til 
Admiral Latouche-Treville, den eneste af de 
franske Admiraler, som duede noget; men ulyk- 
keligvis døde han netop ved disse Tider. 

Grev Daru — Armeens General-Intendant 
— en Mand, som stod Napoleon meget nær 
i det daglige Liv, kom netop ind i Keiserens 
Telt i Leiren ved Boulogne den Morgen, da 
disse Efterretninger vare komne. Keiseren gik 
op og ned i den største Ophidselse. 

Sæt Dem — Daru! og skriv! — sagde han. 

Og nu forandrede han sine lange møisom- 
melige Planer i Løbet af en Formiddag. Han 
vendte sin Armé, som stod med Ansigtet mod 
London, helt omkring og sendte den mod Wien ; 
og uden at stanse, i et Træk dikterede han 
Planen til det Feldttog, som endte med Slaget 
ved Austerlitz. 

Hvert Armé-Corps fik sin Marsch- Linie 

ligefra Hannover og Holland — helt fra Syd- 
frankrige og Italien, alle Dagsmarscher opgivne 
og alle Mødesteder, hvor Colonnerne skulde 
forene sig. 

Saa akkurat var denne Plan, at der blev 
marscheret 300 franske Mil østover uden at 
der behøvedes nogen Forandring eller Fravi- 
gelse fra de optrukne Linier. Tropperne kom 
frem til de Steder, hvor de skulde være, og 
den hele Plan blev fulgt og fuldbyrdet med 
fuldstændigt Held. 

Man ved næsten ikke, hvad man skal tro, 
naar man hører Politiministeren Fouché for- 
tælle: Alle de østerrigske Spioner vare kjøbte 
— meget lettere end nogen tror. Mesteparten 
havde allerede ladet sig bestikke af os i Ita- 
lien, hvor de havde bidraget ikke saa lidet til 
Wurmsers og Alvinczy's Nederlag. Foran Feldt- 
toget i 1805 opererede man mere i det store; 
og næsten alle de østerrigske Generalstaber 
var os aabnede. Alle mine hemmelige Notater 
om Tyskland havde jeg overladt til General 
Savary — Chefen for Spionvæsenet i Keise- 
rens Hovedkvarter, og han benyttede dem med 
Held. Og da saaledes alle Brescher vare aab- 
ne, blev det nærmest et Spilfægteri med vore 
Soldaters Tapperhed og vore Manøvrers Over- 

legenhed ved Ulm, ved Broen til Wien og. 
ved Austerlitz. 

Spilfægteri var det ogsaa, naar Napoleon 
efter Freden til Pressburg en Dag i Tuilleri- 
erne lod, somom han var meget vred paa Fi- 
nantsministeren, fordi der ved Krigens Begyn- 
delse havde været lidt vanskeligt for Penge 
ved Statens Kasse. Disse Vanskeligheder — 
paastaar Fouché — havde Keiseren selv frem- 
kaldt ved at bortføre fra Bankens Kjældere en 
femti Millioner Francs, som ved at anvendes 
til Bestikkelser i høi Grad bidrog til det umaade- 
lige Resultat af dette improviserede Feldttog. 

Det er vist sikkert nok, at Fouché — selv 
om han praler og overdriver — havde god 
Grund til at betragte mange Ting med Mistro, 
som synes andre beundringsværdige. Det er ikke 
godt at vide, hvor meget der tilkommer Fører- 
nes Overlegenhed og Soldaternes Tapperhed og 
hvad der kanske kun var en skamløs Kome- 
die for Penge betalt paa Forhaand. De hører 
til i det internationale Samliv — Spionerne; 
alle har dem og alle hænger dem. 

Og i Napoleons Karakter var der visselig 
Intet, som krympede sig for Spioneri og Be- 
stikkelse; i hans Haand var disse ufine Vaa- 
ben ligesaa gode som ethvert andet. Om han 

derfor har havt Landgangen som sin alvor- 
lige Yndlingsplan, han kan meget godt have 
havt en fuldt udarbeidet Plan til det øster- 
rigske Feldttog færdig i sit Hoved, hvori 
var medtaget alle de Bestikkelser og Forræde- 
rier, han viste, at han kunde regne med. Thi 
hans Hoved, som det var dengang, kunde 
rumme alt; slog noget feil, var han aldrig 
raadløs. 

La grande Armée i 1805 var den første, 
Napoleon opstillede fiildt ud efter sit System- 
I Republikens Armeer var hvert Corps udsty- 
ret som en liden Hær for sig — med alle 
Vaabenarter, Porraad, Lazaret, Train o. s. v. 

Men efterhaanden organiserede Napoleon Hæ- 
ren saaledes, at han havde den mere i sin 
egen Haand. Hvert Corps blev kun fuldstæn- 
digt udstyret med Infanteri og alt dets Tilbe- 
hør samt fornødent Feldtskyts; men af Caval- 
leri kom der under Corpschefens umiddelbare 
Commando kun nogle faa Esquadroner Husa- 
rer og Jægere til Brug ved Recognoseringer og 
til Dækning. Et Corps commanderedes i Almin- 
delighed af en Marechal. 

Men hele det tunge Cavalleri stod under en 
egen General, som i Almindelighed var Murat; 
og af disse Tropper samt af Artilleriet, tog Na- 

poleon, hvad hvert Corps behøvede — under 
et Slag eller forat udføre en Manøvre. 

Af Livvagtens Corps havde Keisergarden 
udviklet sig. Den bestod af Grenaderer tilhest 
og tilfods, af Mamelukeme fra Egypten, en 
glimrende italiensk Bataillon samt endelig af 
to Esquadroner Elite-Gendarmer, som holdt 
Orden i Hovedkvarteret. 

Napoleon føiede endnu hertil en udsøgt 
Artilleripark paa 24 Kanoner, saaat Garden 
var i Virkeligheden en liden Hær paa 7,000 
Mand af de allerbedste Soldater og med Offi- 
cerer udvalgte blandt Armeens smukkeste 
Mænd. 

Sammen med Garden i Keiserens Nærhed 
marscherede gjeme Marechal Lannes og Oudi- 
nots Grenaderer. 

Armeen som den begyndte Marschen tvers- 
igjennem Evropa i September Maaned var delt 
i 7 Corps. 

Det 1ste under Marechal Bemadotte stod 
i Hannover med Generalerne Drouet, Rivaud 
og Kellermann — den Unge. 

2det Corps General Marmont — laa i 
Holland. Med ham var Boudet og Grou- 
chy og en stor Mængde hollandske Hjælpe- 
tropper. 

Omkring Napoleon 6 

3die Corps Marechal Davoust — med Ge- 
neralerne Friand og Gudin. 

4de Corps Marechal Soult — med Saint 
Hijaire, Vandamme og Legrand. 

5te Corps Marechal Lannes med Suchet og 
Gazon samt Marechal Oudinot med Grenade- 
rerne. 

6te Corps Marechal Ney med Dupont og 
Loison samt Cavallerigeneralen Colbert. 

7de Corps førtes af Marechal Augereau. 

Cavalleriet commanderedes af Murat med en 
Række glimrende Ryttergeneraler: Nausouty, 
Milhaud, d' Espagne, Lasalle og den berømte 
d'Hautpoul. 

Keisergarden tilhest førtes af Marechal Bes- 
siéres og den tilfods af Marechal Mortier. 

Marechal Brune blev liggende i den forladte 
Leir ved Boulogne. 

Alle disse Armécorps med deres uhyre Til- 
behør begyndte nu paa en og samme Dag ad 
forskjellige Veje at marschere tvers over Tysk- 
land, forat komme i Kast med Østerrigerne. 
Disse havde samlet en meget stor Hær under 
Erkehertug Carl og havde desuden russiske 
Tropper i Ryggen, som rykkede frem under 
Keiser Alexander selv og General Kutusof. 

Det var en besværlig Marsch i hine. Dage; 

faa Veie og slette Veie, kun sjeldent ordent- 
lige Broer; et forfærdelig tungt Materiel og 
Artilleri. 

Bayern, Baden og Wurtemberg modtog Na- 
poleon som Ven og Bundsforvant; og Napo- 
leon begyndte allerede her den farlige Skik at 
tage i sin Tjeneste store Masser Soldater af 
fremmed Nationalitet, af hvem han uden vi- 
dere ventede den samme Tapperhed og den 
samme Troskab som af de Franske, naar de 
bare stod under hans Officerer; han havde ik- 
ke nogen skarp Nationalfølelse. 

Keiseren kom selv til Stratsbui^ fra Paris 

og var allerede den 1ste October gaaet over 

Rhinen. Alle Efterretninger, han modtog, stad- 

, fæstede, at alt var i Orden; den store Plan 

udviklede sig præcist og hurtigt. 

Den 13de October var General Mack fuld- 
stændig indesluttet i Omegnen omkring Fæstnin- 
gen Ulm og afskaaret fra Russerne, som forgjæ- 
ves søgte at komme ham tilhjælp østenifra. I de 
Slag, som udkjæmpedes i disse Dage, var det 
først og fremmest Ney, som udmærkede sig. Hart 
blev beordret at tage en overmaade stærk Posi- 
tion ved Klosteret Elchingen, som General Lou- 
don forsvarede med 1 5,000 Mand og 40 Kanoner. 
Med store Tab lykkedes det Ney efter et for- 

6* 

tvivlet Stormløb at sætte sig fast i Abbediet. 
Og to Dage efter maatte Mack overgive Byen 
Ulm med Fæstningen. 30,000 Mand med 16 
Generaler, 60 Kanoner og 40 Faner og 3000 
Heste defilerede forbi Napoleon og hans Stab. 

Det var Berthier, som modtog den ulykke- 
lige General Macks Kaarde. Forresten havde 
Mack allerede en Gang før maattet aflevere 
sin Kaarde, nemlig til den gamle General Cham- 
pionnet i Republikens Tid ved Indtagelsen af 
Neapel. 

Men Championnet var en godmodig Mand. 
Behold Deres Kaarde — Hr. General!** sagde 
han; „min Regjering har forbudt mig at mod- 
tage Presenter af engelsk Fabrikat.** 

Marechal Ney blev Hertug af Elchingen og 
General Exelmanns fik Storkorset af Æres- 
legionen for en Træfning ved Wertingen. 

Efter Ulms Capitulation marscheredes der 
videre — Napoleon midt iblandt sine Soldater 
— fra Sejer til Sejer. Marechal Mortier gjorde 
sig udødelig ved en heltemodig Kamp mod en 
stor Overmagt ved Diernstein. Murat var over- 
alt paafærde med sine Ryttere. Den hele Armé, 
som nu snart havde været ti Aar i Napoleons 
Hænder var mønsterværdig i enhver Henseen- 
de, og hans Generaler i deres allerbedste Tid. 

Ingen var endnu træt; Rivaliseringerne var ik- 
ke bitre endnu; de store Gaver og Udmær'- 
kelser var endnu i deres Begyndelse, 

Oudinot marscherede støt og urokkelig med 
sine Grenaderer lige fra Leiren ved Boulogne 
til Wien paa 45 Dage. Der gik han selv med 
et Par Officerer ud paa den underminerede 
Bro over Donau og rev den brændende Lunte 
ud af Haanden paa den østerrigske Underoffi- 
cer, som stod færdig til at tænde. Murat, Lan- 
nes og Sebastiani var med ham. 

Den 15de November 1805 red Keiser Napo- 
leon ind i Wien. Det var den første Gang, 
Keiser Erantz havde trukket sig tilbage til 
Ollmiitz. 

Den franske Armée marscherede efter ham. 

Marechal Soult — senere Hertug af Dalma- 
tien — en af de solide Generaler, som altid 
førte store Hærafdelinger med Hæder — han 
gik over Donau og slog Fienden ved HoUa- 
brunn. 

Der kom en Parlamentair fra Keiser Frantz 
med Forslag til en Vaabensstilstand. Men Napo- 
leon forstod meget godt, at dette bare var, 
forat Russerne skulde vinde Tid til at naa 
frem. Allerede var Feldtmarechal Kutusof ved 
Wischau og Keiser Alexander var ogsaa dér. 

Napoleon greb strax Leiligheden til at nær- 
me sig den Mand, som han betragtede som sin 
største Rival i Verden, og som, efterhaanden 
som han selv steg, blev den siste, som skulde 
beseires — eller vindes. Han foreslog Zaren et 
personligt Møde; men Alexander sendte bare 
Fyrst Dolgorucki. 

Da Fyrsten kom, havde Napoleon netop la- 
det sin Armé vige et Par franske Mil tilbage; 
og han var netop beskjæftiget med at befæste 
denne nye Stilling. Dolgorucki drog heraf den 
Slutning, at de Franske havde tabt Modet og 
helst vilde komme bort uden at møde Russerne. 

Men det var bare en Finte af Napoleon; han 
vilde netop lokke Russerne frem og ned fra 
Høideme ved Pratzen; fordi han viste, at hvis 
han fik dem ned paa Sletterne henimod Briiun, 
var der ingen Magt, som kunde modstaa hans 
Generaler. 

Russerne hørte med Begjærlighed, hvad Fyrst 
Dolgorucki fortalte, og ilede fremad. Napoleon 
lagde sit Hovedkvarter ind i Bruun rede til at 
vælge sin Slagmark. 

Den 28. November var de forenede Armeer 
langt forbi Wischau og nærmede sig Pratzen. 
Napoleon gjorde sine Generaler bekjendt med 
det Terrain, han havde valgt, idet han sagde: 

Hvis det nu bare var min Mening at standse 
Fienden, vilde jeg sætte mig fast her paa Høi- 
derne ved Pratzen. Men saa vilde jeg kun vin- 
de et almindeligt Slag. Jeg trækker derfor min 
høire Fløi henimpd Briinn, og hvis Russerne 
derved lokkes til at stige ned af disse Skraa- 
ninger, saa er de redningsløst fortabte. 

Den 1ste December saa Napoleon til sin usi- 
gelige Glæde, at Russerne og Østerrigerne net- 
op udførte den Maneuvre, han vilde lokke dem 
til; de forlod Høiderne ved Pratzen og mar- 
scherede mod firiiun, forat angribe eller omgaa 
de Franskes høire Fløi. De, som stod omkring 
Napoleon, hørte ham flere Gange sige til sig 
selv: Før imorgen Aften er den Armé i min Magt. 

Om Aftenen den 1ste December gik han rundt 
i Leiren. Der var nogle Soldater, som tilfældig- 
vis fandt paa at lave Fakler af deres Sovehalm, 
forat lyse for Keiseren i den mørke Vinternat. 
Hele Armeen blev opmærksom paa dette; og 
efterhvert som han gik fra Corps til Corps, 
flammede Halmfaklern^ op indtil hele Leiren 
stod i Ild og Røg under et tusindstemmigt Raab: 
Leve Keiseren! 

Om Morgenen den 2den December 1805 stod 
hele den franske Armée opstillet i Slagorden 
saaledes som paa Forhaand bestemt. 

Marechal Lannes med Divisionerne Suchet og 
Cafarelli udgjorde venstre Fløi. Marechal Berna- 
dotte med Rivaud og Drouot var i Centrum. 
Høire Fløi førtes af Marechal Soult, der egent- 
lig afgjorde Slaget. Hele Cavalleriet under Mu- 
rat sad tilhest paa to Linier. Napoleon havde 
under sin egen Haand 10 Batailloner af Gar- 
den og 10 Batailloner Grenaderer under Ou- 
dinot. 

Solen kom op af Vintertaagen, som laa over 
Sletten og de islagte Vande og blinkede i al 
den krigerske Pragt. Samtidig saa man ogsaa 
Russerne forlade Pratzen. 

Hvor lang Tid — Marechal! spurgte Napoleon 
Soult, vil det tage Dem at besætte de Høider, 
som Fienden netop forlader? 

En Time — Deres Majestæt. 

Vel ! Saa vil vi vente et Kvarters Tid — sag- 
de Napoleon. 

Snart efter begyndte Kanonerne, og Slaget 
kom igang. Kutusof havde delt sine Stridskræf- 
ter i 6 Corps; til Reserve havde han den be- 
rømte russiske Garde, der blev commanderet 
af Storfyrst Konstantin. 

Skjønt det var Feldtmarechal Kutusof, som 
havde Overcommandoen, skyldtes dog Planen 
om Fremrykningen den østerrigske General Wei- 

roth; Kutusof havde forgjæves kjæmpet imod. 
Men da han nu saa, hvorledes Slaget strax 
vendte sig, idet Marechal Soults Tropper be- 
gyndte med at bemægtige sig Høiderne ved 
Pratzen, lagde han al sin Magt paa at drive 
dem væk; og med uhyre Offere kjæmpede han 
for at tilbagevinde en Position, hvis afgjørende 
Betydning nu var ham fuldtud klar. 

I to Timer var Kampen rasende og spændt. 
Mpn saa maatte Kutusof give tabt, og fra 
det samme Øieblik faldt Slaget saaledes sam- 
men, at Ingenting Jcunde staa sig imod de 
Franske. 

Lannes og Murat væltede den høire Fløj un- 
der Fyrst Bagration; General Rapp gjorde sit 
berømte Indhug mod Kyradsereme, hvorved 
han tog Fyrst Repnin til Fange; og da Napo- 
leon med sin Garde og Oudinots Grenaderer 
kom forat bistaa Soult, faldt alting i de Fran- 
skes Hænder i et Øieblik: Kanoner, Artilleri- 
vogne, Faner — alt; og de, som flygtede ud- 
over Vandene, druknede, da Isen brast under 
Vægten af Kanonerne og de franske Kugler, 
som slog Huller. Hele Divisioner gik tilgrunde 
eller nedlagde Vaabnene. 

Resultatet var umaadeligt: 25,000 Mand dræb- 
te og saarede og 25,000 Fanger, en Masse Fa- 

ner, hvoriblandt den keiserlige russiske Gardes 
Standart. 

Kun to franske Officerer af høi Rang faldt 
ved Austerlitz; det var en General Valhuet; 
han fik sine Laar afskudt og døde strax, og 
Oberst Morland, som faldt i Spidsen for Kei- 
sergardens Jægere. Hans Lig blev ført til Pa- 
ris i et Fad Rum ; men deri blev han beklagelig- 
vis glemt indtil 1814. 

Den muntre og ufortrødne General Rapp fik et 
slemt Saar; han hørte til de uheldige. I Republi- 
kens Krige fik han fire Saar og tre i Egypten, 
især havde han en ulykkelig Arm, som altid blev 
rammet. General Thiebault blev ogsaa saaret. 

Efter Austerlitz kom for første Gang Napo- 
leons Trang til at belønne sine Folk frem i den 
over al Maade storartede Stil, som siden fulgte 
ham, saa længe han havde noget at give bort. 

Han adopterede de Soldaters Børn, som vare 
faldne i Slaget; de skulde opdrages frit paa Sta- 
tens Bekostning; og han gav dem Lov til at 
føie Navnet „Napoleon" til deres eget Navn. 
Han fastsatte Pensioner for alle Enkerne — 
ligefra Generalens og ned til Soldatens og tak- 
kede Armeen i de smukkeste Ord. Det var 
dengang han sagde: Mit Folk vil gjense Eder 
med Stolthed; og hver Gang en af Jer siger: 

Jeg var med ved Austerlitz — vil alle svare 
med én Mund: Det er en tapper Mand. 

Til Tak for god Hjælp blev Bayern ogWiir- 
temberg Kongeriger og Baden Storhertugdøm- 
me. 

Murat blev Storhertug af Berg; Berthier Fyr- 
ste af Neufchatel, Eugene Beauhamais — Jo- 
sephines Søn blev udnævnt til Vice-Konge i 
Italien og gift med en Datter til Kongen af 
Bayern. Kort Tid efter blev Joseph Konge af 
Neapel og Ludvig Konge af Holland. 

Mangfoldige Officerer fik Titler, Decoratio- 
ner, Pengegaver og Jordegods i massevis. 

Freden til Pressburg blev snart færdig. Øster- 
rige mistede Venedig, som blev lagt til Italien, 
og Tyrol, som blev givet til Bayern. 

Keiser Alexander, som kunde været fangen 
med hele sin Armé, fik Anledning til at slippe 
bort; saaledes var Napoleon bestandig overfor 
Zaren. 

Det er sjeldent, at man ud af Slagbeskrivel- 
serne faar andet end en Række Billeder af de 
forskjellige Vaabenarters Sammenstød, heltemo- 
dige Indhug, eller den seige Modstand hos In- 
fanteriet, som holder den vigtige Stilling. Men 
at se et Slag som en sammenhængende Begi- 
venhed, hvor Plan kjæmper mod Plan, og hvor 

de enkelte Scener indordner sig i den over- 
legne Tanke og Beregning, som tilsidst er Sej- 
eren — det er ikke godt at faa noget Tag paa 
for den, som ikke er sagkyndig. 

Alligevel er der nogle af Napoleons Slag, som 
jeg har faaet etslags Greie paa. Det er nemlig 
ikke alle Slag, som i Løbet af Dagen gradvis 
gaar over til Nederlag for den ene Part saa- 
ledes, at alle Kræfter blir prøvet med det Re- 
sultat, at naar alt kom til alt, var der Over- 
legenhed paa den ene Side. 

I enkelte Slag kommer Nederlaget pludseligt 
midt i Kampen; og i et Øieblik ligger alting 
overende paa den ene Side, — gode solide 
Tropper, med en Gang er det altsammen ubru- 
geligt Et saadant Slag er det ved Austerlitz. I 
de to Timer, hvor Kutusof anstrængte hele sin 
Armé, for. at tage Høideme ved Pratzen til- 
bage, stod Kampen paa en vis Maade lige, uden 
nogen synbar gradvis Overgang; det var som 
om en Staalbue blev spændt — og spændt — 
og spændt, indtil den pludselig brast, og Neder- 
laget var der med et; Tropper som den uover- 
vindelige russiske Keisergarde var med en Gang 
ikke mere værd end Rekruter. 

Jeg ser det samme paa en noget anden Maa- 
de ved Marengo. Den hele Dag trykkede Øster- 

rigerne Napoleons høire Fløi og Centrum til- 
bage og tilbage, indtil det om Eftermiddagen 
stod saaledes, at alle mente, at dette var et re- 
gulairt Nederlag fra Morgen til Aften. 

Kun Bonaparte saa Buen, saa spændt som 
den var. Men seigt og forsigtigt holdt han Brud- 
det op, indtil Desaix kom paa Plads, da sprang 
Buen pludselig tilbage og brast over Østerri- 
gerne; og i samme Stund var Nederlaget over 
dem; det var ikke bare en Forstærkning, som 
var kommen; men dette uforklarlige Moment 
var der, hvor alt er ude; det var ikke Tilbage- 
tog og Tab, men Flugt og Fangenskab. 

Noget lignende er der ved Waterloo ogsaa. 
Det siges jo altid, at Lord Wellington var stra- 
tegisk overvunden. Napoleon havde med de 
Kræfter, der stod til hans Raadighed, spændt 
Buen voldsommere end nogensinde før; hele 
Slaget stod ligesom og dirrede, kunde ligesaa- 
godt briste den ene Vej som den anden. Kun 
Napoleon viste, at det var en Time for sent 
Og da saa Marechal Grouchy ikke alene ikke 
kom, men Bliicher i hans Sted, da sprang Buen 
med stor Voldsomhed tilbage og brast den gal- 
ne Vejen, saaat det blev Lord Wellington, som 
vandt den store Sejer. — 

— Umiddelbart efter det første østerrigske 
Feldttog begyndte det preussiske. Metternich 
havde i 1805 været i Berlin og gjort de aller- 
største Anstrængelser forat bevæge Preussen 
til en Alliance; men da havde Frederik Wilhelm 
været standhaftig. Men nu — Aaret efter og 
efter Slaget ved Austerlitz — nu begyndte han 
— netop i utide den ulykkelige Krig, som brag- 
te Preussen paa Tilintetgjørelsens Rand. 

Preusserne rykkede ind i Sachsen — lige- 
som Østerrigerne Aaret før var rykket ind i 
Bayern — uden Krigserklæring. 

Det er en Kjendsgjerning, at Napoleon den 
24de September 1806 i Paris med Fingeren 
paa Kortet forudsagde den preussiske Armés 
Undergang omkring den 15de Oktober, — det 
blev den 14de. Han bestemte allerede da, at 
Clarke skulde være Gouverneur i Berlin i Slut- 
ten af October. 

Og da Daru udbad sig Ordre til at lade Skat- 
kammeret følge med, svarede Keiseren : Det er 
nok, at Skatmesteren følger; og dermed drog 
han i det sachsiske Feldttog med 24,000 Francs. 
De Overvundne skulde betale. — 

Den keiserlige Garde forlod straks Paris og 
kjørte østoyer i Postvogne. Napoleon gik over 
Rhinen den 1ste October 1806 og opslog sit 

Hovedkvarter i Bamberg. Herfra samlede han 
sine Armeer under de syv Marechaler: Berna- 
dette, Lannes, Davoust, Ney, Soult, Augereau 
og Lefebvre. Murat førte Cavalleriet. 

Det begyndte allerede slet for Preusserne, 
da den unge haabefulde Prins Ludvig af Kon- 
gehuset blev hugget ned af en fransk Husar i 
Træfningen ved Saalfeldt nogle Dage før de af- 
gjørende Slag ved Jena og Åuerstadt. 

Men saa sikker paa Sejeren var Kongen af 
Preussen og hans Generaler, at de havde indtaget 
Stillingen Gotha-Erftirt-Weimar; medens Napo- 
leon kom fra Gera — altsaa østenfra. Armeerne 
stod saaledes ganske bagvendt: Tyskerne med 
Ryggen mod Rhinen, og de Franske med Ryg- 
gen mod Elben og Adgangen fri til Berlin og 
Dresden. Preusserne havde selv valgt Sachsen 
til Slagmark. 

Men det var Fredrik den Stores Armé — 
uovervindelig i Samtidens Dom, ført af den 
store Konges egne Generaler og Elever, — 
Navne som Kalkreuth, Hertugen af Brauns- 
chweig, Mohlendorff, Schmettow, Hohenlohe, 
Ruchel og Blucher; — 230,000 Mand stramme 
Tinsoldater fra Potsdam, vel bevæbnede og vel 
gjennempryglede fra Exercerpladsen. 

Napoleon sendte atter en af sine Skrivelser 

fra Monark til Monark — denne Gang til Kon- 
gen af Preussen: 

„Dersom jeg var en Begynder i Krigens 
„Kunst og behøvede at frygte Lykkens Om- 
„vexlinger paa Slagmarken, vilde denne Hen- 
„vendelse til Deres Majestæt visselig være me- 
„ningsløs. Men — Deres Majestæt vil blive 
„slaaet; og uden Skygge af et Paaskud vil De 
„have forspildt Deres egen fredelige Tilværelse 
„og Deres Undersaatters hele Existens. 

Hellerikke paa dette Brev fik Napoleon noget 
Svar fra sin kongelige Broder Fredrik Wilhelm. 

Kongen af Preussen var ved Hæren, Dron- 
ning Louise ligesaa. Hæren var delt i to Afde- 
linger, hvoraf den ene Del paa 70,000 Mand 
anført af Kongen selv med Hertugen af Braun- 
schweig marscherede til Auerstadt, medens Re- 
sten under Fyrst Hohenlohe gik til Jena; der er 
ikke mere end 6 franske Mil mellem begge Steder. 

Napoleon havde benyttet Natten til den Ude 
October saa vel, at hans Tropper allerede om 
Morgenen Klokken sex var istand til at angribe 
og det paa saadanne Punkter, hvor Preusserne 
minst havde ventet det. 

Den første, som begyndte at røre paa sig, 
var General Suchet; han aabnede Slaget i den 
aarle Morgenstund, mens Taagen endnu laa tæt 

udover Markerne; rped ham var Generalerne 
Vedel og Claparéde, hvis Division allerede hav- 
de udmærket sig Aaret forud ved Austerlitz. 

Men Modstanden var længe seig og haard- 
nakket. 

Marechallerne Soult og Lannes gik paa med 
fuld Kraft; Ney kom til under Slaget med 2 
Divisionen Napoleon sendte Reserven frem, og 
Murat kastede sig som sædvanligt over Fien- 
den med hele Cavalleriet. 

Preusserne veg fra først af langsomt tilbage 
— med den største Koldblodighed og i deres 
parademæssige Orden. Infanteriet dannede den 
ene Firkant efter den anden; men da fem Kar- 
réer efter hinanden var redet sønder og sam- 
men af de franske Husarer og Ky raserer, be- 
gyndte der at opstaa en farlig Uorden mellem 
Preusserne. Deres Cavalleri begyndte at vige 
for Marechal Soults faste Colonner og trak sig 
tilbage henimod Weimar. 

Men i dette Øieblik kom den Forstærkning, 
Fyrst Hohenlohe ventede paa. General Riichels 
Corps bestaaende af 26 Batailloner og 20 Eska- 
droner naaede frem i Kamplinien.. Nu opstod 
der en ganske usædvanligt vild Kamp; men i 
mindre end en Time forsvandt hele dette Corps 
for de gjentagne Angreb, Napoleon sendte over 

Omkring Napoleon 7 

det, og tilslut var der ikk^e mere igen „af den 
store Frederics Armé". 

Den gamle Krigskunst havde maalt sig med 
den nye og tabt fuldstændigt. Omvæltningen 
var i militair Henseende en saadan, at Samti- 
den blev aldeles overvældet — mere end ved 
nogen anden af Napoleons Sejre. 

Selve Nederlaget var paa en Maade ikke 
større end mange andre i dets umiddelbare 
Tab af Folk og Materiel; men dets Virkning i 
militair og i moralsk Henseende var for den 
tabende Parts Vedkommende aldeles knu- 
sende i Øieblikket, men ogsaa lærerig for Frem- 
tiden. 

Medens Napoleon sloges ved Jena — den 
samme 14de October — , mødte Marechal Da- 
voust den Afdeling af den preussiske Hær, som 
Hertugen af Braunschweig commanderede, og 
hvor Kongen selv var med. Hos Davoust var 
Generalerne Gudin, Friant og Morand, hvis yp- 
perlige Divisioner næsten altid udgjorde Kjær- 
nen i det Armé-Corps, han anførte; men han 
havde alligevel ikke stort mere end en Tredie- 
part af den Styrke, han mødte; og han kom 
derfor i den yderste Nød. 

Marechal Bernadotte var lige i Nærheden; 
men han lod, somom han ikke hørte Kanoner- 

ne ; han tog endogsaa med sig nogle Dragon- 
Regimenter, som egentlig ikke hørte til hans 
Corps — altsammen af den Grund, at han ikke 
vilde dele Æren med Davoust, men helst saa, 
at denne blev overmandet af Preusserne; — 
hvilket ogsaa meget let kunde blevet Tilfældet. 
Klokken sex om Eftermiddagen var Faren 
paa det høieste for Davousts Corps. Selv sad 
han paa sin Hest — streng og alvorlig, som 
han altid var — midt i den forfærdelige Tum- 
mel; en Kugle havde netop revet ham Hatten 
af Hovedet. Han sendte endnu engang et Bud 

— en af sine Adjutanter, den tapre Romeuf, 
som senere faldt ved Borodino, til Bernadotte, 
forat besværge ham at komme tilhjælp; Da- 
voust iod ham endog tilbyde Overcommandoen, 

— han kjendte ham. 

Men Bernadotte marscherede videre, skjønt 
han bare havde en Sving at gjøre for at være 
paa Slagmarken. Og tilslut, da Davoust med 
sin ubetvingelige Koldblodighed og sin overleg- 
ne Krigskunst havde vundet Slaget; og da hans 
tapre Folk vare saa udmattede, at de knapt 
kunde staa paa sine Ben, ikke da engang 
vilde Bernadotte kaste sig over de oprevne 
Preussere, endda han var saa nær, at hans og 
Davousts Soldater kunde se hverandre. 

7* 

Vistnok skal der have været et ubetydeligt 
personligt Fiendskab mellem de to Marechaller; 
men hele Armeen og alle Officerer vare op- 
bragte paa Bemadotte, og Keiseren sagde be- 
standig senere: Havde jeg dengang stillet Ber- 
nadotte for en Krigsret, var han uden Tvivl 
bleven skudt for dette Forræderi. 

Der siges endogsaa, at Napoleon allerede 
havde Decretet i sin Haand, men rev det istyk- 
ker i siste Øieblik af Hensyn til Desirée — 
Bernadottes Gemalinde, som i Ungdommen 
havde været halvveis bestemt for Bonaparte. 

Davousts Sejer ved Auerstadt den 14de Oc- 
tober 1806 vil bestandig blive nævnt som en af 
den franske Armés Glansdage. Keiseren gjorde 
ham til Hertug af Auerstadt og gav ham store 
Dotationer. 

Davoust var af gammel Adel og havde kjendt 
Bonaparteme fra Krigsskolen i Brienne. Han 
tjente under Republikens Generaler, men blev 
sat ud af Tjenesten, fordi han var adelig. Se- 
nere fulgte han Napoleon som en af hans aller- 
paalideligste Hærførere, som med en fast, men 
haard Haand optugtede sine Folk og holdt dem 
sammen, saaat det 3die Armécorps var et Elite- 
Corps i enhver Henseende. 

Preussernes Tab i disse to Slag var uhyre; 

alene Davoust tog 115 Kanoner — selv havde 
han 44; hen ved 50,000 Mand faldt eller fange- 
des; Faner og Forraad af alle Slags. 

Blandt Fangerne var der 6,000 Sachsere med 
deres Officerer. Napoleon lod disse Officerer 
præsentere for sig i Weimar. Han sagde til 
dem, at et af de Formaal, han havde for Øie i 
dette Feldttog, var at forhindre, at Sachsen blev 
indlemmet i Preussen. Han sendte dem alle 
hjem til Dresden paa deres Æresord, og med- 
gav dem en Proclamation, i hvilken han erklæ- 
rede sig at være Sachsens Beskytter. 

Dette var den velberegnede Indledning til det 
gode og intime Forhold, han efterhaanden op- 
naaede at etablere med det sachsiske Hof og 
mellem sig og den senere Konge af Sachsen. 

Frederik den Stores Veteraner havde tabt; 
men de fleste af dem sloges, til de faldt eller 
bragtes bort som saarede. Det lagde en uhyg- 
gelig Tyngsel til Nederlages Bitterhed for 
Preussen, at saa mange af de store Navne 
udslukkedes. Den berømte Hertug af Braunsch- 
weig fik sine Øine skudt ud og døde kort ef- 
ter; Feldtmarechal Mohlendorf og Generalliute- 
nant Schmettow blev dødeligt saarede; Prins 
Henrik af Preussen og Prinsen af Oranien 
— den senere Konge af Holland — blev 

saarede; ligesaa General Riichel og mange 
andre; den maadeholdne Fredrik Wilhelm 
nøiede sig med at falde af Hesten, men var 
meget nær ved at falde i de franske Rytteres 
Hænder. 

Der blev anmodet om en Vaabensstilstand. 
Men Napoleon svarede strax, at han ikke vilde 
underhandle undtagen fra Berlin. Han viste sig 
allerede strax haard og ond overfor Fredrik 
Wilhelm, som han foragtede, ligesom senere 
overfor Dronning Louise, som han ikke kunde 
udstaa. Han var ganske anderledes, naar det 
gjaldt Alexander den Første. 

Faa Dage efter Jena blev General Kalkreuth 
— ogsaa en af Fredrik den Stores første Gene- 
raler aldeles tilintetgjort af Marechal Soult. Ber- 
nadotte vandt en Sejer ved Halle; og saaledes 

« 

gik det Slag i Slag, saaat den ulykkelige Dron- 
ning Louise maatte flygte fra By til By østover 
lige til Kiistrin. 

Fyrst Hohenlohe maatte overgive sig med 
hele sin Hær til Murat ved Prentzlow; 16,000 
Mand Fodfolk og 6 Regimenter Cavalleri af 
Preussens beste Soldater med 60 Kanoner og 
45 Faner maatte passere som Fanger foran de 
franske Linier. Stettin, som var en stærk Fæst- 
ning i den Tid, overgav sig til den gale Caval- 

lerigeneral Lasalle i Spidsen for nogle Eska- 
droner Husarer. Davoust indtog Kiistrin; og til- 
slut var der bare Bliicher igjen, som med de 
siste Levninger af den skjønne Armé trak sig 
tilbage for de fremtrængende Franske og satte 
sig fast i Liibeck. 

Tre Marechaller fulgte efter ham: Soult, Ber- 
,_ nadotte og Murat. Fod for Fod forsvarede Blii- 
\cher Liibeck. Der blev kjæmpet paa Forskans- 
ningerne, om Portene og senere i Husene, Gade 
for Gade — alt blev stormet og taget; og efter 
I 2 Dages Kamp maatte Bliicher overgive sig 

med elleve Generaler, fem hundrede Officerer, 
^ 60 Faner, Artilleri og Forraad — alt, hvad der 
var tilovers efter Ødelæggelsen ved Jena og 
Åuerstadt. 

Dagen efter Liibeck faldt ogsaa Magdeburg, 
og saa var der ikke mere at slaaes med i Preus- 
sen. 

De Franske havde imidlertid opslaaet sit Ho- 
vedkvarter i selve Potsdam. Marechalleme Lan- 
nes, Bessiéres og Lefebvre lagde sig her med 
Garden. General Bourcier indrettede et stort 
Cavalleri-Depot i Potsdam, som de Franske 
t ^. havde længe. 

Den 27de October var Napoleon med Hest- 
garde redet ind i Berlin, under den Triumf- 

bue, som var opført til Minde om Fredrik den 
Store. 

Det egentlige preussiske Feldtog var hermed 
endt; men da Rusland optraadte som Allieret 
og Frelser for Preussen, maatte Krigen fort- 
sættes, og de franske Armeer drog med fuld 
Musik østover lige til Warschau. 

Under den Krig, som nu fulgte, forblev Kei- 
seren ved Armeen og overvintrede i Preussens 
østlige Provinser. 

Han regjerede fra sit Hovedkvarter hele sit 
store Rige og havde et Øie med alt — ikke 
minst med Paris. I denne Vinter udarbejdede 
han blandt andet Planen til en monumental 
Bygning i Paris, som skulde bære Indskriften: 
Til Soldaterne af den store Armé fra Napoleon. 
Derinde skulde Heltene fra alle hans Feldttog 
have hver sin Navneplade af hvidt Marmor og 
de, som var faldne paa Slagmarken, skulde have 
sin af Guld. Af denne Plan fremstod tilsist 
den nuværende Madeleine-Kirke. 

Endvidere var det paa denne Tid, han be- 
gyndte at arbeide med sin største Plan: Kon- 
tinentets Afspærring mod den engelske Handel 
— en Plan, som var større end han kanske 
selv anede, og som ialfald tilslut blev for stor 
for ham ogsaa. 

Videre ophøiede han Kurfyrsten af Sachsen 
til Konge; han blev den eneste blandt de legi- 
time Fyrster, som blev «n Ven af Napoleon. 

I de første Dage af Februar 1807 begyndte 
en Række Sammenstød med Russerne, som 
General Benningsen commanderede, tilligemed, 
hvad der var tilovers af Preussens Stridskræf- 
ter. De franske Leire brød op fra sine Vinter- 
kvarterer, hvor de havde prøvet en sur Vinter 
med Sne og især med Søle og bundløse Veje, 
men ikke — som kanske nogle indbildte sig — 
med noget, som kunde maale sig med Rus- 
lands Kulde eller de voldsomme Snestorme 
paa Sletterne østover. 

Den 8de Februar stod de fientlige Armeer 
lige overfor hinanden ved Eylau paa et halvt 
Kanonskuds Distance. Russerne stod best og 
var de talrigste. Det var Ruskeveir med Sne- 
byger, og Vinden bar imod de Franske. 

Benningsen begyndte med en forfærdelig Ka- 
non-Ild. Thi Russerne førte nu — belært af 
Napoleon — et stort og fortrinligt Artilleri. 

Napoleon var sig strax bevist, at dette var en 
farlig Dag; han sparede ikke paa noget; selve 
Gardens dyrebare Kanoner blev sendt frem. 

Det var Marechal Augereau, som under Rus- 
sernes voldsomme Ild skulde føre sit Armé- 

Corps frem ved Slagets Begyndelse; men idet- 
samme de store Masser satte sig i Bevægelse, 
kom der en ualmindelig lang og tæt Snebyge 
med en forrygende Storm lige i Ansigtet paa 
de fremrykkende Franske. 

Augereaus Colonner mistede Retningen og 
befandt sig med en Gang midt i Russernes 
høire Fløi, commanderet af Generalerne Tut- 
schukoff og Doctorow. 

Marechallen blev selv haardt saaret og maat- 
te bæres bort fra Kampen, og hans gode Corps 
blev næsten oprevet og tilintetgjort. 

Saasnart der blev Raad til at se for Snefog, 
var Napoleon klar over, hvilken overhængende 
Fare der var opstaaet for den hele Armé ved 
Augereaus Uheld. Han gav Ordre til Murat og 
Bessiéres at samle 70 Eskadroner og kaste dem 
imod Fiendens Centrum. 

Den umaadelige Masse Heste satte sig i 
Fart og forsvandt ind i det halvveis tabte Slag. 

Dette Rytter-Indhug ved Eylau er bleven be- 
rømt for alle Tider; det væltede Russernes Ca- 
valleri og gav sig i Kast med de faste Infan- 
teri-Colonner. 

I Spidsen red den Mand, som næst Murat 
havde det beste Navn i Cavalleriet — nemlig 
General d'Hautpoul. Da Slaget begyndte var 

han et godt Stykke borte fra Eylau; men han 
adlød strax Napoleons gamle General-Ordre: 
bestandig at marschere efter Kanonerne, og da 
han hørte dem, vendte han sine Kyraserere og 
jog mod Eylau. 

Bernadotte derimod, som ogsaa var lige i 
Nærheden opførte sig her som ved Auerstådt. 
d'Hautpoul bad og besvor ham at vende om 
og følge med til Slaget; men Bernadotte vilde 
hverken høre eller se ; han forstatte den Marsch, 
han havde Ordre til at gjøre; — ikke fordi han 
var ræd; der var Ingen omkring Napoleon, 
som var ræd, der kunde ikke være det; men 
Prinsen af Ponte Corvo var upaalidelig og der- 
til saa skinsyg, at han ikke vilde have saa me- 
get imod, at en af de andre led et Nederlag, 
— ikke engang om det var Napoleon, — kan- 
ske helst han. 

Men den tapre d'Hautpoul ilede til Slaget 
med sine Kyraserer og forsvandt i det store 
Indhug, som han førte næsten tvært igjennem 
den russiske Armé. Han blev bragt tilbage saa- 
ret og sønderreven og døde et Par Dage efter. 

Napoleon havde netop givet ham Æreslegio- 
nens store Kors og rige Dotationer efter Auster- 
litz; og det var den almindelige Mening, at General 
d'Hautpoul stod for Tur til at blive Marechal. 

Af 24 Kanoner, som blev tagne ved Eylau, 
blev der støbt en Statue af ham; den staar et- 
steds i Paris, men jeg husker ikke hvor. Der- 
imod mindes jeg godt en stor Rytterstatue af 
Bernadotte, som staar i Christiania. 

Efterat det rasende Indhug havde brudt gjen- 
nem de russiske Linier to Gange; samlede disse 
sig for tredie Gang og dermed stod de fast og 
lod sig ikke rokke mere. Der blev kjæmpet 
med et ualmindeligt Raseri den hele Dag; men 
General Benningsen beholdt sin Stilling ved 
Landsbyen Eylau; den preussiske General Le- 
stoc kom med nogle Forstærkninger om Efter- 
middagen. 

Saaledes blev Slaget staaende, til det mørk- 
nede. Marechal Soult raadede Napoleon til at 
forblive paa Slagmarken. Klokken otte blev da 
Leirbaalene tændt langs hele Linien, forat mar- 
kere, at de Franske beholdt Slagmarken. Ben- 
ningsen trak sig derimod tilbage i Løbet af Nat- 
ten. Han var kanske noget mere medtaget end 
Napoleon, som havde megen Reserve i Behold. 
Men Slaget var dog ikke anderledes, end at 
begge Parter kunde tilskrive sig Sejeren, hvad 
de ogsaa gjorde; det var ialfald intet Nederlag 
for nogen af dem. 

En Række høie Officerer var falden; paa 

fransk Side 16 Generaler! deriblandt Cor- 
bineau, som faldt ved Keiserens Side, Heude- 
let fik en Kugle tvers gjennem Livet, men han 
kom sig; Defrance og Desjardins faldt; ligesaa 
General Dahlmann, som commanderede de ri- 
dende Jægere, han faldt sammen med d'Haut- 
poul i det store Indhug. 

Ogsaa Mandefaldet mellem Soldater og Un- 
derbefal var overmaade stort. 

Der taltes siden altid med særlig Gru om 
Valpladsen ved Eylau; det var den blodigste, 
man havde seet i alle Keiserens Feldttog. Selv 
tilbragte Napoleon en stor Del af den næste 
Dag paa Slagmarken, forat hjælpe Saarede og 
bringe Orden i Begravelsen af den store Masse 
Lig. 

Keiserens Bulletin om Slaget ved Eylau vak- 
te stor Bevægelse i Paris; han lagde ikke Skjul 
paa de store Tab og det tvivlsomme Udfald. 

Det var efter Eylau, at de hvide Uniformer 
blev afskaffede; fra de franske Kongers Tid 
fandtes der flere hvide Regimenter i Armeen; 
men det havde været et altfor skrækkeligt Syn 
ved Eylau med alt det røde Blod udover disse 
hvide fine Uniformer. 

Under Slaget havde Keiseren selv været i 
den største Fare, dels fordi han hensynsløst 

udsatte sig; og dels fordi Hærene var saa lige 
opi Hænderne paa hinanden. Berthier havde 
den største Møie med at holde ham borte fra 
de farligste Steder; men Keiseren var i dette 
Slag ligesaa kold og rolig som sædvanligt; me- 
dens Generalerne ikke kunde skjule, at de 
følte, hvorledes Alting den Dag hang i en 
Traad. 

General Dorsenne commanderede den Del af 
Garden, som var nærmest omkring Keiseren, 
og Dorsenne holdt Øie med Keiserens Person 
saa godt som det lod sig gjøre. Han var som 
de fleste Officerer i Garden en høi og smuk 
Mand, som tillige holdt meget af at pynte sig. 
Hans Folk var ogsaa udvalgte, og de var lige- 
saa stolte af sin General som han var fomøiet 
med dem og med sig selv. 

Midt under Slaget i den værste Forvirring fik 
General Dorsenne Øie paa en Afdeling russisk 
Cavalleri, som gjorde Mine til at ville styrte sig 
over den lille Houg, hvor Keiseren holdt med 
sine Omgivelser. Han raaber sine Folk an, og 
som et Lyn slaar Garden Carré omkring Kei- 
seren; men Soldaterne blir staaende med Ge- 
været i Armen, der kommer ingen Ordre fra 
Generalen til at give Ild eller fælde Bajonet. 
General Dorsenne sad høi og stolt i Sadlen og 



111 



saa paa de fremstormende Ryttere; han syntes, 
det kunde være nok, naar hans Grenaderer 
stod der som en Mur om Keiseren. 

Og virkelig! — da Russerne kom nær og 
fik se de bistre Ansigter paa denne berømte 
Keisergarde med de høie Bjørneskindshuer, 
fast støbte i Rækker, Skulder ved Skulder, saa 
svingede Afdelingen uvilkaarligt ud til Siden og 
red forbi. Keiseren smilede til Dorsenne. — 

— Den 16de Februar havde General Savary 
sin store Dag som Militair. — Det var ellers 
mest i politiske Stillinger, han blev anvendt — 
som Gesandt eller ved Politiet Som en Barn- 
domsven af Napoleon og absolut trofast, maatte 
han ofte gjøre Ting, for hvilke han blev ringe- 
agtet og lagt i Had. 

Men i disse Dage havde han netop en mid- 
lertidig Commando over 5te Corps, mens Mare- 
chal Lannes var syg, og den 16de lykkedes det 
ham — efter en haard Kamp at slaa den rus- 
siske General Essen ved Ostrolenka. Han hav- 
de med sig Divisionerne Suchet, Gazan og 
Reille. 

Savary fik Æreslegionens store Baand samt 
den Dotation paa 20,000 frcs. aarlig, som net- 
op var bleven ledig ved General d'Hautpouls 
Fald ved Eylau. Senere blev han Hertug af 

Rovigo. General Ordener blev Greve efter Os- 
trolenka. 

Efter en lang og voldsom Beleiring erobrede 
den gamle Marechal Lefebvre Fæstningen Dan- 
zig. Han havde faaet med sig Armeens to før- 
ste Ingenieur-Generaler Lariboisiére og Chas- 
seloup; og det var egentlig dem, der ledede 
Beleiringen. For Marechallen vilde bare storme, 
saa Ingenieurerne kunde næsten ikke holde 
ham tilbage, indtil de blev færdige. Endelig 
maatte General Kalkreuth overgive Danzig med 
store Forraad af Vaaben, Amunition og Korn- 
varer. 

Lefebvre blev Hertug af Danzig. 

Mange mindre Slag blev vundne af de Fran- 
ske, indtil endelig det store Feldtslag ved Fried- 
land gjorde Ende paa Krigen med Russerne; 
fordi Zaren nu stod ligesom Kongen af Preus- 
sen før: uden nogen Armé. 

Slaget ved Friedland leverede Napoleon paa 
Aarsdagen for Slaget ved Marengo den 14de 
Juni; det begyndte først Klokken 5 om Efter- 
middagen og var en fuldstændig Sejer af de 
grundige Infanteri -Sejre med Bayonetten og 
med Cavalle'riet som Høge over de Flygtende. 

Selve Keiseren var denne Gang lige i Hæ- 
lene paa Monarcherne, og da de kom til Tilsit> 

stod endnu den Bro i Brand, som i siste Øie- 
blik havde frelst dem og Levningerne af deres 
Armeer over Niemen. Byttet var umaadeligt. 
I Kønigsberg fandtes for Exempel 160,000 nye 
engelske Geværer, som endnu ikke var kom- 
ne i Land. 

I Tilsit mødtes endelig Keiser Napoleon og 
Keiser Alexander; de var daglig sammen i en 
fjorten Dages Tid og forhandlede Politik. Na- 
poleon skulde have frie Hænder overfor Spa- 
nien ligesom Alexander overfor Finland. Med 
stort Maadehold — ja med en Skaansomhed, 
som ikke syntes at ligne ham, behandlede Na- 
poleon Zaren, paa hvis Forbøn han endog gjen- 
gav Preussen saa meget Land, at der netop var 
Liv i det. 

Alexander anerkjendte paa sin Side de tre 
Konger Joseph, Ludvig og Jerome, Kongen af 
Sachsen som Storhertug af Warschau, og en- 
delig tiltraadte han Forbundet til Kontinentets 
Afspærring mod England — altsammen uden 
et Øieblik at mene oprigtigt et eneste Ord, 
som udgik af hans Mund. 

Men Napoleon, som i dette Øieblik kunde 
have delt Verden i to, var glad ved at vinde 
denne Mands Anerkjendelse og Venskab, som han 
troede var det siste, som manglede i hans Magt. 

Omkring Napoleon 8 

Dernæst drog Armeerne syngende hjem til 
Frankrige, hvor alle Byer med Paris i Spidsen 
tog imod de brave Soldater, som havde været 
borte i 10 Maaneder, og bespiste og bedrak 
dem i endeløs Festlighed. 

Keiseren selv uddelte Æreslegionens Kors, 
Forfremmelser og Belønninger rigeligt, men og 
retfærdig, hvilket gav alt, hvad der kom fra 
hans Haand et forøget Værd mellem Mænd. 



IV 

K EISEREN var nu reisevant i Evropa og vel 
kjendt i Italiens og Fastlandets Slotte. 
Foran ham var der hver Dag ilet hans Palads- 
Officerer og Husfolk; og naar Reisevognen kom 
jagende indover den fremmede Slotsbro om 
Aftenen, stod Fakkelbærerne paa Slotstrappen, 
hans egne Officerer rev Vogndøren op og tog 
imod ham; og i Faklernes Skjær gik den lille 
Mand i den graa Frak rolig og tryg opad de 
brede Trapper, hvor Slottets gamle pudrede 
Tjenere stod og holdt Candelaberne med skjæl- 
vende Hænder — gjennem de oplyste Sale, lige 
til sine egne Gemakker, lod sin egen Kammer- 
tjener klæde sig af og satte sig — ganske som 
hjemme i sit glohede Badevand. 

Alt, hvad der hørte til hans Person var af 
allerførste Sort og ordnet med hele hans Punkt- 
lighed og i hans egen store Stil. 

8* 

Hans Vognheste var udsøgte Dyr og ord- 
nede i Brigader paa 3 Spand hver med en 
Forrider. Naar han skulde kjøre 20 franske 
Mil, blev der opstillet 6 Brigader paa hans 
Vei, saaat han i Virkeligheden kun kjørte et 
ganske kort Stykke med de samme Heste. Det 
har vel gaaet mest i etslags Galop, skjønt og- 
saa det er vanskeligt at forstaa, naar man be- 
tænker, hvad Slags Veje man nøiede sig med 
for 100 Aar siden, og med de Vogne, som ser 
saa tunge ud for os. 

lalfald kunde der da umuligt være Tale om 
at læse eller arbeide med Kaarter i Vognen. 
Alligevel var der Bøger, Skrivesager, Kaarter 
og Kikkerter med hver Brigade, og alle Gjen- 
stande og alt Tilbehør var mærket med Bri- 
gadens Nummer, saaat alt med Lethed blev 
ordnet Natten før en Reise, uden at nogen 
anede det 

Men forresten havde han nok at tænke paa. 
Naar han kjørte østover, havde han sit Feldt- 
tog at tænke paa. Underveis kom Ordonanser 
og Estafetter til ham, eller en Marechal med 
sin Stab holdt paa et aftalt Mødested forat 
conferere med Keiseren. Nat og Dag ilede han 
fremover gjennem Landsbyer og mørke Skove. 
Det rumlede gjennem de trange Gader og Skin- 

net fra hans Fakler f6r i et Glimt gjennem 
de lave Stuer. 

Der er han igjen! — sagde Tyskerne og 
trykkede sig sammen under Dynerne. Men han 
sad tryg i sin gode Vogn, medens hans Es- 
corte raslede paa be^e Sider med blinkende 
Sabler og Pistoler. 

Og naar han reiste vestover, tænkte han 
først og fremmest paa, hvad han havde at 
bringe dette Paris, som aldrig var ude af hans 
Tanker. Dernæst ordnede han i Hovedet For- 
fremmelser, Udmærkelser og Gaver til sine 
Folk, 

Hvor han fo*r, holdt han Øie med Kronens 
Gods og de offentlige Domainer; han afrun- 
dede og samlede Godser for sine Marechaller 
og Hertuger; og man kan vanskelig forestille 
sig denne Mands store Stil i at belønne og 
give bort. 

Thi det var aldrig en taabelig Fyrstes For- 
kjælelse af Yndlinge og Hofkryb; endmindre 
fik Kvindehænder nogensinde blande sig i dette. 
Det var en Mands Tak og Paaskjønnelse for 
Mandhaftighed og Mandemod, som førte hans 
Blik sikkert ned gjennem Rækkerne — ligefra 
Marechallen til den lille Trommeslager, som 
var løbet ud i Skjorten for at slaa Allarm. 

Der var en Tid, da Marechal Davoust — 
Hertug af Auerstadt, Fyrste af Eckmuhl — 
havde en aarlig Indtægt af en Million otte 
hundrede Tusinde Francs — af sine Embeder 
og Domainer. 

Ganske vist, det varede ikke saa mange 
Aar; med Aaret 1814 gik ialfald alle de God- 
ser tabt, som laa udenfor det egentlige Frank- 
rig. Men naar man tænker paa, hvad en aar- 
lig Indtægt af halvanden Million Kroner var 
for et Hundrede Aar siden, kan man fra dette 
Udgangspunkt danne sig et Begreb om, hvor- 
ledes det gik til omkring Napoleon med Penge. 

Og Davoust var i Sandhed ingen Yndling — 
tvertimod! mellem Keiseren og ham var der 
Intet, som kunde ligne Keiserens Forhold til 
Duroc, Lannes eller til Junot og Marmont. Be- 
lønningerne var kun ydede til de Egenskaber, 
som gjorde Davoust til en stedse paalidelig og 
uovervindelig Hærfører. 

Napoleons Fyrstetitler var aldrig nøgne, som 
de. Nutidens Krigsherrer en enkelt Gang ud- 
deler foruden Masser af Silkebaand. De fleste 
af hans Officerer og Stormænd fik med Tit- 
lerne tillige Indtægter, som satte dem istand 
til at føre et Hus i Paris. Og endnu gaar der 
mange af disse Hertugnavne i det høieste fran- 

ske Aristokrati, som oprindelig blev givet en 
af Napoleons Soldater, 

Det er forresten vanskeligt at holde rede i 
alle disse Titler, som dækker over de kjendté 
Krigemavne og Statsmænd. 

Murat blev først Storhertug af Cleve og Berg, 
dernæst Konge af Neapel. 

Berthier blev virkelig regjerende Fyrste af 
Neufchatel. 

Ogsaa Ponte Corvo og Benevent var virke- 
lige Fyrstendømmer for sig, som blev givne 
Bernadotte og Talleyrand for dem og deres 
Efterkommere. 

Men i 1806 oprettede Napoleon 22 Fyrsten- 
dømmer af erobrede Landsdele saasom Vene- 
dig, hvis Indehavere fik den arvelige Titel og 
Vi6 af vedkommende Distrikts Indkomster. 

Saadanne Hertug-Titler fik flere af Mare- 
challerne: Soult Hertug af Dalmatien. 

Bessiéres af Istrien. 

Victor af Belluno. 

Moncey af Conegliano. 

Mortier af Treviso. 

Macdonald af Tarent. 

Oudinot af Reggio. 

Udenfor Marechallerne blev Duroc Hertug 
af Friaul, Maret af Bassano, Savary af Rovi- 

go, Fouché af Otranto og en Slægtning af Bo- 
naparterne fra Corsica — en duelig Cavalleri- 
General Arrighi blev Hertug af Padua. Men 
de gjæveste Titler var dog de, som toges af 
Slagstederne og fulgte Sejerherren gjennem 
hele Livet som en Erindring: 

Den gamle Hertug af Valmy Kellermann, 
Hertugen af Danzig Lefebvre. 

Masséna Hertug af Rivoli og Fyrste af Es- 
slingen. 

Lannes Hertug af Montebello. 

Ney Hertug af Elchingen; Fyrste af Mos- 
cowa og af Berezina. 

Davoust Hertug af Auerstadt, Fyrste af Eck- 
miihl. 

Til alle disse og mangfoldige Flere havde 
Napoleon rigeligt Ophold — enten i Form af 
indbringende Stillinger eller — hvis det kneb 
for nogen — i store fyrstelige Gaver. Han holdt 
Øie med dem alle, og han ligte vistnok ikke, 
naar de selv eller deres Damer drev Ødsel- 
heden for vidt; men han ligte hellerikke, at de 
sparede; han vilde, at hans Mænd skulde ud- 
fylde det aabne Rum efter Revolutionens store 
Aareladning og danne Overgangen fra Frank- 
riges gamle Adel til det nye Samfund, han 
selv vilde skabe. 

Derfor omgav han sig med denne glimrende 
Kreds baade hjemme og ude; hvor han kom 
hen, dannede der sig et Hof omkring ham — 
ligesom første Gang i Slottet Montebello; og 
hvor han kom hen i Evropas Byer og i de 
forladte Slotte, gik hans daglige Liv i den vante 
Omgang uforandret som i St Cloud eller 
Fontainebleau. 

Den samme Regelmæssighed og Sammen- 
hæng i Arbeidet fra Morgen til Aften. Revu 
over Tropperne, som skulde i Kampen; eller 
Reorganisation af Corpser, som vendte med- 
tagne tilbage fra Slagmarken; dertil Arbeidet 
inden Døre i sit Cabinet med sine Secretairer 
og Generalstabs-Officerer eller med fremmede 
Gesandter. 

Han spiste, naarsomhelst han selv vilde og 
han fik altid udsøgt Mad; selv i de allervær- 
ste Dage i Rusland, da alle andre led den 
bitreste Nød, blev Keiserens egen Chambertin 
serveret for ham; og lidt Kjød eller en Fugl 
var der bestandig til hans Maaltid. Bare han 
vinkede, dækkedes der strax et lidet Bord for 
ham — ligesaa fort som i Tuillerieme; han 
sagde selv, at det var akkurat som et Trolleri. 

Naar han var i Feldten, satte de en Høne 
paa Spid hver halve Time, og det var ikke 

sjeldent, at de stegte tolv, førend han spiste 
den trettende. 

Men naar han var i Slaget, hændte det, at 
hans Kjøkkenmester arbeidede sig frem gjen- 
nem Forvirringen og rakte Keiseren en Bid 
Mad og et Glas Vin paa Hesten. 

Thi skjønt Napoleon selv syntes at læ^e 
saa liden Vægt paa alt sligt, var han dog om- 
given paa alle Kanter af en Opvartning — ja 
af en hengiven Dyrkelse som intet andet Men- 
neske. Alt, hvad der berørte hans Person og 
daglige Liv var af allerførste Sort; og hvor 
han var — enten ude eller hjemme levede 
han som den best forpleiede og best betjente 
Grandseigneur i Evropa. 

Ogsaa hans Officerer ligte sig godt i de før- 
ste Feldttog paa Kontinentet. De høieste be- 
gyndte at udvikle en vis Luxus; men endnu 
var der ingen Træthed eller Overmættelse eller 
Overdrivelse, — kun om Junot — Hertugen 
af Abrantez blev det sagt, at hans Ødselhed 
var vanvittig, og at hans Vogne og Stald-Etat 
for Exempel — var næsten ligesaa storartet 
som Keiserens. 

Men for de yngre Officerer var de første 
Feldttog til Wien og Berlin næsten rene For- 
lystelser. De viste, at de gik til Seier og nye 

Forfremmelser, og de kom til Hoffer og til 
Kredse, hvor der ikke fandtes andre unge 
Mandfolk, end de selv, men fuldt af de skjøn- 
neste Damer, som umuligt kunde staa imod 
disse pragtfulde Cavallerer fra Paris, der kom 
som en Stormvind fra Slagmarken — leende 
og forelskede, forat forsvinde igjen imorgen — 
kanske for bestandig. 

Den lystige Lasalle, den smukke Colbert, 
Gardanne med de berømte Knebelsbarter, Tu- 
renne, Segur — de fineste Navne, for hvem 
de gamle Damer lod sig forestille, idet de rød- 
mende spurgte: Hvorledes lever Deres Hr. 
Fader — Hertugen? 

Og alle de Officerer, for hvem dette var 
for fint, de fandt aabne Slotte og Herregaarde 
med Jagt og Lystighed og Dans og Commers, 
saa meget de vilde. I Kjøkken og Kjælder traf 
de Landsmænd, som diskede op med en Be- 
værtning som i Paris, medens Kjældermeste- 
ren gjorde sig en Glæde af at finde frem sin 
Herres gamle franske Vine. 

Naar de laa i Garnison i de store tyske 
Stæder, satte de Byen paa Ende 'med alslags 
Galskaber, bedaarede Kvinderne og fortvivlede 
de indfødte Mandfolk. En ung General fandt 
paa at betro sin tyske Skrædder, at den nyeste 

Mode fra Paris var stramme hvide Silkebuxer 
med røde Ponponer ved Knærene; men Skræd- 
deren maatte endelig ikke sige det til nogen, 
for Generalen vilde selv være den eneste 
paa det forestaaende Bal, som bar den nye 
Mode. 

Det gik som beregnet. Skrædderen havde 
ikke kunnet dy sig; og Generalen og hans 
Venner havde den Fryd at se den ene efter 
den anden af de indfødte Løver træde ind i 
Balsalen med stramme hvide Silkebuxer og 
røde Ponpons ved Knærene. 

Den simple Soldat og Underbefalet fyldte 
sig med Vin og tyskt 01 og svingede Pigerne, 
saa det susede i de tunge Skjørter. Thi ingen 
kunde klare sig for disse Galninger, som talte 
Herskabernes fine Sprog, som de ikke forstod, 
og som havde et saadant Haandelag og sikkert 
Greb om Livet og som kunde danse og hoppe 
saa let, somom de havde Staalfjere i Benene. 

Kampene var haardere, og Krigens hele Art 
var alvorligere end i Italien. Alligevel klang 
der længe tversigjennem Krigstummelen en li- 
den Polka-Melodi i de første tyske Feldttog, 
indtil den blev borte, eftersom Kampen gik 
over fra Fyrsternes til Folkenes Opgjør. — 

Napoleon viste nu, at han kunde slaa Rus- 

serne samt Tyskere af hvad Navn nævnes kan. 
Mellem disse gjorde han ikke stor Forskjel 
paa Folkeslagene; det var ham hip som hap 
altsammen. Derfor — saasnart han havde taget 
Magten fra en regjerende Fyrste, lod han sig 
give Hjælpetropper af den overvundne Armé, 
gav dem franske Officerer og lod dem mar- 
schere og slaas sammen med hans egne Fransk- 
mænd. Heldigt var det ogsaa, at mange af 
Grænsefolkene forstod lidt fransk, og næsten 
alle de tyske Officerer — ialfald i de høiere 
Grader talte fransk. 

Napoleon saa ingen Fare heri; og naar det 
endte med, at disse Tropper i 1813 gik over 
og tilbage til sine egne Landsmænd, — hvad 
vi med vore Begreber ikke kan undre os over, 
saa var dette for Napoleon det sorteste For- 
ræderi. Thi hans egen Nationalfølelse var ikke 
stærkt udviklet. 

Han var jo ikke mere Franskmand end vore 
Folk var Danske, naar de saa mange Gange 
hjalp Danmark i et Knibetag: Tordenskjold, 
Rye, Helgesen og Schleppegrell. Men samtidig 
med, at Norge — Norge bestandig var over 
alt! havde der i den lange Foreningstid hos 
vore Folk dannet sig mere Fædrelandskjærlig- 
hed overfor Danmark, end det kunde forud- 

sættes hos en helt ud italiensk Slægt, som i 
en forholdsvis kort Tid havde boet paa Øen 
Corsica, som igjen ganske nylig og modstræ- 
bende var kommet ind under Frankrige. 

Napoleons Nationalfølelse var nærmest den 
selvfølgelige Bevidsthed, at han var den stør- 
ste Søn af den største Nation, og at det, som 
han bragte de andre Nationer, var det beste, 
nogen kunde faa, fordi det var fransk; han 
havde ingen Fædrelandskjærlighed udenfor sig 
selv eller over sig selv. 

H^n viste ikke, at der er en Fædrelands- 
kjærlighed, som er udenfor al Fornuft, en stri- 
dig Kjærlighed til sit eget Land, som heller 
vil slaas hver Dag og dø, end undertvunget 
tage imod de beste Vilkaar af en fremmed 
Haand. 

Dengang Talen var om Landgangen i Eng- 
land, som mange ikke engang har troet var 
alvorlig ment, overvejede Napoleon alle Van- 
skeligheder og traf alle mulige Forberedelser 
tilsøs og tillands. 

Men han regnede neppe med den engelske 
Nation; han forestillede sig neppe, hvad der 
vilde ske, om en Fiende marscherede mod 
London. Napoleon havde sine Erfaringer fra 
det flade Fastland, hvor Landegrænserne har 

bølget frem og tilbage under vanvittige Fyrste- 
krige. 

Derfor blev Spanien, som han nu kastede 
sig over, en skjæbnesvanger Gaade. som han 
forgjæves ødelagde sig paa at løse. 

Thi Spanierne for hundrede Aar siden var 
en Nation, som heller vilde dø end bøie sig. 



Det er sandt nok, at Spanien under en exem- 
pelløst slet Fyrste-Regjering havde sendt en 
yderst taabelig Krigserklæring til Frankrige kort 
før Slaget ved Jena. Men ligesaa sikkert er 
det, at Napoleon, efterat det spanske Krigsfor- 
søg strax var slaaet til Jorden, ganske ube- 
rettiget blandede sig ind i de spanske Forhold. 

Hans Hensigt var aabenbar nok. Han vilde 
bemægtige sig ogsaa Spaniens Krone for en 
af sin Familie samt gjennem Spanien komme 
sin værste Fiende tillivs — Englænderne, som 
allerede havde indrettet Portugal til etslags 
Handels-Factori. 

General Junot fik Ordre til at marschere 
fredeligt gjennem Spanien og besætte Lissabon. 

Junot var hverken nogen fremragende Ge- 
neral endmindre nogen Diplomat; men naar 
han fik saa store Commandoer, var det nær- 



128 



mest, fordi Napoleon kjendte til det hensyns- 
løse Mod, hvormed Junot vilde udføre enhver 
Ordre fra Keiseren, om den var aldrig saa 
umulig. 

Han erobrede ogsaa Portugal i en Maaned 
og naaede efter Ordren frem til Lissabon den 
30te November 1807 med en forreven Lev- 
ning af sin Armé, som han næsten havde 
sprængt med Marscher og Kampe. 

Da han nærmede sig, gik det portugisiske 
Kongehus — Familien Braganza ombord paa 
Flaaden med Hoffet og umaadelige Rigdomme 
og seilede over til deres Kejserdømme Bra- 
silien. 

Napoleon gjorde Junot til Hertug af Abran- 
téz, hvor han vandt en smuk Sejer. 

Junot havde altsaa marscheret fredeligt gjen- 
nem Spanien som en Stat, med hvem Krigen 
var endt. Og det samme gjorde i Begyndelsen 
ogsaa de 70,000 Mand, som Keiseren i 1803 
sendte efter Junot til Portugal. Men pludseligt 
begyndte disse Tropper, som førtes af Mare- 
chal Moncey — Hertug af Conegliano og Ge- 
neral Dupont, efter Ordre at overrumple og 
besætte de spanske Byer og Fæstninger. 

Den 6te Juni 1808 proklameredes Joseph 
Bonaparte som Konge af Spanien. Han havde 

hidtil moret sig saa fortræffeligt som Konge i 
det lystige Neapel langt borte fra den urolige 
Broder, saa han var ikke videre glad ved den- 
ne Forfremmelse til Spaniens gamle uhygge- 
lige Trone; og han fik det hellerikke godt. 

Den kloge General Exelmanns kjendte bed- 
re den spanske Nation end Napoleon; og han 
havde forsøgt at forklare, at dette var den aller- 
galeste Maade at tage Spanierne paa; men In- 
gen vilde høre paa ham. 

Følgen blev da ogsaa, at hele Spanien reiste 
sig til en Modstand, der allerede strax fik Ka- 
rakteren af en Revolution, et Oprør mod denne 
Konge, som en fremmed Magt havde paatvun- 
get dem; og fra dette Øieblik blev der kjæm- 
pet med den yderste Forbitrelse mellem Span- 
ske og Franske uden Ophør lige til Napoleons 
Fald. 

Hvad der gjorde Krigene i Spanien saa vidt 
forskjellige fra de aabne Feldtslag i Italien og 
Tyskland, hvor de franske Generaler hidtil 
havde seiret, var for det første Landets natur- 
lige Beskaffenhed, som indbød til smaa Kam- 
pe, Overraskelser og Overfald. Og hermed for- 
bandt sig den Omstændighed, at Krigen var 
en Folke reisning; den stolte Nation tog Kam- 
pen op i hver eneste Mand og Kvinde; der 

Omkring Napoleon 9 

sloges i Bander, fra Baghold og paa Snigmor- 
dervis; der faldt snart flere Franskmænd paa 
denne Maade end i regulaire Slag. 

Og endnu en Ting til gav de spanske Krige 
et uhyggeligt Anstrøg. Og det var den Lethed, 
hvormed de franske Soldater havde vænnet sig 
til at tage Kvinderne i de erobrede Lande. 
Dette vilde de spanske Kvinder ikke finde sig 
i; og hvad der fra de Franskes Side. begyndte 
halvt i Spøg, blev hurtigt voldsommere under 
den uventede Modstand, indtil det udartede til 
Vold og skammelige Misbrug fra Sejerherrer- 
nes Side. 

Spaniernes Raseri kjendte snart ingen Græn- 
ser; den spredte Kamp førtes med den kolde- 
ste Grusomhed; Fanger blev pinte, mishandlede 
og lemlæstede; enkeltvis var ingen fransk Mand 
sikker nogetsteds i Spanien. Og naar de fran- 
ske Tropper kom marscherende, fandt de sine 
Kammeraters Lig ophængte langs Vejene — 
nøgne og lemlæstede; og i selve den Maade, 
hvorpaa de var lemlæstede, kjendtes tydeligt, 
at det var en Hævn for Kvinderne. 

Men værst var det, at der allerede tidligt 
hændte de franske Vaaben en forfærdelig Ulyk- 
ke. 

Et fransk Corps under Anførsel af General 

Dupont rykkede frem langs Andujar. Dupont 
tilhørte en gammel Officersfamilie, og havde 
med Møie undgaaet Guillotinen. Carnot havde 
ladet ham ansætte i det topografiske Depar- 
tement sammen med Clarke; men han havde 
ogsaa en Commando ved Marengo og var end- 
ogsaa den Officer, som afsluttede Overenskom- 
sten med General Melas efter Slaget Ved Diern- 
stein havde han været med Marechal Mertier, 
og efter Friedland fik han Æreslegionens store 
Baand paa Valpladsen. Han hørte altsaa til de 
mere fremragende Generaler; og Keiseren hav- 
de Tillid til ham. 

En Dag i Juni 1808 stod han ved Baylen 
med en liden Del af sit Corps ligeoverfor den 
spanske General Reding — en Schweitzer af 
Fødsel. I en liden Træfning var en af Duponts 
Generaler Gobert falden og den, som rempla- 
cerede ham, Dufour — en dygtig General, som 
siden faldt ved Berezina, han var uforberedt 
og ikke inde i Situationen. Flere Uheld stødte 
til. Ordonantser red feil; Ordres opsnappe- 
des af Fienden, deraf opstod Misforstaaelser, 
og en Række daarlige Maneuvrer foretoges. 
Dertil var der ualmindeligt hedt, og Dupont var 

syg. 

Af alt dette benyttede General Reding sig saa 

9* 

godt, at han efter en ulige Kamp den 20de Ju- 
ni fik presset Dupont til en Vaabensstilstand. 

Men samtidig hermed blev Reding angrebet 
af General Vedel fra den anden Kant, saa han 
befandt sig imellem Dupont og Vedel og uvæ- 
gerligen vilde blevet knust, hvis ikke det var 
lykkedes ham at lokke Dupont til at sende en 
Ordonants til Vedel med Bud om Vaabensstil- 
standen. 

General Vedel stansede da sit Angreb og slap 
endda fra sig et spansk Regiment, han havde 
fanget. 

Men allerede medens Vedel endnu sloges, 
kom en af Duponts Adjutanter Villoutrai, som 
ganske misforstod sin Ordre, til at bringe den 
spanske General Castanos, som endnu var et 
godt Stykke borte. Efterretning om, at der var. 
en Vaabensstilstand. 

Castanos satte afeted i forceret Marsch til 
Baylen, og ved hans Ankomst blev Duponts 
Stilling saa fortvivlet, at Vaabensstilstanden gik 
over til en fuldstændig Capitulation. 

Og ikke nok hermed. Generalerne Vedel og 
Dufour, som fik høre, at Dupont havde capitu- 
leret, og som marscherede bort, forat naa Ma- 
drid, de fik efter en Dags Marsch den Besked 
fra Dupont ved en udsendt Adjutant, at deres 

Afdelinger havde ogsaa været indbefattede i 
Capitulationen. I en ubegribelig Dumhed adlød 
disse Generaler, overgav sig og lod sine brave 
Soldater afvæbne og føre i spansk Fangenskab. 

Den hele Armé — 21,000 Mand, med 40 
Kanoner og 2400 Ryttere blev Krigsfangen Kun 
yderst faa af disse udmærkede Soldater kom 
nogensinde hjem igjen. De allerfleste gik til- 
af grunde i de skrækkelige spanske Fængsler 
Hunger og Urenslighed og alskens Mishandling: 

Som det var almindeligt — og kanske mest i 
i Spanien — havde nok de høiere franske 
Officerer tilplyndret sig et stort Bytte, som 
førtes i Armeens Vogn-Train. Og der er ble- 
ven ymtet om, at Generalerne tænkte mere 
end tilbørligt paa sine dyrebare Vognlæs. 

Men da Soldaterne saa, at deres fattige Tor- 
nistre skulde visiteres, angav de i sin Forbit- 
relse Officerernes Vogntog, hvori der var fuldt 
af Malerier og Kostbarheder fra Kirker og 
Slotte. 

Det var den største Skjændsel, som nogen- 
sinde var overgaaet den franske Armé i Napo- 
leons Hænder. Han fik Efterretningen den 1ste 
August i Bordeaux; og hans Smerte og Raseri 
var voldsomt. 

Jeg vilde ønske, at jeg kunde udslette den- 

ne Skjændsel med alt mit Blod" — udbrød 
han. 

Den udmærkede Ingenieur-General Marescot 
og ligesaa General Privé havde protesteret mod 
Capitulationen, som derfor ikke blev regnet dem 
til Skam; General Privé sad i engelsk Fangen- 
skab til 1814; men Dupont blev fængslet. Hans 
Proces tog — saavidt jeg ved — aldrig nogen 
Ende; men efter 1814 kom General Dupont 
til Ære og Værdighed under Bourboneme. 

Da Capitulationen ved Baylen blev bekjendt 
udover Spanien, gjorde Begivenheden et uhyre 
stærkt Indtryk: den franske Uovervindelighed 
var blæst bort, og Revolutionen var bleven ukue- 
lig. Efter i otte Dage at have været Alle Spa- 
nieres Konge, maatte Joseph forlade Madrid — 
nærmest som Flygtning. 

Ulykkernes Maal i Spanien i første Halvdel 
af 1808 blev fuldt, da General Wellesley — 
den senere Lord Wellingthon gik iland nor- 
denfor Lissabon med en engelsk Hær, forene- 
de sig med den portugisiske og marscherede 
— 26,000 Mand stærk mod Vimeiro. 

Den uforfærdede Junot gik ikke afveien for 
nogenting, men stillede sig mod Fienden mQd 
sine 10,000 Mand. Han sloges i fem Timer og 
tabte — det gjorde han; men hans Holdning 

selv efter Nederlaget var saa fast, at den en- 
gelske General bød ham en hæderlig Capitula- 
tion, som blev afsluttet i det berømte Kloster 
ved Cintra nær Lissabon. 

Junots Armé førtes med Vaaben og Forraad 
af enhver Art til Frankrige paa engelske Skibe, 
saa han og hans Folk forlod Halvøen uden 
Skam. 

Men alligevel! ogsaa denne Capitulation ved 
Cintra — lige efter Skandalen ved Baylen gjor- 
de de Franskes Sag fortabt, og de Engelske, 
hvis Hær nu forblev i Portugal, hilsedes af 
Spanierne som Venner og Forbundne. 

Og i Løbet af en kort Tid blev det saa, at 
den spanske Nation, som under en fornuftig 
og hensynsfuld Behandling kunde have slaaet 
sig sammen med den franske, og holdt de frem- 
mede Englændere borte fra Halvøen, de for- 
bandt sig nu med Englænderne til Napoleons 
Fordærvelse. 



— Da Napoleon og Alexander skiltes ad i 
Tilsit i Juli 1807, havde de lovet hinanden, at 
de vilde mødes igjen, engang inden Udgangen 
af det næste Aar. 

Begivenhederne i Spanien og den engelske 
Hær i Portugal gjorde Mødet end mere nød- 

vendigt. Preussens endelige Skjæbne skulde re- 
guleres; Østerrige var begyndt store Rustnin- 
ger og lod sit Landeværn reorganisere. 

Da Napoleon kom til det aftalte Møde i Er- 
furt i Juli 1808 var han ifølge et Brev til sin 
Broder Joseph saaledes udrustet: 

Jeg har en Hær ved Passarge, en i War- 
schau, en i Schlesien, en i Hamburg, en i Ber- 
lin, en i Boulogne, en, som marscherer mod 
Portugal. Jeg trækker sammen en Reserve-Hær 
i Boulogne, en har jeg i Italien, en i Dalma- 
tien og en i Neapel. Overalt paa Kysterne er 
der Garnisoner." 

I Erftirt mødte alle de tyske Fyrster frem 
undtagen Kongen af Preussen og Keiseren af 
Østerrige. For den siste mødte Baron Vincent 
med en Undskyldning. Sagen var den, at Kei- 
seren var fornærmet, fordi han saa, hvorledes 
Napoleon ikke brød sig om andre end Zaren, 
og hvorledes disse to beredte sig til at ordne 
Evropas Forhold uden at indbyde ham. Des- 
uden var Østerrige allerede stærkt optaget med 
hemmelige Rustninger. 

I de 14 Dage, Sammenkomsten i Erftirt va- 
rede, levede de to Keisere i den mest fortro- 
lige Omgang, og det saa ud for alle Mennesker, 
somom den russiske Selvhersker var stolt over 

den Agtelse og det Venskab, hvormed Napo- 
leon behandlede ham. 

En stor Mands Venskab er en Velsignelse 
fra Guderne, blev der sagt en Aften fra Sce- 
nen, hvor Talma og de andre Skuespillere fra 
Theatre Fran^ais spillede Tragedier. 

Ved denne Replik greb Alexander Napoleons 
Haand og sagde med Varme: Det føler jeg hver 
Dag i denne Tid. 

Napoleon var — som altid — rede med sine 
Gaver. Han forærede Storfyrst Konstantin en 
overmaade pragtfuld Kaarde; men Keiser Alex- 
ander gav han sin egen. Idet Zaren tog imod 
Vaabenet, sagde han: 

Jeg modtager dette ^egn paa Venskab; og 
Deres Majestæt kan være ganske sikker paa, 
at jeg aldrig skal drage dette Vaaben mod 
Dem. 

Den 14de October skiltes de to Herskere; 
den ene kjørte til sit Rige mod Øst og den an- 
den mod Vest; og de saa hinanden aldrig mer 
i Livet. 

Man har sagt, at Napoleons endelige Maal 
med alle hans Krige var en almindelig Fred. 
Forsaavidt kan dette være sandt, som han vel 
nok forestillede sig som Maalet en Tilstand, 
hvor alle andre var slaaede til Jorden og han 

selv var anerkjendt som de Størstes Ligemand 
og lidt til. 

De Fyrster, han havde mødt, var ham alle 
personligt saa langt underlegne, at deres tvungne 
Anerkjendelse havde lidet Værd for ham. Eng- 
land forstod han sig ikke paa; det var ikke noget 
Fyrsterige efter hans Begreb. Men Ruslands 
mægtige Zar — at vinde ham var et Maal ; med 
ham skulde han være villig til at dele Verden. 

Derfor gjorde han sig mere Umag med at 
vinde denne Mand end med nogen anden Mand 
eller Kvinde, han havde mødt i Livet. Og hans 
store overlegne Aand, hans Kundskaber og al 
den Elskværdighed, som i Grunden laa i hans 
Karakter — alt dette øste han ud over denne 
yngre Mand, som jo maatte have været af Sten 
og Stok, om det ikke havde gjort Indtryk paa 
ham. Og Alexander den 1ste var tvertimod paa 
sin Maade meget følelsesfuld og let at bevæge. 

Men alligevel var det Napoleon, som blev 
fuldstændig narret. Ikke fordi den anden kun- 
de føre ham bag Lyset. Napoleon var snedig 
nok; han kunde selv være falsk; og Rænke- 
spind og Forstillelse lugtede han paa lang Afstand. 

Men der bliver altid en stor Forskjel mellem 
Napoleons — saa at sige: leilighedsvise Falsk- 
hed og den asiatiske Form, hvor den absolut 

ansvarsløse Falskhed er Opdragelsens Indhold 
og Maal for den unge Fyrste og den modne 
Herskers fornemste Prærogativ. 

Alexander kunde være greben, bedaaret, fuld 
af Følelse; og han kunde mene hvert Ord, han 
sagde. Men derfor opstod der intet i ham, som 
havde noget med det, vi kalder Forpligtelse, — 
endsige at han skulde fravige sin Dom om Na- 
poleon eller blot for et Secund skulde glemme, 
at denne bedaarende Mand dog ikke var andet 
end en corsikansk Eventyrer ved Navn Buona- 
parte, og paa hvis Nakke han en Dag skulde 
sætte sin gode Russestøvle. 

Jo mere Kongen af Sachsen nærmede sig, og 
jo fladere de mindre tyske Fyrster laa for ham, 
desto mere trak Napoleon den russiske Zar til 
sig; han maalte ikke skinsyg sin Magt med 
hans; som den ældre var det ham nok at over- 
vælde den unge med sin Persons Overlegen- 
hed; sammen med Alexander og anerkjendt af 
ham, skulde han endelig slaa sig til Ro, og de 
skulde eje hver sin Halvdel af Verden, naar 
England var knust. 

Foreløbig skulde Rusland tage Finland og 
Frankrige den spanske Halvø, 

Den 19de October var Napoleon tilbage i St. 
Cloud. 

Faa Dage efter holdt han en Tale ved Aab- 
ningen af den lovgivende Forsamling, hvori han 
sagde : 

Jeg gaar om faa Dage til Spanien for at stille 
mig i Spidsen f6r min Armé, krone min Bro- 
der i Madrid som Spaniens Konge og plante 
vore Ørne paa Lissabons Befæstninger. Keise- 
ren af Rusland og jeg — vi har været sammen 
i Erfurt. Vi ere enige og uadskilleligt forbundne 
med hinanden i Fred som i Krig. 



Keiseren selv rykkede ind i Spanien den 4de 
November 1808, og Sejeren fulgte strax med. 
Joseph kom sin Broder imøde og sluttede sig 
til Fremrykningen mod Madrid. Mange af Na- 
poleons første Generaler var nu i Spanien, ef- 
terhaanden kom de der næsten alle, — kun 
Davoust slap fri; men ellers: Suchet, Soult, 
Ney, Massena, Victor, Marmont — de fik hver 
sin Tur; men Ingen kom rigtig godt fra det 

Ved Somo Sierra havde det Armécorps, hvor 
Keiseren fulgte, en forfærdelig Kamp, som blev 
af de berømte. General Victor, som netop var 
bleven Marechal efter Slaget ved Friedland og 
Hertug af Belluno stod ved Foden af den beryg- 
tede Bjergpassage Somo Sierra. Den var beskyt- 

tet af Skanser, hvori der var 16 Kanoner; me- 
dens 10,000 Mand Infanteri var fordelt i det 
opadstigende Terrain til be^e Sider af Kløften. 
Commandoen førtes af General San-Benito. 

Det var en Stilling, som syntes uindtagelig 
for andre Tropper end et talrigt og udholdende 
Infanteri; men efter et Par mislykkede Angreb 
blev Napoleon utaalmodig. Han befalede Gene- 
ral Montbrun at tage Stillingen med de polske 
Lansenerer, som han commanderede og som 
tilhørte Keiserens egen Garde. 

Det var noget ganske uhørt, at lade Rytteri 
gaa paa en Stilling som denne; men Keiseren 
blev utaalmodig, og han viste, at skulde dette 
gjøres, saa var der ingen bedre end Polakkerne. 

De skuffede ham hellerikke, men udførte 
det dumdristige Vovestykke; de drev sine He- 
ste opover Bjerget og satte over Forskansnin- 
gerne. De spanske Artillerister blev nedhu^ede 
ved \deres Kanoner, og tiltrods for et uhyre 
Mandefald fik Montbrun Fienden kastet ud af 
den trange Passage, saa at Armeen kunde kom- 
me frem; der blev gjort et rigt Bytte af Fan- 
ger og Forraad. 

Da de polske Lansenerer satte afsted til An- 
grebet, var den unge Segur fulgt med; han var 
egentlig ansat ved Keiserens personlige Om- 

givelser — som Adjutant paa Reiser og Pa- 
lads-Officer hjemme. 

Keiseren bad ham — saa vidt jeg husker — 
tage Pladsen efter en OflRcer, som faldt; og 
derved kom han til at deltage i denne Sejer, 
der ansees som et enestaaende Vidunder af en 
Cavalleri-Bedrift. Men han blev rigtignok og- 
saa saa forfærdeligt saaret, at det var saa vidt, 
han stod det over med Livet. 

Senere blev han rigeligt belønnet; han fulgte 
Keiseren som General lige til det sidste og 
døde først i 1871 — 91 Aar gammel. Det er 
han, som har skrevet de udmærkede Memoirer, 
hvoraf især Toget til Rusland er bleven be- 
rømt. 

Hans Far havde tjent Catharina den Anden 
i Rusland; og var traadt tidligt i Napoleons 
Tjeneste, hos hvem han var Overhofmarchal 
og Ceremonimester i Tuillerierne ; Napoleon 
var meget stolt af ham. 

Mod Polakkerne var Napoleon ikke god. 
Ikke saa, at han var haard i Tjenesten 
eller tilsidesatte dem. Tverimod: Angrebet paa 
Somo Sierra var vist og blev vist opfattet 
fra begge Sider som en Compliment. Og mange 
af de polske Officerer steg høit; der var flere 
Generaler blandt dem: Fyrst Poniatowski, som 

endog blev Marechal et Par Dage, før han faldt 
ved Leipzig; General Dumbrowski førte Polak- 
kerne i Rusland, og i sin Ungdom havde Napo- 
leon havt som sin kjæreste Adjutant Polakken 
Sulkowski, der allerede faldt i Egypten. 

Men i politisk Henseende skuffede han gru- 
somt Polakkernes Hengivenhed og deres For- 
ventninger. 

Napoleon forstod godt, at dette ikke var et 
Folk, hvoraf der kunde dannes et Kongerige 
for en Bonaparte, der i et og alt vilde lystre 
Ordren fra Paris; og det var det, han vilde. 
Desuden vilde han ikke gjøre sin Ven Zaren 
imod. 

Polakkernes høitstemte Kjærlighed til Friheden 
og deres flammende Had til Tyrannerne, faldt 
ingenlunde i hans Smag. Derfor blev der aldrig 
oprettet noget Kongerige Polen, som bestandig 
var Polakkernes Drøm; han tog imod deres 
Tjeneste og opholdt dem med Antydninger og 
halve Løfter, og dermed blev det. 

Efter Slaget ved Somo Sierra kunde Napo- 
leon marschere lige paa Madrid, som han og- 
saa med Lethed kunde indtaget med Magt. Men 
han indsaa, at det vilde være en daarlig Be- 
gyndelse endnu engang at indsætte Joseph med 
Magt i et Kongerige med en udplyndret Hoved- 

stad. Han gav altsaa god Tid og lagde sig saa 
tæt omkring Byen, at den overgav sig af sig 
selv. 

Med stor Møie lykkedes det de spanske Au- 
toriteter at holde saavidt Styr paa Befolknin- 
gen, at Kong Josephs Gjenindsættelse kunde 
gaa for sig under tilsyneladende Ro. Napoleon 
sparede ikke paa høitravende Proclamationer til 
det spanske Folk, som ikke gjorde det mindste 
Indtryk. 

Derimod gjorde det et stærkt Indtryk paa 
ham, at midt i den store Uvilje mod de Fran- 
ske viste det sig, at saa ærbødige og saa konge- 
tro var Spanierne, at Kong Joseph gjenfandt 
sit Palads i Madrid ganske urørt, som han for- 
lod det. Der hang endogsaa Bonaparternes Fa- 
milieportraiter paa deres Plads, — blandt andre 
Davids berømte: General Bonaparte paa Al- 
perne. 

Napoleon kunde ikke forstaa det National- 
træk, at den paatvungne Konge var Gjenstand 
for Had, men at Spaniens Konge var tryg i sit 
Slot. Om man fra først af ved lempelige Mid- 
ler havde ladet Joseph remplacere det gamle 
forhadte og elendige Kongehus, saa var kanske 
alt bleven anderledes; nu var det for sent 

Den 22de December forlod Napoleon Ma- 

drid, for selv at lede Krigen. Den var nu mest 
rettet mod Englænderne, som var gaaet over 
Duero og nærmede sig Valladolid. Til Kong 
Josephs Beskyttelse i Madrid efterlod han Ma- 
rechallerne Victor og Lefebvre samt Cavalleri- 
Generalerne Lasalle, Milhaud og Latour-Mau- 
boui^. 

Et Par Uheld begyndte. General Lefebvre- 
Desnouettes gik med 400 Dragoner uforsigtigen 
over et Vadested forat besætte Landsbyen Bo- 
naventé, som han troede forladt. Men ulykke- 
ligvis var der endnu 2000 engelske Ryttere til- 
bage; de kastede sig over den lille Styrke; Le- 
febvre-Desnouettes blev saaret og fik sin Hest 
skudt under sig, saa han faldt i Vandet og blev 
fangen. 

General August Colbert — der var tre Brødre 
— fik hans Commando, som udgjorde en Del 
af Marechal Bessiéres's Garde-Cavalleri — i 
Fortroppen. To Dage efter faldt den unge Mand ; 
før han døde, fik han sagt: Jeg dør som en 
brav Soldat af den store Armé; thi foran mig 
ser jeg mit Fædrelands argeste Fiende paa 
Flugten. 

Han var en af Løverne ved Hoffet og en 
af Armeens smukkeste Mænd. 

Men under Keiserens Ledelse slog Marechal- 

Omkring Napoleon 10 

lerne Ney og Soult Englænderne i flere Slag; 
General Moore faldt, og General Baird fik et 
farligt Saar ved Broen del Curgo foran Coru- 
na. Det var overhovedet at forudse, at hvis 
Napoleon selv havde fortsat Krigen, vilde det 
snart endt med Halvøens Erobring og Englæn- 
dernes Fordrivelse. Thi han var den eneste, 
som kunde maneuvrere flere Armeer paa en 
Gang og holde Generalerne i sin Haand. 

Men midt i Januar 1809 fik han i Valladolid 
saadanne Efterretninger fra Paris — især om 
Østerriges fiendtlige Holdning, at han strax steg 
tilhest og overlod Spanien til Joseph med Mare- 
chal Jourdan som Overgeneral. 

At Napoleon saadan med et forlod sin Armé 
i et fiendtligt Land, gjenkaldte i Erindringen hans 
pludselige Afreise fra Egypten, og siden i hans 
Liv, da det samme hændte igjen, satte det me- 
get ondt Blod — især blandt Officererne; Sol- 
daterne taalte alt af ham. — 

— Der var en Ting, som alle høje Reisende 
ilede med at skrive hjem fra Paris til sine ari- 
stokratiske Kredse og til Hofferne, og det var, 
at Buonaparte ikke kunde ride, han sad ikke 
godt tilhest, tog sig ikke ud og lignende. Der 
var ligesom en Trøst i dette, at denne Mand, 
som overgik dem alle i alt — ogsaa i sin per- 

sonlige Fremtræden, ialfald i den fine Ride- 
kunst ikke stod Maalet. 

Sagen var den, at Napoleon var en skjødes- 
løs Rytter, for hvem det altid havde været mest 
magtpaaliggende at komme frem gjennem tykt 
og tyndt og i største Fart. Han havde aldrig 
havt Tid eller Trang til at lære Holdning, som 
særligt Fyrstesønnerne maa læ^e saa meget 
Arbeide paa. 

At sidde feilfrit og urokkelig paa en Hest i 
timevis og afholde Revu over store Troppe- 
masser skal være meget anstrængende baade 
for Mand og Hest. Keiseren af Rusland har en 
Række sorte Hingste, som er dresserede til at 
staa ganske stille uden at røre et Lem — gan- 
ske som Bronce. 

Men Napoleon var bestandig i Bevægelse — 
selv under en Revu var han her og der og 
allevegne, fordi hans Øie skulde se alt, og fordi 
al hans Tanke var i det, han saa og uden Tan- 
ke for, hvorledes han selv saa ud. Derfor syn- 
tes de Fremmede, som saa den lille Mand i 
graa Frak paa de deilige Dyr, han red, uden 
et Øieblik at fremhæve Dyret eller sin Ride- 
kunst, — de syntes, åt han var en tarvelig 
Rytter. 

Men ride kunde han som faa Mænd i Ev- 

ropa, hvor det gjaldt om at komme over det 
farligste Terrain og at holde længe ud. Han 
red den 16de Januar i strakt Jagt- Galop fra 
Valladolid tilbage til Burgos, som han havde 
forladt den samme Morgen — 35 franske Mile 
i fem Timer. Derfra til Bayonne uden at for- 
lade Vognen og videre til Paris, hvortil han 
kom ganske alene; ingen havde kunnet holde 
Følge med ham. Den 23de Januar om Aftenen 
for hans Vogn ind i Tuillerierne ; og om Mor- 
genen blev Paris overrasket af Moniteuren, som 
meldte, at Keiseren var vendt tilbage fra Spanien. 

Østerrige havde holdt sig i Skindet i fire 
Aar. Men det kunde aldrig nedlægge Hadet 
til denne formastelige Søn af Revolutionen, 
som havde slaaet deres Hære sønder og sam- 
men, for tilslut at sætte sig som Keiser ved 
Souverainernes Bord. Desuden kom der Penge 
og stærke Opfordringer fra England, som især 
blev høilydte, da Keiseren ved sin Nærværelse 
i Spanien var lige ved at kaste Englænderne 
ud af Halvøen. 

Da derfor Østerrige ved sin truende Hold- 
ning fik Napoleon til at forlade Spanien, gjorde 
det i Virkeligheden England en stor Tjeneste; 
medens det selv kom til at betale sin ube- 
sindige Krigserklæring dyrt. 

De havde samlet en stor og overmægtig 
Armé paa henimod 300,000 Mand og de besad 
idetmindste én af Tidens største Feldtherrer 
— nemlig Erkehertug Karl. Tropperne stod i 
Polen, Sachsen, Tyrol og Italien under Erke- 
hertugerne Karl, Ferdinand og Johan samt 
Generalerne Kolowrath, Bellegarde og Hiller. 

De Franske's Stridskræfter stod saaledes: 
Poniatowski i Polen, Bernadotte i Sachsen, 
General Gratien i Holland og Kong Jerome i 
Westphalen; dette var nærmest Reserver. 

Men Hoved-Armeen, som umiddelbart blev 
anført af Keiseren selv, bestod af Corpserne 
Lannes og Oudinot, Davoust med sit 3die 
Corps ved Regensburg, og det 4de under Mas- 
sena ved Ulm. Diet 7de Corps var 30,000 
Bayrere under Hertugen af Danzig ved Miin- 
chen; det 8de under Vandanne var sammen- 
sat af 12,000 Wurtembergere og 12,000 an- 
dre Tyskere. Fra Italien rykkede Macdonald 
og Marmont nord -over. Tilsammen 267,000 
Mand. 

Endelig efter mange bitre Ord og seige Un- 
derfundigheder fik Napoleon om Aftenen den 
12te April vide, at Erkehertug Karl var gaaet 
over Floden Inn; og et Øjeblik efter sad han 
i sin Reisevogn og kjørte i Galop østover. 

Den 17de opslog Napoleon sit Hovedkvarter 
i Donauworth. 

Fra Begyndelsen af dette Feldttog gik der 
neppe nogen Dag, uden at en af de franske 
Generaler udmærkede sig og slog sig frem 
tildels i store blodige Slag mod Øst, mod 
Wien. 

Ved Abensberg overlod Napoleon hoved- 
sagelig til Bayrerne og Wiirtembergeme at 
slaa Østerrigerne under General Hiller, og 
under Commando af Davoust, Lannes og Van- 
damme gjorde de det saa godt, at Sejeren blev^ 
stor og fuldstændig. 

Marechal Davoust, som allerede var Hertug 
af Åuerstadt blev ydermere Fyrste af Eck- 
miihl, en liden Landsby i Nærheden af Regens- 
burg, hvor han i et ualmindeligt heftigt Slag 
paa tre Timer ødelagde Erhertug Karls Armé- 
corps og aabnede Veien til Wien. General 
Cervoni — af italiensk Familie blev dræbt, 
mens han udfoldede et Kort for Keiseren; og 
General Clement mistede en Arm ved Eck- 
miihl. 

Ved Regensburg blev Napoleon saaret, den 
eneste Gang i sit Liv; det var en ubetydelig 
Rift i Hælen. Kongen af Bayern, som Øster- 
rigerne havde fordrevet fra Miinchen, vendte i 

Triumf tilbage til sin Hovedstad; og alle de 
franske Armeer marscherede nu mod Wien, 
drivende Fienden foran sig. 

For første Gang havde Napoleon marsche- 
ret uden sin Garde. Han havde med Vilje be- 
nyttet Bayrerne og Wiirtembergeme til sine 
nærmeste Omgivelser, for at belønne dem for 
Abensberg og knytte dem nærmere til sin 
Person. 

Den 10de Mai Klokken 9 var Napoleon 
foran Wiens Porte. Men da det varede noget, 
inden Byen overgav sig, lod han om Aftenen 
den Ilte et Batteri paa 15 Kanoner kaste 
1800 Bomber ind i Byen, som strax begyndte 
at brænde paa forskjellige Steder. Den 12te 
Mai om Morgenen capitulerede Wien og Ge- 
neral Andreossy blev Stadens Gouverneur. 

Imidlertid blev det denne Gang nødvendigt 
efter Wiens Indtagelse at gaa over Donau, 
hvor den fiendtlige Armé endnu stod rede til 
Slag under Erkehertugerne og General Hiller. 

For at komme over behøvedes der fire 
Broer, fordi der var flere Øer at passere, 
hvoraf den siste og største kun var fjernet fra 
den venstre Flodbred ved et Løb paa trefire 
Hundrede Fod. Arbeidet begyndte under Le- 
delse af Ingenieur-Generalerne Pernetti og 

Bernard. Den siste var ikke endnu saa be- 
rømt som han siden blev, og ansaaes heller- 
ikke som Ingenieur saa fremragende som 
Lariboissiére, Chasseloup, Marescot og Haxo, 
hellerikke som den store Eblé, der slog Bro- 
erne ved Berezina. 

Den 19de Mai befalede Napoleon at sætte 
Pontonerne sammen og slaa Broerne over. 
Massena gik foran den 20de med Divisionen 
Molitor; han fordrev Østerrigerne fra Øen Lo- 
bau efter en Kamp paa 2 Timer, og Klokken 
12 havde han hele sit 4de Corps paa Øen, 
som er temmeligt stor, og som dengang ial- 
fald var bevoxet med Kratskov og var gjen- 
nemskaaret af dybe Grøfter og Vandløb. 

Om Aftenen den 20de Mai fremlagde Na- 
poleon sin Plan, som var at gaa over den siste 
Arm af Floden i den tidlige Morgen og tage 
de to Landsbyer Aspern og Esslingen; — han 
anede ikke — og ikke nogen af de andre hel- 
ler — anede, at Erkehertugen og General Hil- 
ler havde sat sig saa fast i disse to Stillinger, 
at de Franske skulde levere to yderst farlige 
Slag, forat faa fast Fod paa den venstre Bred, 
— og endda lykkedes det kun halvt. 

Men om Aftenen den 20de sad Officerer og 
Soldater omkring Baalene og holdt sig lystige 

med Snak og Historier som sædvanligt før en 
Slagdag. Der var netop kommen en ung Offi- 
cer Albuquerque — af spansk Slægt — med 
Lannes's Tropper fra Spanien. Han havde væ- 
ret saa heldig at modtage den tapre General 
Palafox'es Kaarde, da denne endelig overgav 
Saragozza; og nu sad han og sang lystige Vi- 
ser og sentimentale spanske Elskovssange for 
Kammeraterne, som kjendte Albuqurques smuk- 
ke Stemme og flokkedes om hans Baal. Den 
næste Formiddag faldt han ved Aspern. 

Den næste Morgen, mens Napoleons Trop- 
per var ifærd med at gaa over den siste Bro, 
udfoldede den fientlige Armé sine Kræfter og 
begyndte strax med en overmægtig Styrke at 
angribe de Afdelinger, som var komne over. 
Kampen dreiede sig om de Landsbyer, som 
afvexlende var i de to Partiers Hænder — 
— fem-sex Gange i Løbet af Dagen. Masséna 
sloges ved Aspern og Lannes ved Esslingen. 
De Franske var i Mindretal; men saa var de 
ogsaa Evropas første Soldater, og de holdt 
sig Fienden fra Livet, lige indtil Mørket faldt 
paa. 

Marechal Bessiéres havde havt sit Cavalleri 
i Ilden; og de havde gjort Underværker af 
Tapperhed; men de havde og lidt et stort 

Tab, idet General d'Espagne var falden — en 
af de store Rytteranførere — samt tre Ober- 
ster under ham. 

I den uhyggelige Nat mellem den 21de og 
den 22de Mai camperede Masséna i Ruinerne 
af det brændende Aspern ; medens Østerrigerne 
under Bellegarde holdt besat Kirken og Kirke- 
gaarden i den samme Landsby. 

Men overvældede af Træthed gav begge Ar- 
meer hinanden stiltiende nogle Timers Fred 
paa den trange Valplads. 

Og midt i alt dette var der endda til en 
heftig privat Strid mellem Marechallerne Bes- 
siéres og Lannes. Ved Keiserens Dispositioner 
var nemlig Bessiéres's Cavalleri stillet til Dis- 
position for Lannes, saaat Bessiéres paa en 
Maade kunde siges at staa under Lannes's 
Commando, og det kunde han ikke taale. Der 
opstod et voldsomt Skjænderi mellem Mare- 
challerne; og det var saa vidt, at en Duel blev 
forhindret den samme Aften. 

Der blev ikke lang Søvn. Allerede Klokken 
to om Morgenen begyndte Østerrigerne at 
røre paa sig. Napoleon sendte uafladelig Ad- 
jutanter til de øvrige Corps af Armeen, som 
endnu var paa Øerne og den høire Bred, at 
de maatte skynde sig og komme over. 

Imidlertid var selve Broerne i den største 
Fare. Thi Østerrigerne lastede svære Baader 
med Sten og kastede Møller og Kværnhuse 
og alt, som kunde flyde, i Floden ovenfor 
Broerne, forat Strømmen skulde føre altsam- 
men ned mod de franske Broer og hænge sig 
fast og trykke og støde paa Pæleværket og 
Pontonerne. 

Marechal Davoust kom tidligt ridende alene 
over til Keiseren for at melde, at nu kom 
hans Folk snart; en Del var alt kommen og 
sloges sammen med Heltene fra igaar. Napo- 
leon begyndte derfor Dagen fuld af Haab, 
skjønt Erkehertugen atter kastede sine over- 
legne Masser frem med den største Voldsom- 
hed. De Franske stod ligesaa urokkelige som 
de stod igaar. 

Da besluttede Napoleon i sikker Tillid til 
de nære Forstærkninger at gaa over til Angreb 
og gav Marechallerne Ordre til at bryde igjen- 
nem Østerrigernes Centrum og kaste dem ind 
over Sletterne. 

Denne Maneuvre, som de kjendte saa vel 
fra saa mange af hans Slag, blev øieblikkelig 
udført og det med en saadan Glans, at der 
opstod det farlige aabne Rum i Fiendens Slag- 
linie. 

Erkehertug Karl greb en Fane af General 
Zacks Regiment, forat føre sine Folk frem 
igjen; han udsatte sin Person ligesaa hensyns- 
løst som den tapreste Soldat; men han reves 
allerede med i Armeens tilbagevigende Bevæ- 
gelse. 

Ogsaa Napoleon var denne Dag saa ufor- 
sigtig, at General Walther, som havde at pas- 
se paa ham med Garde-Grenadererne, traad- 
te i Vejen for ham og sagde: Dersom De- 
res Majestæt ikke trækker Dem tilbage, vil jeg 
lade mine Grenaderer føre Dem bort med 
Magt. 

Endnu var Klokken ikke mere end 8 om 
Morgenen og Napoleon var fuld af Iver og 
ganske sikker paa i næste Øieblik at se Ho- 
vedet af Davousts første Colonner komme fra 
Floden. 

Da fik han det Bud, at den største af Bro- 
erne var sprængt. 

Ganske rolig og uden et utaalmodigt Ord 
saa han den visse Sejer slippe sig afhænde. 
Han sendte Ordre til Lannes, at han skulde 
holde inde med Angrebet, medens Keiseren 
indhentede nærmere Oplysninger. Men de Rap- 
porter, han modtog, overbeviste ham snart om, 
at han ingensomhelst Hjælp kunde vente den 

Dag fra den anden Side af Donau; og selv 
havde de ikke engang Ammunition paa den 
venstre Bred. 

Det var lykkedes Østerrigerne at belæsse 
den længste Bro med saa nieget flydende 
Gods, at Strømmen tilslut sprængte den paa 
Midten. 

Det gik snart op for Erkehertugen, at der 
var noget ivejen med Napoleon. Han fik sam- 
let sine Folk, som ikke længer blev angrebne; 
og nu paafulgte der en af de voldsomste Kam- 
pe, man havde seet; den varede i 12 Timer 
paa det samme forholdsvis snevre Terrain. 
Med utrolig Tapperhed forsvarede de Franske 
sig den hele Dag og der faldt et usædvanligt 
Antal Officerer. Blandt dem General Saint- 
Hilaire — en af de betydelige. Ved Austerlitz 
fik han Æreslegionens store Ørn samt Com- 
mandeurkorset af Jernkronen. 

Men der var et Tab, som var endnu meget 
værre, og det var, at selve Marechallen faldt 
— Marechal Lannes — Hertug af Monte- 
bello. 

Hans Adjutanter havde netop formaaet Mare- 
challen til at stige et Øieblik af Hesten for at 
hvile sig lidt og strække Benene. Da kom der 
en Kanonkugle og knuste begge hans Knær. 

Han laa hen i store Lidelser til den 30te Mai, 
da han døde. 

Det var Napoleons beste Ungdomsven og den 
betydeligste af dem alle. De Folk, som har vil- 
let gjøre alt omkring Napoleon saa afskræk- 
kende som muligt, har ogsaa villet fremstille 
Forholdet mellem Lannes og Napoleon som 
alt andet end Venskab. 

At Lannes sagde Keiseren drøie Ord og kan- 
ske i sin Omtale ikke lagde Fingrene imellem, 
def kan være sandt nok. Napoleon var ikke for 
nogen saadan til at holde af i jævn Gemytlig- 
hed; selv overfor sine nærmeste holdt han sig 
oppe i den Kulde, han med Vilje omgav sig 
med. Men naar han overvældede dem med Tak 
og Ros og Belønninger, saa viste de, og saa 
det i et lidet Glimt eller Smil, at han var de- 
res trofaste Ven. Keiseren nævnte aldrig Lannes 
uden med den største Ros over hans fremra- 
gende Egenskaber og han kom hele sit Liv til 
at savne denne sin beste Mand. 

Efter det skrækkelige Slag ved Aspem og 
Esslingen, som i Almindelighed regnes for 
Erkehertug Karls største Seier, fik General 
Mouton for sin Koldblodighed og sin urokke- 
lige Tapperhed Titelen: Greve af Lobau med 
rigelige Dotationer. 

Kejseren var som altid rolig og kold, da han 
om Aftenen sammenkaldte sine Marechaller til 
Raadslagning. De vilde allesammen, at man 
skulde bringe Armeen i Sikkerhed helt over 
paa den høire Donaubred. Men det var ham 
umuligt at gaa saa langt tilbage; til Øen Lobau 
var alt, hvad han kunde bekvemme sig til. 

Ordre blev givet til at begynde Overgangen, 
saasnart den korte Bro til Lobau blev færdig. 
Men Landsbyerne skulde holdes besat i det 
længste for at skuffe Fienden. 

Om Natten roede Napoleon alene med Ber- 
thier over Donau, for at trøste Davoust og de 
andre Generaler, som havde maattet ligge uvirk- 
somme under det store Slag. 

Klokken to om Morgenen begyndte Garden 
i al Stilhed at gaa over den korte Bro til Lo- 
bau, dernæst kom Cavalleriet og Oudinots Gre- 
naderer, og tilslut fik de — endnu før det blev 
rigtig Dag — alting slæbt med sig over til Lobau 
ad den eneste Bro. 

Nu maatte der forberedes en rationel Over- 
gang over Floden, og Hærens beste Ingenieur- 
Officerer arbeidede i 43 Dage med Broer og 
Færger og Pæleværk til Overgang for en Hær 
paa 150,000 Mand med alt Tilbehør. Leiren 
paa Lobau blev imidlertid til den stærkeste 

Vaabenplads i Europa, og fra alle Kanter mar- 
scherede franske Hære mod dette Punkt Der 
blev ogsaa i denne Tid leveret mange hæderlige 
Slag af Napoleons Generaler, medens han selv 
holdt Hof i Schonbrunnen. 

I de første Dage af Juli var Ingenieurerne 
færdige med deres Arbejde, som i den Tid an- 
saaes for at være Mesterværker. Tre Broer — 
saa brede som Colonneveje, hvor 3 Vogne 
kunde passere ved Siden af hinanden, førte fra 
den højre Flodbred over den lille og til Lo- 
bau; herfra og til den venstre Bred var alle 
Broerne færdige til at slaaes i siste Øjeblik. 
Det hele var beskyttet af et Pæleværk, som 
løb sammen i en Spids paa en liden længer 
oppe i Strømmen. 

Tversover Øen Lobau var der anlagt en 40 
Fod bred Vei, som laa paa en Dæmning; og 
saavel paa denne Vei som paa Broerne var der 
for hver 10 Favne ophængt Lygter paa begge 
Sider. Ved alle Krydsninger var der Veivisere 
med Ordre for hvert Armecorps. 

Her strømmede de til fra alle Kanter, og 
paa Øen Lobau mødtes Folk af alle den store 
Armés Corpser, som havde været i Krig rundt 
omkring i Evropa. Om Aftenen den 3die Juli 
sad de omkring Bivouak-Ilden, Krigskamme- 



161 



rater, Venner og Slægtninge, som ikke havde 
seet hinanden paa sex Aar, gjenfandt hverandre 
i den store Vrimmel. Foruden Massena, Davoust 
og Oudinot kom nu ogsaa Vicekongen Eiigen 
fra Tyrol, Marmont fra Italien, Bernadotte, Van- 
damme og Lefebvre, Kong Jerome fra Dresden 
og Junot fra Bayeruth. 

Den 4de Juli gaves Ordre til Overgangen. 
Flere færdige Smaabroer sloges over den si- 
ste småle Arm til venstre Bred — deriblandt 
var der en, som vakte megen Beundring. 
Den bestod af et eneste Stykke og svingede 
over i Løbet af 8-10 Minutter. 

Men om Aftenen brød der løs et Uvejr, som 
man aldrig havde seet Mage til. Storm og Regn 
saa umaadeligt, og dertil det heftigste Tor- 
denvejr lige over Øen. Og midt opi alt dette 
begyndte de 500 Kanoner, som skulde beskytte 
Overgangen. 

Men intet kunde holde dem tilbage, — ikke 
engang forstyrre deres Humør; Corps efter 
Corps gik sin Route over Broer og Øer i 
Mørke og Uvejr. Keiseren var tilhest hele Nat- 
ten; man beregnede, at han i Dagene den 4de, 
5te og 6te Juli var 60 Timer paa sin Hest. 

Den næste Morgen var den store Armé over; 
og da Solen gik op, skinnede den paa hele den 

Omkring Napoleon 11 

franske Hær, som i al sin Glans stod opstillet 
i Slagorden. Men Erkehertugen trak sig tilbage 
den Dag. 

Om Eftermiddagen blev der en Kamp ved 
Wagram, hvor General Macdonald med sin Armé 
fra Italien udmærkede sig. Bernadette derimod, 
som commanderede de sachsiske Hjælpetrop- 
per, gjorde et svagt og mislykket Angreb paa 
Landsbyen Wagram, hvorfra han blev slaaet 
tilbage i fuldstændig Opløsning. 

Erkehertugen beholdt Høiderne ved Wagram 
og slog Leir der om Natten. 

Tidligt den næste Morgen — den 7de Juli, 
den egentlige Slagdag ved Wagram, var Øster- 
rigerne paa Færde ved Landsbyen Anderklaw, 
som Bernadotte skulde holde besat. Men ogsaa 
herfra løb hans Sachsere i fuldstændig Flugt, 
og Erkehertugen trængte i Virkeligheden Na- 
poleons venstre Fløi saa langt tilbage, at Bat- 
terierne paa Lobau maatte begynde at fyre for 
at beskytte Broerne. 

Det var Massena, som commanderede den 
venstre Fløi; han havde med sig Generalerne 
Molitor, Legrand og Boudet med hans ypper- 
lige Artilleri. 

Desuden General Garra Saint-Cyr. Han blev 
først sendt frem for at tage Anderklaw igjen; 

men ved en uheldig Maneuvre, kom hans Folk 
i en saa slet Stilling, at de af Mangel paa Dæk- 
ning opreves og kastedes tilbage, hvorved de 
rev med sig hele den venstre Fløi, baade Le- 
grand og Boudet, som endogsaa mistede sine 
kjære Kanoner. 

Paa dette kritiske Tidspunkt kom General 
Reille og meldte Napoleon, at Østerrigerne 
overvældede Massena, hvis hele Corps i Vir- 
keligheden var i fuld Uorden. Keiseren sendte 
Marechal Berthier med Garden og 80 Kanoner 
tvers over Slagmarken fra høire til venstre. 
Det maatte gaa haardt paa, naar selve Berthier 
blev sendt frem med Garden. 

General Lauriston førte Gardens Artilleri og 
General Reille den unge Garde til Angreb paa 
Anderklaw — det brændende Punkt paa den 
venstre Fløi. Marechal Bessiéres fik Ordre til 
at gjøre ligesaa; men i det samme ramtes han i 
Laaret af en besynderlig Kugle, der rev hans 
Benklæder op til Knæet og gav ham en zig- 
zag-Stribe nedover Laaret 

Keiseren hørte, at der var en af hans Følge, 
som faldt af Hesten. 

Hvem var det nu? spurgte han uden at 
vende sig om. 

Hertugen af Istria — blev der svaret. 

11* 

Lad os komme bort, sagde Keiseren; vi har 
ikke Tid til at græde nu igjen, — han tænkte 
paa Lannes. 

Det er dette Øjeblik i Slaget ved Wagram, 
man saa ofte ser i Fotografi efter et af de store 
Malerier i Versailles. 

Napoleon red den Dag ved Wagram en af 
sine berømteste Heste. Den hed Eufrat og var 
en Gave fra Shahen af Persien. Man havde 
aldrig seet en saa hvid Hest i Evropa. 

Paa denne Hest red han i strakt Galop 
fra høire til venstre gjennem den heftigste 
Kanonild foran sin Front hen til den be- 
trængte venstre Fløi. Savary og de andre Ge- 
neraler og Adjutanter, som fulgte ham saa godt 
de kunde, ventede hvert Øjeblik at se ham 
styrte eller falde af Hesten. 

I Divisionen Lamarque tog Keiseren Plads 
og opholdt sig her en hel Time, medens den 
venstre Fløi blev bragt i Orden igen. Han sad 
midt i Kugleregnen hcfit paa sin hvide Hest» 
saa baade Venner og Fiender kunde se ham paa 
de korte Afstande, som i den Tid skilte de 
fientlige Hære i Kampen. 

Davoust var paa den høire Fløi og sloges 
med Fyrst Johan af Lichtenstein. Han havde 
Ordre til en stor Fremrykning mod Landsbyen 

Neusiedel. Med Davoust var Cavallerigenera- 
leme Nansouty og Arrighi, Hertugen af Padua, 
som havde remplaceret den faldne d* Espagne. 

Fienden veg langsomt for Hertugen af Åuer- 
stadts sikre Maneuvrer. 

Keiseren lod sin Tjener Roustan — en Ma- 
meluk, han havde ført med sig fra Egypten — 
udbrede et Bjørneskind paa Jorden; Keiseren 
steg af, lagde sig ned og sov strax ind — saa- 
ledes som han havde vænnet sig til; forresten 
kunde han ogsaa være træt; — og da han vaag- 
nede efter et Kvarter, stod der forsamlet om- 
kring ham en Kreds af Adjutanter med Mel- 
dinger fra alle Steder paa Slagmarken. 

Men Keiseren reiste sig rolig, rettede Kik- 
kerten mod Neusiedel, og da han saa, at Da- 
vousts Folk var paa Høiderne, hvor de skulde 
være, skjøv han Kikkerten sammen og sagde 
til den Adjutant, som stod for Tur: Rid hen til 
Massena og sig ham, at han kan rykke frem. 
Slaget er vundet. 

Lige til Klokken 1 sloges der vildt paa de 
store Sletter, hvor Hestene næsten stod skjult 
i den høie Hvede. I Udkanten af Slagmarken 
gik der Ild i det modne Korn, saa store Agre 
brændte vidt omkring, naaede de vel afgjemte 
Train og sprængte Krudtvognene i Luften. 

Macdonald var egentlig Dagens Helt; han fik 
endelig sprængt Fiendens Centrum og aabnede 
et Rum, hvor der havde været en herlig An- 
ledning til at kaste Cavalleriet ind og gjøre 
Fanger og Bytte. Men Murat var i Spanien, 
Bessiéres var saaret, d' Espagne var falden; og 
til al Ulykke faldt ogsaa denne Dag General 
Lasalle — den største Fører for Hestfolket, som 
Napoleon havde tilbage. 

Lasalle var en af Armeens smukke Mænd; 
desuden en velopdragen Ca valler fra Ungdom- 
men af. Men han havde efterhaanden lagt sig 
til et aldeles vildt Væsen ; han bandte og drak, 
sang og brølede og spillede alle sine Penge væk. 

Mens han var i Egypten, stod han i Corre- 
spondance med en Dame i Paris. Englænderne 
fik Tag i disse Breve, og med den utrolige Smag- 
løshed, som fulgte dem i alt, hvad der vedrørte 
Napoleon, offentliggjorde de disse Breve i den 
evropæiske Presse. 

Damen var gift med en Broder af daværende 
General Berthier, saa der opstod en uhyre 
Skandale i Paris med Skilsmisse o. s. v. Men 
Lasalle giftede sig siden med Madame Berthier 
og steg som Officer efterhaanden saa høit, at 
han blev en af de Mænd, Keiseren mest kunde 
stole paa, og som han altid anvendte. 

Mellem Kammeraterne var han ualmindeligt 
afholdt. Og hans Folk, naar General Lasalle 
svang sig i Sadlen og trak sin Sabel, de fulgte 
ham som en Stormvind over Stok og Sten, 
gjennem Ild og Blod. Men endnu længe efter 
Lasalles Død var der en vild Tone efter ham 
i det lette Cavalleri. 

Aftenen før Slaget ved Wagram havde Ge- 
neral Lasalle skrevet til Keiseren et Brev, hvori 
han bad ham drage Omsorg for hans Efter- 
ladte. Det hændte ofte, at selv de Tapreste 
havde saadanne Anfald af Forsagthed foran de 
store Slag og skrev det Slags Breve, som da 
— naar Vedkommende faldt, kom til at se ud 
som Forudanelser. 

Tabet af Officerer var i det hele taget stort 
ved Wagram paa begge Sider. Franskmændene 
mistede foruden Lasalle ogsaa Generalerne 
Gauthier og Lacour, samt syv Oberster. 

Gauthier havde udmærket sig under Davoust 
ved Auerstadt; ved Wagram fik han et Ben 
afrevet og døde af det. General Gudin, der 
holdt sig lige i Nærheden af Davoust, under hvem 
han altid kjæmpede, fik i Løbet af Dagen 
fire Saar. Foruden Bessiéres blev 20 andre 
Generaler saarede, men kom fra det med Livet. 
General Lamarque fik fire Heste skudt under sig. 

Massena derimod, som kanske havde været 
mest udsat i disse Dage, han fik ikke den 
mindste Skramme eller Saar. Der gik det Ord 
i Armeen, at Marechal Massena — ligesom Mu- 
rat og Ney — dem kunde Ingen træffe. Men 
ved Massena var der ogsaa det, at det var 
farligt at opholde sig i Nærheden af ham — ja, 
endog den Plads, han netop havde forladt, blev 
skyet; kom der nogen og tog den, blev der 
raabt til ham, at han skulde tage sig i Vare, 
Marechallen havde netop holdt der. 

Nogle Dage før Slaget havde Massena det 
Uheld paa en Recognoscering at vælte med 
Vognen, hvorved han blev saa forslaaet og for- 
stuvet, at han kunde ikke sidde paa Hesten i 
Slaget, men maatte lede sit Corps tilvogns. Da 
det imidlertid blev altfor galt paa den venstre 
Fløi, steg han tilhest tiltrods for Smerterne. 
Han kaldte paa en af sine Ordonanser, forat 
han skulde gjøre Stigbøilen noget længer og 
løftede i den Anledning med stort Besvær sit 
forstuvede Ben saa høit han kunde op mod 
Hestens Hals. Og i dette samme Øjeblik kom 
der en Kanonkugle susende langs Hesten og 
bortrev den arme Soldat, som stellede med Stig- 
bøilen. 

Massena var som Bernadotte og saa mange 

af de andre begyndt som simpel Soldat i Re- 
publikens Hære. Men han var en af de store 
Feldtherrer af det rette Slag, og Napoleon 
nævnte ham stadig som den Første — endda 
Forholdet aldrig var særlig godt mellem dem. 
Masséna indlod sig gjerne paa smaa Intriger 
sammen med andre Misfornøiede ; og Napoleon 
paa sin Side viste god Besked baade om dette 
og om, at Masséna, hvor han for frem, var en 
uforbederlig Røver og Plyndrer. 

Efter Eylau var han bleven Hertug af Rivoli; 
nu blev han Fyrste af Esslingen. 

Napoleon omfavnede Macdonald og udnævnte 
ham til Marechal og Hertug af Tarent, hvilket 
i Grunden var noget sent i Forhold til Mac- 
dpnalds Fortjenester og Bedriften Men det 
havde varet noget længe, inden Napoleon fik 
fuld Tillid til denne Mand, som var af skotsk 
Æt og havde et noget stivt, selvbevist Væsen. 
Napoleon ligte ham igrunden aldrig. 

Macdonald var temmelig høi og havde et 
klart og energisk Ansigt, men hans Næse var 
for kort.' I Slaget ved Wagram bar han en 
gammeldags Uniform som Generalerne i Re- 
publikens Tid med uhyre store Fjerer paa 
Hatten. Hvor han kom hen, udmærkede han 
sig. Det lykkedes ham endog at bringe Berna- 

dottes flygtende Sachsere til at staa og gaa 
frem igen til Angreb. 

Ogsaa Oudinot og Marmont fik Marechal- 
staven ; for Marmont var det kanske noget tid- 
ligt. Men paa sin kolde og ugemytlige Maade 
holdt Napoleon af den dygtige og glimrende 
Marmont. 

Bernadottes Corps blev opløst og han selv 
blev sendt bort fra Arméen i Unaade. 

Arméens Bulletin dateret 30te Juli indeholder: 
Det 9de Corps, som Ponte-Corvo commande- 
rede, blev opløst. Sachserne, som tilhørte dette 
Corps, ere under General Regniers Commando, 
og Fyrsten af Ponte-Corvo er reist til et Bade- 
sted. 

Sagen var nemlig den, at Marechal Bemadotte 
under hele Feldttoget i 1809 havde været endog 
usædvanlig slap; han nævnes forresten aldrig 
blandt de Generaler, hvis Bravour afgjorde 
et stort Slag. Men ikkedestomindre pralede 
han uafladeligt og kritiserede Keiseren. Af- 
tenen før Slaget havde han siddet i en Kreds 
Officerer og talt om, at Napoleons Overgang 
over Donau og de efterfølgende Maneuvrer var 
ganske tarvelige og mislykkede. 

Han selv — Bernadotte — skulde ved nogle 
vel beregnede Maneuvrer have tvunget Erke- 

hertugen til at nedlægge Vaabnene næsten uden 
Kamp. 

Da nu næste Dag hans Sachsere flygtede, og 
Bernadette i Galop red efter dem, stansede 
Keiseren ham, forat spørge, om dette var den vel 
beregnede Maneuvre, hvormed Marechallen 
vilde knuse Erkehertugen ? 

Napoleons Spioner havde allerede bragt ham 
Samtalen fra igaar. 

Sikkert er det, at Bemadottes Corps flygtede 
fra Wagram den 5te Juli og fra Anderklaw den 
6te; og Napoleon omtaler ham skarpt i sin 
Dagsbefaling til Marechallerne. 

Men det var endnu ikke det værste. Efter- 
at det altsaa var gaaet ham og hans Corps saa 
ilde i Slaget, havde Fyrsten af Ponte-Corvo al- 
ligevel den Dristighed bagefter at udstede en 
Dagsbefaling — noget, som ellers alene tilkom 
Overgeneralen, og som aldrig nogen Marechal 
havde tilladt sig; men han udstedte en Prokla- 
mation, hvori han hævdede for sig og for sine 
brave Sachsere Æren for Slaget ved Wagram. 

Hele Armeen og især Officererne var forar- 
gede, og Keiseren var rasende; han vilde ikke 
se Marechallen, men h^n skrev til Krigsmini- 
steren i Paris: Dersom De faar Anledning til 
at se Fyrsten af Ponte-Corvo, saa tilkjendegiv 

ham min Misfornøjelse med den latterlige Dags- 
befaling, som han har ladet indrykke i alle 
Aviser, og som er dobbelt urigtig, eftersom han 
den hele Dag beklagede sig for mig over sine 
Sachsere. 

Overhovedet vil jeg ingenlunde dølge for 
Dem, at Fyrsten af Ponte-Gorvo ikke altid har 
opført sig godt under dette Feldttog. Naar man 
skal sige Sandheden, saa har denne „Granit- 
colonne" stedse været paa Flugten. 

Sejeren ved Wagram var afgjørende nok, 
alligevel havde det knebet og der manglede det 
sædvanlige Efterspil med Fanger, Kanoner, 
Faner o. s. v. Det var ikke længer de gode, 
gamle Bajonet-Slag; her maatte mere Artilleri 
til, forat støtte disse Infanteri-Colonner, som 
var saa opblandede med Rekfuter og frem- 
mede Hjælpetropper. Der faldt ogsaa paa den- 
ne Maade langt flere Officerer end før; og en- 
delig syntes Keiseren her ved Wagram for 
første Gang, at han kunde mærke nogen Slappelse 
hos sine høieste Generaler. Han var kun maa- 
deligt tilfreds med dette Slag. 

Ogsaa Østerrigerne havde paa sin Side tre 
Generaler dræbte og ti saarede — deriblandt 
selve Erkehertug Karl. Han havde ikke skaa- 
net sig hele Dagen og var to Gange bleven 

truffet Men han førte Kampen tilende — baade 
som den uforfærdede Soldat og som den store 
Hærfører, han i Virkeligheden var. Dagene fra 
Aspern-Esslingen til Wagram viste, hvad de 
brave Østerrigere kunde udrette, naar de førtes 
af en stor General. 

Napoleon holdt Hof i Schonbrunnen, me- 
dens der arbeidedes paa Freden af Diploma- 
terne. En Dag var han nær bleven myrdet af 
en tysk Fanatiker, Stabbs. Ved en Parade var 
denne kommen ganske nær Keiseren, da Ge- 
neral Rapp pludselig i siste Øjeblik slog sin 
Klo i ham, fordi han syntes, Manden saa saa 
mistænkelig ud. 

Efter de enorme Anstrængelser ved Esslingen 
og Wagram havde Napoleon under Opholdet 
i Schonbrunnen et pludseligt Anfald af en Syg- 
dom, som man ikke fik rede paa. De høie 
Officerer, som omgav ham, har aldrig forraadt 
Hemmeligheden; men at det har været noget 
alvorligt, kunde man mærke paa de bekymrede 
Raadslagninger mellem Maret, Berthier og Du- 
roc, og paa det Hastværk, hvormed der blev 
sendt Bud efter Keiserens Livlæge Corvisart, 
og efter en berømt Professor fra Wien. 

Det har muligvis ikke været, andet end et 
mer end almindeligt heftigt Anfald af dysurie. 

hvoraf han allerede led i 1796, ligesom og- 
saa ved Borodino, da han var syg og skjult 
for Armeen i et Par Dage. 

Den 19de October sluttedes Freden til Wien 
paa de mest ydmygende Vilkaar for Østerrige. 

Skjønt han endnu i sex Aar førte Krige og 
vandt glimrende Sejre, var denne Fred egentlig 
den siste, Napoleon sluttede i sit Liv. Evropa 
sluttede aldrig Fred med ham. 

Den 26de October var Keiseren tilbage i 
Fontaineblau, efterat have bragt Frankrige rvye 
Sejre, og gjort sit Rige mægtigere end nogen- 
sinde. 



IV 

I Aarene 1810 og 1811 regjeréde Napoleon 
i Paris. Det var ialfald tilsyneladende hans 
Glans-Tid. Frankriges Grænser var udvidet til 
Hamburg ved Elbens Munding, og Rom var 
Keiserdømmets anden Hovedstad. Hele Evropa 
erkjendte Keiserens Overmagt — undtagen Eng- 
land, som tiltrods for, hvad dets Handel led 
ved Fastlandets Afspærring, alligevel bestandig 
havde Penge til alle, som vovede at sætte sig 
op imod Napoleon, og som desuden fra den 
spanske Halvø langsomt, men sikkert under- 
minerede hans store Rige og svækkede hans 
Stridskræfter. 

Spaniernes Modstand blev bare mer forbitret 
og grusom; medens England stadig satte nye 
Tropper iland i Portugal. 

Marechal Soult — Hertugen af Dalmatien — 
bildte sig engang ind, at han skulde blive Kon- 
ge af Portugal. Men Wellingthon drev ham ud 

af Oporto og det saa eftertrykkeligt, at Soult 
mistede hele sin Armées Materiel. Efterretnin- 
gen om dette Slag fik Napoleon netop Dagen 
efter Aspern og Esslingen ved en Courer som 
Krigsministeren havde ilet med at sende fra 
Paris. 

I 1810 stod der i Spanien 400,000 franske 
Soldater af de allerbeste — under Førere som 
Soult, Massena, Ney, Victor og Suchet — denne 
siste var forresten den eneste, som fik gjennemført 
en ordentlig Administration i sin Provins. Men 
ellers var der intet Samhold og mange Uheld. 
Og efterhaanden blev det som etslags Forvis- 
ning og Tegn paa Unaade, naar nogen Officer 
i Paris en vakker Dag fik Ordre til at gaa til 
Spanien. 

Den smukke Secretair og Pallads-Officer Ca- 
nouville var en af Paulines mange Elskere. Na- 
poleon havde netop foræret hende en russisk 
Kappe af usædvanligt kostbart Pelsværk og 
med Diamant-Knapper. Keiserens Øine, som 
saa alt, gjenkjendte en Dag dette Pragtstykke i 
Secretariatets Forværelse. En Time efter var 
Canouville paa Veien til Spanien. 

Omvendt med Septeuil — ogsaa en af Fif- 
Cavallererne ved Hoffet. Han vilde ikke for- 
staa Paulines Tilnærmelser, og derfor blev hun 

fornærmet og fik den unge Officer sendt til 
Spanien. 

I et af de første Slag fik den lystige Fyr sit 
ene Ben ødelagt; og mens Lægerne sagede det 
af — saaledes som de sagede og sølede for 
hundrede Aar siden, sagde han til sin Oppas- 
ser: Græd ikke for det! nu faar du bare én 
Støvle at pudse. — 

— Det uhyre Apparat med et fransk Hof, som 
Revolutionen syntes saa grundigen at have splin- 
tret og strøet for alle Vinde, var forlængst gjen- 
opstaaet under Keiserens Hænder — og i en 
Skikkelse, som vel var forskjellig, men ingen- 
lunde mindre storartet end det gamle Regi- 
mentes, hvad angaar Nøiagtighed i Etiketten og 
ødsel Pragt i Festligheden. 

Napoleons nye Hof-Etat var naturligvis ikke 
saaledes overfyldt med gamle Unødvendigheder 
og unyttige Personer, som bare trak Gager. 
Men han gjenoplivede mange af de gamle Tit- 
ler og gav dem til sine Mænd og deres Da- 
mer, eller han knyttede til sit Hof Damer 
og Herrer af de gamle Navne, og det gjorde 
han med særdeles Glæde. Han sagde selv, at 
ingen kunde udføre Hoftjeneste som den gamle 
Adel. 

En Montmorency var ikke ræd for at bøie 

Omkring Napoleon ^2 

sig ned og knytte Josephines Skosløjfe; men 
mange af de nye Damer vilde ikke nedlade sig 
til en saadan Kammerpige-Tjeneste. Den sam- 
me Ros ydede han ogsaa de Mænd af gammel 
fransk Adel, som han benyttede i diplomatiske 
Sendelser; han sagde, at han fik langt mere at 
vide "gjennem disse end gjennem sine egne 
Mænd. 

Alligevel var det ikke saa, at han stillede 
sine Folk i Skygge for den gamle Adel; han 
havde Revolutionens Begreber i sig og lønnede 
Fortjenesten uanseet Herkomsten; mens han 
arbeidede nyt og gammelt sammen, forat der 
skulde blive en stærk Sammenhæng, vaagede 
han nøie over, at det ene ikke kom til at gjøre 
det andet Fortræd. 

Paa samme Tid som han aabenbart var stolt 
over at have til Ceremonimester Grev Segur 
fra det gamle Hof, var der aldrig Tale om, at 
han gav Marechal Lefebvre noget Vink i An- 
ledning af hans freidige Gemalinde — Hertug- 
inden af Danzig, hvis ukorrekte Optræden 
fyldte Paris med Latter og var til stor Trøst 
og Husvalelse for de fine Hoffer omkring i 
Evropa. 

Og denne Keiserens Holdning lagde Baand 
paa den gamle Adel og støttede den nye; alle 

følte, at han, som raadede, viste at vurdere, 
hvad der var Tak og Ære værd. 

Las Cases, som selv tilhørte fin gammel 
fransk-spansk Adel og som tidligt havde taget 
^ Tjeneste ved Keiserens Hof — han fulgte end- 

\ og til Sankt Helena — fortæller, at han en Dag 

fik høre følgende om Madame Lefebvfe — 
Hertuginden af Danzig. Hun hjalp fattige Emi- 
granter, og blandt andet en adelig Familie, som 
var saa stolt og fin paa det, at Hertuginden, 
som meget vel viste, hvorledes man betragtede 
og omtalte hende, ikke turde byde dem Hjæl- 
pen directe fra sin egen Haand. 

Hun gik da til den Familie, hvor hun og 
hendes Mand i sin Tid havde tjent som simple 
Tjenestefolk; og gjennem disse Mennesker, som 
ogsaa tilhørte det høie Selskab, fik hun sin 
Hjælp anonymt bragt frem der, hun vilde. 

Da jeg hørte dette, siger Las Cases — holdt 
jeg op med at gjøre Nar af Hertuginden af 
Danzig. Jeg gjorde mig herefter tvertimod en 
Fornøielse af at byde hende min Arm mangen 
Aften i Tuillerierne forat føre hende omkring 
i de pragtfulde Sale, uden at bryde mig om de 
utallige Stiklerier og mine Kammeraters store 
Øine. 

Men selv om Sammenblandingen af nyt og 

12* 

gammelt blev foretaget med saa meget Hensyn 
og ganske uden noget Snobberi, opstod der in- 
tet Liv og ingen Lethed; Tonen i Tuillerierne 
forblev stiv og kold. Thi Napoleon, der alle- 
rede var ugemytlig som Førsteconsul blev lige- 
frem uhyggelig som Keiser. Hertuginden af 
Abrantés og alle de andre Damer mindedes 
med Taarer de lykkelige Dage i Malmaison, 
naar de nu i stiveste Hofdragt maatte gjøre 
Tjeneste i Tuillerierne, Saint Cloud eller Fon- 
tainebleau. 

Eller naar de selv, fordi han vilde det, gav 
store Luxus-Fester; kunde de aldrig mere glæ- 
de sig over Dansen eller de lystige Maskera- 
der; de maatte bare tænke paa ham og vente 
paa ham. 

Og naar der saa blev raabt: Keiseren! blev 
Selskabet, som alt var nerveust af at vente, 
stille som Lys, og alles Øine og Tanker blev 
rettede mod ham, forat udfinde, hvad Humør 
h^n var i; thi han var hensynsløs som en Sul- 
tan. En enkelt Gang kunde han endnu være 
lidt spøgefuld; ellers morede det ham mest at 
skræmme Livet af de unge Damer paa Maske- 
raderne, naar han gjennem sine Spioner kjendte 
deres smaa Hemmeligheder. 

De Fester, Keiseren gav og lod give, var der- 

for i Almindelighed en Prøvelse for al Ung- 
dom ved deres uhyre Kjedsommelighed. 

Napoleon holdt de samme tidlige Formid- 
dags-Audienser som de franske Konger pleiede 
at give, naar de stod op af Sengen og lod sig 
klæde paa. Eller han gav de store Audienser 
foran en eller anden Fest i Tuillerierne. Det 
hele Hof stod opstillet og ventede; de frem- 
mede Magters Gesandter i første Række. 

Keiseren kom hurtigt ind og gik langs de 
bukkende og neiende Rækker. Disse vare de 
mest spændende Øieblikke for hele Evropa; 
thi i de korte Ord, han henvendte til Gesand- 
terne, eller bare i den Maade, hvorpaa han gik 
den ene taus forbi eller bød den anden en Pris 
Tobak, blev der sidenefter rundtomkring i Pa- 
ris og ved alle Evropas Hoffer spaaet og grub- 
let ligesom i Kaffegrud. 

De smaa Samtaler med Gesandterne var i 
Almindelighed omtrent saaledes: 

Keiseren: I hvilken Hensigt samler Deres 
Regjering store Troppemasser i Tyrol? 

Metternich : I Sandhed ! Deres Majestæt over- 
rasker mig — 

Keiseren: Bah! jeg ved Besked; og jeg imøde- 
ser en tilfredsstillende Forklaring. 

Metternich : Der skal øieblikkelig blive afsendt 

en Courer til Wien. Kanske kunde jeg med det 
samme Bud faa sendt mit Hof et beroligende 
Ord fra Deres Majestæt i Anledning af Her- 
tugen af Ragusas Fremrykning fra Italien. 

Napoleon: Hvoraf ved De det? 

Metternich: Ah! Sire! det er altsaa sandt? 

Napoleon:. Sandt eller ikke; jeg skylder in- 
gen Forklaring. 

Saaledes omtrent forløb disse Samtaler, der 
antog uhyre Dimensioner for Diplomaterne og 
hævede Fiirst Metternichs Ry som den snedig- 
ste og dristigste af dem alle. 

Og dog var det oftest ikke andet end det 
tommeste Spilfægteri. De viste jo — begge Par- 
ter fuldstændig Besked om hinandens Rænker 
og Rustninger. Endvidere viste de, at alting gik 
ud paa, at de om kortere eller længere Tid 
skulde slaaes; men Kunsten bestod i at tale 
Fred og mene Krig; og saaledes gik de og snu- 
*sede paa hinanden og paa den varme Grød» 

Napoleon var endnu i disse Aar den smuk- 
ke Mand, nåar han kom med sine faste smaa 
Skridt, der hørtes henover de bonede Gulve i 
den ærbødige Stilhed, ledsaget af en svag Spo- 
reklirren, naar han var i de høie Skaftestøvler 
og med den lille Duft af Eau de Cologne, som 
altid fulgte ham. Men han var alt begyndt at 

blive lidt for fed, og det tiltog med Aarene, selv 
naar han var i Feldten. 

Ved hans Hof var i de første Aar Keiserinde 
Josephine ved sin Ynde og Elskværdighed saa- 
velsom ved sin Takt og Klogskab overalt paa 
Højde med sin Stilling; og alle de store Mænd, 
Konger og Fyrster, som mer eller mindre god- 
villigt besøgte Paris, prøvede forgjæves at finde 
noget at udsætte, — ja selv Ludvig den 18de, 
da han kom hjem igjen og saa de store Foran- 
dringer i Louvre og Tuillerierne, maatte ind- 
rømme, at alt var i en Stil, som hverken han 
selv eller nogen af hans kunde ønsket anderledes. 

Men altimens Napoleon lod Hoffet gaa sin 
pompeuse Gang efter de Regler, han selv hav- 
de givet, arbejdede han Dag og Nat med en 
Alsidighed og Udholdenhed, som Samtiden al- 
drig kunde blive træt af at beundre. Ligesom 
han i Feldten red sine Heste fordærvet, saa- 
ledes tog han næsten Livet af sine Secretairer 
og Ministre, som arbeidede directe med ham, 
uden at han selv nogensinde saaes at bukke 
under for Træthed. 

Hans første Privatsecretair var Bourienne — 
en Ungdomsven af Bonaparte; de havde det 
meget godt sammen i flere Aar; men der var 
en Feil, som Napoleon umuligt kunde fordrage 

elier tilgive; og det var Upaalidelighed i Penge- 
sager. 

Han kunde tilgive sine Generalers Dumhe- 
der, naar de gjorde det godt igjen; han kunde 
glemme lidt Troløshed af forskjellig Art — 
endogsaa Josephines Utroskab — han var jo 
ikke selv saa bombefast; men naar det gjalt 
Penge, var han absolut umedgjørlig. 

Han førte et Rædselsregimente med Bankie- 
rer og Leverandører til Armeen. De store Huse 
dengang: Hope i Amsterdam, Lafitte, Séguin 
var altid halvrædde for, hvad Keiseren kunde 
finde paa. Den store Speculant Ouvrard ruine- 
rede han vist to Gange. Saa snart han fik Tæf- 
ten af, at der var snydt eller blot, at der var 
taget utilbørlig Profit, eller at nogen af hans 
Mænd havde benyttet sig af sin Stilling til at 
berige sig, — strax slog hans Klo ned iblandt 
dem. 

Engang Marechål Masséna kom vel stappet 
hjem fra et Feldttog i Italien, befalede Keiseren 
ham uden nogen yderligere Forklaring at ind- 
betale 3 Millioner i Statskassen. Masséna be- 
talte uden at knurre, — han knurrede nok, 
men i en engere Kreds. 

En anden Officer — Oberst Solignac, som 
havde været med Masséna og som blev befa- 

let at lægge fra sig 800,000 francs, nægtede at 
adlyde, og blev uden videre degraderet fra 
Oberst til menig Soldat. 

Men Solignac tog koldblodig Geværet paa 
Skulderen og gik ind i Geledet; og da Napo- 
leon næste Gang fik Øie paa ham, gav han 
ham Rang og Commando tilbage. 

Solignac havde været ved Bonapartes Side 
i de Unges Raad den 18de Brumaire i Saint 
Cloud; han fulgte helst Masséna og var lige- 
som denne en uforfærdet Plyndrer. 

Den samme Svaghed overfor Penge havde 
ogsaa Napoleons Secretair Bourienne, men paa 
en fredsommeligere Maade. Ikkedestomindre 
— saasnart Napoleon kom underveir med, at 
hans Secretair benyttede sin Stilling til at be- 
rige sig, var det for bestandigt ude med Ven- 
skabet. 

Bourienne var en dygtig Mand, med et hur- 
tigt Hoved og stor Arbeidskraft; han var og- 
saa Napoleon oprigtig hengiven. Men han kun- 
de ikke taale at se Millionerne flyde omkring 
den store Mand, som ikke ænsede dem selv, 
og han begyndte allerede tidligt at skabe sig 
Indtægter af mer og mindre tvivlsom Art. 

Saaledes opdagede han, at Fouché som Po- 
litiminister brugte 100,000 francs om Maaneden 

til Folk i Napoleons umiddelbare Omgivelser, 
der daglig bragte ham Besked om, hvor Første- 
consulen gik og stod og hvad han foretog sig 
og hvem der kom til ham. 

Bourienne fik den Ide, at ingen bedre end 
han kunde udføre dette Arbeide; han gik til 
Fouché og tilbød sin Tjeneste. Fouché tog imod ; 
og fra den Dag fik Bourienne 25,000 Francs 
om Maaneden for disse Oplysninger. 

Men Politi- og Spionministeren havde mang- 
foldige andre i Tuillerierne, som han betalte 
store Summer, — selv Josephine fik 1000 Francs 
om Dagen for intime Oplysninger om sin Mand. 

Senere havde Bourienne sine Fingre i mange- 
slags Affairer og tilslut kom han op i store 
Speculationer, hvor det dreiede sig om Mil- 
lioner. Han var saaledes i al Stilhed partner i 
Firmaet Coulon fréres, som var Leverandører 
for Cavalleriet, og som gjorde en Fallit paa 
mange Millioner. Tilslut blev han fattig og for- 
fulgt af sine Kreditorer. 

Efter Bourienne var Meneval den Secretair, 
Napoleon satte mest Pris paa — et ualminde- 
ligt Menneske baade i Henseende til Paalide- 
lighed og Arbeidskraft. Men han blev ganske 
udslidt, og fik til Hvile og Belønning Posten 
som Privatsecretair hos Keiserinde Marie Louise. 

Chefen i Keiserens Cabinet var Maret — 
Hertugen af Bassano. Han var en middelmaa- 
dig Begavelse og en upaalidelig Karakter; men 
han var Napoleon oprigtig tro og hengiven lige 
til det siste. Paa Grund af hans daglige intime 
Omgang med Keiseren, og fordi han stod i 
høi Gunst hos denne, var Hertugen af Bas- 
sano almindelig forhadt; om han end kanske 
fik Skyld for mere ondt end han gjorde. 

Talleyrand sagde en Gang om ham: Jeg 
kjender bare et Menneske, som er dummere 
end Monsieur Maret, og det er Hertugen af 
Bassanb. 

Saa dum var han vel ikke; men han var 
simpel og tarvelig i Bunden; en underdanig 
Smigrer og Slave af sin store Herre. 

Men Napoleon var af de Mennesker, som 
kan bruge alt, hvad der kun er Kraft i; og en 
Arbeidskraft var der i Hertugen af Bassano, 
som selve Keiseren ikke kunde trætte ud. 
Netop paa det farlige Punkt i 1811, da Napo- 
leon saa vel kunde trængt til kolde og maade- 
holdne Raad, lod han den forsigtige Champag- 
ny — Hertug af Cadore — gaa, og tog til 
Udenrigsminister Maret, i hvis Mund der al- 
drig var et Ord af Modsigelse eller Betænke- 
lighed, naar Keiseren vilde noget. 

Men endnu nærmere i den daglige Omgang 
end Maret og nærmere end nogen af Genera- 
lerne stod altid Napoleons gode Ven og Raad- 
giver Duroc — Hertug af Friaul — Grand 
Marechal du Palais. 

Han var ogsaa som de Fleste omkring Na- 
poleon oprindelig Officer og havde tjent den 
franske Konge før Revolutionen. Men af Na- 
poleon blev han udelukkende anvendt som Ge- 
sandt og Stor-Marechal over alt, hvad der 
vedkom Keiserens private Liv: hans Slotte, 
Hof og Husvæsen, hans Reiser og daglige Liv 
i Paris, Keiserens Familie og alle de Storme, 
som gik over den — alt i alt en uundværlig 
Mand — forsaavidt noget Menneske kunde væ- 
re uundværligt for Napoleon. 

Duroc var rolig, nøiagtig, fast og beskeden; 
hans Natur var retsindig og velvillig; og i den 
Hvirvel, som der altid var om den store Mand 
af rivende Intriger og rasende Kappestrid — 
ikke mindst i den kjære Familie, var Duroc 
som et Taarn, der ragede op over Vandene. 

Han var Gesandt i Wien, St. Petersburg, 
Berlin, Stockholm og Kjøbenhavn, og overalt 
vandt han den største Agtelse. For Spanien 
slap han fri. 

Af en ganske anden Art var en anden af 

Napoleons nærmeste Omgivelser udenfor den 
egentlige Officerskreds. Det var Krigsministe- 
ren Clarke — Hertugen af Feltre. Han var af 
irsk Afstamning og begyndte som privat Se- 
ere tair i Huset Orleans, føiede sig efter Revo- 
lutionen og blev af Directoriet — saaledes som 
Skik var — sendt forat udspionere General 
Bonaparte i det første italienske Feldttog. 

Men det varede ikke mange Dage, førend 
Generalen saa tvers igjennem Spionen, og 
Clarke gik frimodig til Bekjendelse, idet han 
tilbød sig til Tjeneste. Bonaparte tog imod Til- 
budet og overøste ham efterhaanden med Vel- 
gjerninger og Udmærkelser. 

Clarke blev Ambassadeur, Gouverneur i Wien 
og Berlin, hvor de endnu forbander ham. Krigs- 
minister og Hertug; og da han giftede sig, fik 
han en Medgift af Keiserens private Kasse. 
Clarke var den værste Smigrer omkring Na- 
poleon og altid rede til at skyve paa, naar Na- 
poleon vilde gaa for vidt. Han var ogsaa med 
Rette forhadt for sin Ondskabsfuldhed. 

Hvor meget eller hvor lidet de Mænd, som 
færdedes omkring Napoleon, indvirkede paa 
hans Handlinger, er ikke godt at vide. I sin 
Almindelighed kan det vel siges, at fra først 
af var Paavirkningen yderst liden; men den 

øgtes og blev tilslut i Nedgangens Aar stærkere 
end gavnligt. 

Men endnu var han den, som raadede over 
alt og alle — ganske alene. Og dette kom ikke 
bare af, at han vilde det saaledes; men Napo- 
leons Evner og Kundskaber ikke blot i det 
militaire, men næsten i alle Grene af Statssty- 
relse og Administration vare saa gjennem- 
trængende og overlegne, at alt — ligesom 
selvfølgeligt kom umiddelbart i hans Haand, 
hvorved mangt og meget i Statsmaskineriet 
blev staaende som Zirater uden Betydning. 

Autoriteter, Myndigheder og kommunale Sty- 
rer saavelsom Regjeringsorganer skrumpede 
ind og blev stillet i Skygge; det eneste, Napo- 
leon tog noget Hensyn til, var vist conseil 
d'Etats, hvor han mødte 57 Gange i den Tid, 
da de udarbeidede hans berømte Lovbog: code 
Napoleon. Men ogsaa i denne Forsamling havde 
han Spioner og sendte omkring Pengesummer, 
som den ene ikke viste om, at den anden 
fik. 

I Behandling af Penge var Napoleon et Sær- 
syn; og der har vel aldrig været et Menneske, 
som har behandlet Pengene med en saadan 
Ligegyldighed og samtidig saa vel beregnet; 
med en saadan Overflødighed og dog med et 

Øie saa koldt og nøiagtigt. Men han havde sine 
egne Ideer og var ligesaa besværlig for Finans- 
mænd og Børser som for sine egne Ministre. 

Overfor Regnskaber havde han en Evne 
til at finde Feil, som satte hans Folk i For- 
bauselse. 

Keiseren paastod ^ngang, at der var regnet 
2 Millioner feil i et vidtløftigt Regnskab med 
Huset Séguin for Leverancer til Armeen. 

Ministeren smilte og lovede, at Regnskabet 
skulde blive gjennemgaaet. Og da de havde 
ledt længe, fandt de Feilen; og Huset betalte 
Pengene tilbage. 

En anden Gang gjennemgik han et Regn- 
skab for et Infanteri-Regiment — han gjen- 
nemgik alle Regnskaber, — og der fandt han 
en Post paa 60,000 Francs, som var ført til 
Udgift for et Ophold i Paris. 

Keiseren paastod, at hverken det hele Regi- 
ment eller nogen Del deraf nogensinde havde 
været i Paris. Ministeren smilte og gav sig til 
at undersøge; og det viste sig, at Keiseren 
havde Ret 

Det kan umuligt have været Smigreri alt- 
sammen, naar alle Tidens store Mænd af de 
forskjelligste Fag, Franske som Udlændinge 
enstemmigen har udtalt sin Forbauselse og 

Beundring over, hvilke Kundskaber, han raadede 
over, og med hvilken gjennemtrængende Klar- 
hed Keiseren kunde tale med om alting. 

Lærde og forstandige Folk behøvede ikke 
overfor ham at indskrænke sig til Buk og Pjat 
— som ellers overfor Fyrsterne, der i Al- 
mindelighed ikke ved andet, end hvad de faar 
sig medgivet til hver Audiens. Og om Napo- 
leon havde gjort et ubetydeligt Indtryk, behø- 
vede Ingen at lægge Fingrene imellem; thi der 
var nok af dem, som gjerne vilde høre det. 
Men han tvang dem alle til at beundre dette 
klare Hoved, der syntes at kunne rumme alt. 

Den berømte Chemiker Chaptal var hans 
Udenrigsminister i fire Aar, og de arbeidede 
udmærket sammen; indtil Napoleon stødte ham 
fra sig for mange Aar ved en Mandfolke-Hen- 
synsløshed, som laa i hans Natur. 

De arbeidede sammen udover Natten — Kei- 
seren og Chaptal, da en Tjener kom ind og 
meldte halvhøit, at Mademoiselle Bourgoing 
var kommet. Det var den berømte og for- 
gudede Skuespillerinde ved Theatre Francais. 

Keiseren gav Ordre til at føre hende ind i 
hans Værelser og lade hende vente, — altsam- 
men saapas halvhøit, 9t Ministeren ikke kunde 
undgaa at høre det. 

Men dette var en tilsigtet Fornærmelse. Thi 
hele Paris viste, at Udenrigsministeren stod i 
Forhold til den smukke Skuespillerinde. 

Chaptal pakkede ogsaa strax alle sine Papi- 
rer sammen, bukkede og gik; og endnu den 
samme Nat tog han Afsked som Minister. Det- 
te hændte i 1804, og han kom ikke tilbage før 
i 1815, da han var Napoleons Handelsminister 
i „De hundrede Dage". 

I Napoleons Omgang var der forresten en 
anden Art af Hensynsløshed, som var mere 
kjendt, og som bestod i, at han pludselig blev 
sint og grov. Han kunde uformodet kaste sig 
over en enkelt blandt de Tilstedeværende og 
holde et Opgjør over gamle eller nye Synder 
i saa bitre og krænkende Ord, at mange gik 
bort, for aldrig at komme igjen. 

Med de fremmede Magters Gesandter hav- 
de han de voldsomste Optrin. Berømte er især 
fire Samtaler: den med den engelske Gesandt 
Lord Withworth i 1803, med Metternich i 1809, 
med Fyrst Kourakin i 1811, og den 12te Juli 
1812 med General Balakoff i Wilna. 

Især har Samtalen med Lord Withworth været 
fortalt saaledes, at Napoleon i sin Hidsighed 
var lige ved at slaa til ham — ja, at han 
gjorde det. Men i 1888 udkom endelig Lordens 

Omkrin); Napoleon 1 3 

egen Fremstilling og der staar Intet om nogen 
Voldsomhed fra Førsteconsulens Side. 

Men der har ogsaa været dem ^ og det 
har været Folk, som kjendte Napoleon nøie 
til dagligdags, — de har mangengang været 
af den Mening, at disse voldsomme Anfald 
af Hidsighed ikke har vperet andet end den 
samme vel beregnede Scene, han gav, den- 
gang han knuste Grev CobenzPs Thetøi foran 
Freden til Campo Formio. — 

— I Tjenesten og overfor sine Officerer var 
han kold — næsten frastødende; stræng og 
ubøieligt retfærdig. 

En Morgen mødte General Gouvion Saint- 
Cyr — den senere Marechal — ved Keiserens 
Morgen-Audiens i Tuillerierne. 

Keiseren sagde til ham i en rolig Tone: 

„Generalen kommer fra Neapel?" 

Ja Sire!" jeg overlod Commandoen til Mare- 
chal Perignon, som Deres Majestæt havde 
sendt, forat afløse mig." 

„Og Generalen har uden Tvivl faaet Per- 
mission af Krigsministeren?" 

„Nei — Deres Majestæt! men jeg havde jo 
ikke mere at gjøre i Neapel." 

„Dersom De ikke inden to Timer er paa 
Vejen til Neapel, vil De blive skudt paa Gre- 

nelle-Sletten Klokken tolv præcis," sagde Kei- 
seren og stak sit Uhr i Lommen. 

Saadan var han at tjene under: sikker som 
Laas i alle militaire Sager, uden mindste Hen- 
syn til Personen — endsige, at han skulde 
lade sig noget byde af en Yndling. En saadan 
Mand maatte virke forskjelligt ; men det er 
klart, at i Længden vilde han trække til sig 
de beste og værdifuldeste — ligesom en Magnet. 

Der kunde nok været lidt gemytligere om- 
kring ham end det blev i Keisertiden; men 
han vilde have det saa, og han havde sand- 
synligvis Ret. Saaledes som de alle vare voxe- 
de op med ham og ved ham, maatte der være 
denne Afstand, og han havde ingen Sans for 
Kammeratslighed — ikke havde han Forstand 
paa Mad, hellerikke paa Vin, og han spillede 
aldrig. 

Kun i Ungdommen hændte det — for Exem- 
pel paa den lange Rejse over Middelhavet til og 
fra Egypten, at Overgeneralen slog sig ned blandt 
Officererne og spillede en liden Hazard. Men 
han taalte ikke at tabe — ikke engang i Kort- 
spil, og derfor fuskede han paa det frækkeste, 
uden at nogen turde mukke. 

Men naar han saa reiste sig fra Spillet, skjød 
han hele sin Dynge af Guldstykker ud paa 

13* 

Bordet, og bad dem med et lidet Smil, om at 
dele hans uretfærdige Gevinst mellem sig. 

Hvad der gav Tjenesten under Napoleon 
Bonaparte den egne Tiltrækning, var ikke blot 
hans Krigslykke og hans Rundhaandethed, 
men uden Tvivl først og fremst den Omstæn- 
dighed, at han kjendte sine Folk i en større 
Udstrækning end de fleste Generaler; og at 
han havde den Evne, at gjennemtrænge den 
hele Arme med den Følelse, at hver Enkelt 
var kjendt af ham, at han viste Besked, viste 
hvor de stod, hvor de havde tjent, deres Saar, 
deres Slag, og hvor de havde udmærket sig. 

Tusinder faldt og blev borte af Rækkerne, og 
Armeen fornyedes i Aarenes Løb; men fra de 
unge Rekruter havde følt hans Blik glide hen 
over sig, smeltede de sammen i den urokke- 
lige Kjærlighed til denne ene Mand, som de 
alle var rede til at gaa i Døden for. 

At blive nævnt i en Dagsbefaling var nok 
for Regimentet, et Smil eller en Gjenkjendelse 
i hans Miner, naar han mønstrede dem, et Ord 
i Farten eller en Hilsen til deres gamle Faner 
gjorde dem lykkelige for lange Tider. 

Og skulde der tilslut hænde dem noget; om 
de skulde blive liggende paa Valpladsen søn- 
derflængedé og døende, saa rider vel Keiseren 

kanske forbi, det klirrer i Sabler og Sporer, 
saa stiger han af — tænkte de — og fæster 
tilslut sit Kors paa mit Bryst, før jeg dør. 

Æreslegionen, som han oprettede allerede i 
1805 i Leiren ved Boulogne, voxede fast til 
hans Person og blev, saalænge han delte den 
ud, et Baand af gjensidig Taknemlighed mel- 
lem ham og Armeen: den mest eftertragtede 
Hæder, som dulmede Saar og lange Lidelser, 
og var til Fryd og Stolthed for Tusinder af 
tapre Mænd. 

Napoleon havde — saa meget Militær som 
han var — den Ide, at der skulde være ogsaa en 
civil Afdeling af Æreslegionen ; til dette Brug op- 
rettede han forresten ogsaa Jernkrone-Ordenen. 
Men dette med de civile Decorationer faldt 
ikke i god Jord. Det gik an en Stund med 
Videnskabsmænd og Forfattere. Men da Keise- 
ren engang efter sin Yndlingsopera Romeo og 
Julie decorerede Tidens berømteste Sopran- 
Tenor Crescentini med Jernkronens Ridder- 
korset, blev der en stor Forargelse i Italien og 
Frankrige. 

Det var naturligvis mest i militaire Kredse, 
at Crescentinis Decoration vakte Raseri; og en 
Aften i en Salon i Paris blev der talt i de 
mest forbitrede Ord af de tilstedeværende Offi- 

cerer om denne elendige Sanger, denne Come- 
diant, Gjøgleren, Castraten! og de opregnede 
sine Batailler og sine Saar og Skrammer. 

Da raabte den letlivede Madame Grassini 
— Sangerinden: Men mine Herrer! — Mine 
Herrer! — den arme Crescentini! Glemmer I 
da ganske hans Saar?" 

— Lige indtil Samtalerne paa Sankt Helena 
forsvarede Keiseren sin Ide. 

Crescentini var en stor Kunstner og dertil 
en Mand af god Familie; og Napoleon havde 
troet, at denne Udmærkelse vilde særligt vun- 
det Italienernes Bifald. Men denne Beregning 
slog aldeles feil; det blev vendt til Latter. 

Hvis den offentlige Mening havde stillet sig 
anderledes, skulde Talma og andre Skuespille- 
re og Musikere faaet Æreslegionen; men Sam- 
tidens Fordomme holdt ham tilbage. Og det 
var Uret — mente han selv; — thi efter hans 
Begreber tilkom Æreslegionen Enhver, som 
havde gjort Fædrelandet Ære. 
^ — Noget af det, Keiseren havde mest Møie 
med, var hans egen Familie. Saasnart det var 
gaaet op for ham, at han kunde gjøre Frank- 
rige til det mægtigste Rige og Paris til Ver- 
dens Centrum, var hans Tanke den at samle 
sin nærmeste Familie om sig som et Dynasti, 



199 



en Fyrsteslægt lig de gamle legitime Ætter med 
Brødrene paa Naborigernes Troner. 

Men hans Familie var paa mange Maader 
et besværligt Stof. De var ligesaa ødsle og 
ligesaa lastefulde som nogen gammel Fyrste- 
slægt og dertil af et meget fordelagtigt Ydre. 
Saavel Mænd som Kvinder af denne Familie 
var smukke Folk — tildels endog af en sjel- 
den Skjønhed. Mændene kunde bære de præg- 
tigste Uniformer, — ja Kroner og Hermelin 
klædte dem bedre end mange legitime Her- 
skere. 

Og Søstrene var — skjønt noget lavbenede 
— saa smukke og velskabte, at alt, hvad de 
efterhvert som Broderen steg, erhvervede af 
Juveler og Stads, forhøiede deres statelige Ud- 
seende og passede til deres naturlige Anstand 
og sikre Væsen. Pauline var endog en af Sam- 
tidens berømteste Skjønheder. Fælles for dem 
alle var de fine renskaarne Profiler og den 
friske Mund. 

Fælles for dem alle var ogsaa deres Livs- 
lyst, deres Letsindighed og især deres ube- 
grænsede Udydighed i Elskov, — hvori for- 
resten den store Broder gik foran som den 
værste. 

Napoleons Forældre var friske og stærke 

Folk. Især var Moderen Lætitia Ramolino en 
vakker og kjærnesund Kone, som fødte sin 
Mand otte velskabte Børn. Nummer 2 — den 
mærkværdigste af dem — bragte hun til Ver- 
den under høist fortvivlede Omstændigheder, 
idet hun hele den foregaaende Dag tilhest 
havde fulgt sin Mand paa Flugt i de corsican- 
ske Bjerge under Corsicanernes Kamp mod 
Franskmændene; og hun holdt tappert ud til 
det siste, fulgte sin Søn i hans stigende Glans 
og gjorde ham aldrig Skam ved det glimrende 
Hof, hvor hun tog sin Plads som den stateli- 
ge og kloge Madame Mere. 

Af sine Søskende derimod havde han liden 
Glæde eller Nytte; de var ialfald ikke saale- 
des som han vilde have dem til sit Brug. Over 
Søstrene havde han disponeret saa tidligt, at 
der blev ikke Anledning til at søge Partier 
for dem blandt Fyrsterne; men Brødrene skul- 
de være Konger enten de vilde eller ikke. 

Den ældste af dem Joseph havde underteg- 
net Freden til Lunéville i 1801, til Amiens i 
1802; og i 1806 fordrev han — skjønt han 
var en daarlig Militair — Kongen af Neapel 
og besteg dennes Trone. 

Forsaavidt gik det alt godt. Men i 1808 skul- 
de han være Konge af Spanien, medens Mu- 



201 



rat fik Neapels lystige Kongedømme. I det 
uhyggelige Spanien havde Joseph mange Trængs- 
ler og efter Slaget ved Vittoria i 1813 var det 
ude med hans Kongeværdighed. 

Joseph var gift med Julie Clary fra Marseil- 
les — en Søster af Madame Bernadotte; hun 
forlod ham kort Tid efter 1813. 

Joseph var fuldstændig behersket af sin Li- 
denskab for Kvinder og sin Tilbøielighed til 
Fornøielser og ørkesløst Liv. Og det var gan- 
ske tiltrods for hans Karakter og Natur, at 
han blev kastet ind i en Løbebane fuld af 
Stor-Politik og de allerhøieste Udmærkelser. 

Joseph har — sagde Napoleon — næsten 
aldrig været mig til nogensomhelst Nytte ; men 
han er en udmærket brav Mand og har holdt 
oprigtigt af mig — Julie ogsaa. 

Sagen var, at Joseph var slaaet til Privat- 
mand, og det var ikke hans Skyld, at han 
absolut skulde være Konge. 

Alligevel var han ved sin Skjønhed og ved 
den Charme, som fulgte alle Bonaparterne, en 
Mand, som overalt kunde føre sig uden at 
compromittere hverken sin store Broder eller 
sine høie Stillinger. 

Lucien hjalp sin Broder den 18de Brumaire 
som Præsident i de 500*s Raad i St. Cloud, 

og under Consulatet blev han anvendt i Diplo- 
matiet. Han var kanske den anstændigste af 
hele Familien og havde megen naturlig Be- 
gavelse, gode Kundskaber og en fast Karakter. 

Men han vilde absolut være den uforson- 
lige Republikaner, og levede derfor efter 1804 
i et affecteret Fiendskab med sin Broder. Man 
har været paa Vildspor, naar det har været 
den almindelige Mening, at Luden holdt sig 
borte fra det offentlige Liv, fordi han mang- 
lede Ærgjerrighed. Han var netop edderspændt 
af Skinsyge mod Napoleon og lurede hele sit 
Liv paa selv at slippe til Magten. 

Da han derfor kom til Paris i 1815 efter 
Elba, var det, fordi han troede, at han skulde 
kunne bevæge Napoleon til at abdicere, for da 
selv at komme i Spidsen for Regentskabet og 
ende som den franske Republiks Præsident. 

For sin ælste Søster Elisa, som alt i 1797 
blev gift med en italiensk Adelsmand Baccio- 
chi, ordnede Napoleon et Storhertugdømme 
Toscana. Og sin yngste Søster Caroline giftede 
han med Murat, som fra simpel Soldat steg 
til Marechal, Stor-Admiral, Prins af Frankrige, 
Storhertug af Berg og Konge af Neapel. 

Den deilige Pauline var først gift med Ge- 
neral Ledere, som døde paa Hayti; dernæst 

med Camillo Borghese, som var en Nar. Na- 
poleon gjorde hende til Hertuginde af Gua- 
stalla. 

Pauline Borghese var kanske den værste af 
dem i Letsindighed og hun havde mangfoldige 
Elskere; forresten var hun snil og glad og al- 
tid rede, men udsvævende indtil Perversitet. 
Dertil saa ødsel, at hendes Moder bestandig 
spaaede, at Pauline vilde ende i Fattighuset. 
Saa galt gik det dog ikke. 

Den yngste Broder Jerome levede lige til 
1860. Han var med General Ledere paa Haiti 
og førte virkelig som Contre-Admiral en Flaade 
til Martinique. I 1807 blev han Konge i West- 
phalen. 

Først var han gift med en amerikansk Dame 
Miss Patterson; men senere fik Napoleon ham 
gift med en Prinsesse af Wiirtemberg. 

Jerome var ikke uden naturlig Begavelse; 
men da han var ung, skulde man vanskelig 
kunne finde en mere anmassende, mere uop- 
dragen eller mere uvidende Person. En Øde- 
land var han ogsaa, hvis Udsvævelser gik over 
alle Maal og Grænser. Napoleon var haard 
mod ham i 1812 ved Begyndelsen af det rus- 
siske Feldttog; men efterat Ulykkerne brød 
ind over Slægten, rettede Jerome sig op. 

Imidlertid var hans Regjeringstid i Cassel 
som Konge af Westphalen nærmest en Farce, 
og det hele Stel vilde blevet ganske umuligt, 
hvis ikke Napoleon havde givet ham med som 
fransk Gesandt den samme Grev Karl Fredrik 
von Reinhardt — af Christiansands-Slægten, 
— som han ofte anvendte i Diplomatiet. Det 
var i Virkeligheden denne Mand, som regje- 
rede Kongeriget Westphalen, langt mere end 
Jerome, som bare morede sig; og naar det 
ikke gik galere end det gik med den hele 
Menage, saa skyldtes det mest den kloge og 
besindige Grev Reinhardt. 

Saa var der tilslut — af Napoleons Søskende 
den ulykkelige Ludvig, som allerede tidligt i 
sin Ungdom var bleven venerisk. Dermed var 
hans Liv forspildt, hans Sind blev tungt og 
han blev sær og umedgjørlig. 

Ludvig var vel begavet og havde baade 
Kundskaber og god Forstand; men hans be- 
standige Sygelighed gjorde ham lidet skikket 
til et Liv i Ærgjerrighed og Politik. Han tog 
kun trevent imod Broderens Tilbud af Hæ- 
dersposter og Rigdomme. 

Alligevel blev han en meget rig Mand og 
lod sig gifte med Josephines Datter Hortense 
i 1802. I 1806 gjorde Broderen ham til Konge 

af Holland; men da han i Grunden var en 
brav Mand, kunde han ikke udholde at være 
Vidne til, hvad Hollænderne led under Fast- 
landets Afspærring, og i 1810 nedlagde han uden 
videre sin Krone. 

Fouché fortæller, somom det var en given 
Sag og et vel kjendt Faktum, at Josephine, da 
hun ikke længer kunde tvivle om sin Ufrugt- 
barhed, arrangerede et Forhold mellem Bona- 
parte og hendes egen Datter Hortense; og da 
denne blev frugtsommelig, fik man i en Fart 
Ægteskabet istand mellem Ludvig og Hortense. 
Deraf skulde Ulykkerne i dette Ægteskab fra 
først af være opstaaede; og vist er det, at 
Ludvig stundom lod, som om han selv troede, 
at Napoleon var Fader til Hortenses ældste 
Søn. 

Sikkert er det ogsaa, at da den lille Prins 
døde i en Børnesygdom, var der ualmindelig 
stor Sorg i Tuillerierne ; og meget tydede paa, 
at det havde været Napoleons Mening at adop- 
tere den Lille og opdrage ham til sin Efter- 
følger. 

Dronning Hortense levede i bestandig Ufred 
med sin Mand, indtil de blev skilt i 1815. 
Hun var uhyre letsindig, hvilket i Forbindelse 
med hendes Mands Sygelighed gjør det lidet 

sandsynligt, at nogen af hendes 4 Sønner var 
Barn af Kong Ludvig — kanske Nummer 2. 

Nummer 1 var altsaa den lille Napoleon, 
som døde og som antoges at være Søn af den 
store Napoleon. 

Nummer 2 blev Storhertug af Berg og gift 
med sin Cousine — en Datter af Kong Jo- 
seph. 

Nummer 3 var Keiser Napoleon den III, — 
sandsynligvis Søn af den hollandske Admiral 
Verhuel. 

I Anledning af, at disse to Brødre havde 
deltaget i nogle Uroligheder i Italien, skrev 
Kong Ludvig i 1830 et Brev til Pave Gre- 
gor den 16de: 

„Hellige Fader! mit Sind er overvældet af 
„Sorg, og jeg har skjælvet af Vrede, da jeg 
„modtog Efterretningen om, at mine Sønner 
„har taget Del i den forbryderiske Reisning 
„mod Deres Helligheds Autoritet Mit Liv, 
„som allerede er sørgeligt nok, har endnu 
„bragt mig den bitre Smerte, at En af mine 
„har kunnet glemme al Deres Godhed mod 
„vor ulykkelige Familie. Den elendige unge 
„Mand er død; Gud være ham naadig. 

„Hvad den anden „ — Napoleon den III. — " 



207 



„angaar, som tiltager sig „mit Navn", saa har 
„han — som De ved — Hellige Fader! Ingen- 
„ting med mig — Gud være lovet. 

Jeg har den Ulykke at være gift med en 
„Méssalina, der føder Børn." 

Hortenses Søn Nummer 4 — den senere Her- 
tug af Morny — var Søn af Grev Flahaut. — 

Blandt disse skrækkelige Bonaparter var 
Josephine en fin og lys Skikkelse, skjønt og- 
saa hun havde gjennemgaaet adskilligt i Bar- 
ras og de andre Revolutionsmænds Saloner og 
ialfald én Gang — mens Napoleon var i Egyp- 
ten, havde havt en flygtig Liaison med en 
ubetydelig Officer. 

Men hun elskede Napoleon oprigtigt; og 
han paa sin Side udtrykte vist den høieste 
Tillid, han overhovedet kunde have til en 
Kvinde, naar han sagde, at han var vis paa, 
at Josephine vilde forlade et Elskovsmøde, 
hvis der kom et Bud fra ham. 

Fra først af levede de som borgerlige Egte- 
folk i samme Soveværelse. Men i Leiren ved 
Boulogne i 1805 blev Napoleon holdt længe 
oppe om Natten af Statssager. Josephine var 
da saa taabelig at gjøre ham en Scene, da han 
kom ind i Soveværelset. Napoleon blev sint. 

og fra det Øieblik var han aldrig at formaa 
til at optage det gamle Arrangement; hellerikke 
med Marie Louise; han kjendte Arten. 

Josephines Hoved var ikke stærkt, men hun 
blandede sig ikke meget i, hvad hun ikke for- 
stod, og plagede sin strenge Herre saa lidet 
som muligt. Det var hende nok, naar hun 
kunde fængsle hans Kjærlighed; og naar han 
var borte i andre Forhold, kjæmpede hun paa 
alle Maader for at vinde ham tilbage. Hun op- 
fyldte alle hans Fordringer og var idethele- 
taget en Keiserinde, som han vel kunde være 
tjent med. Hun lod ikke Præsterne komme 
nærmere end Keiseren ligte det, skjønt hun 
paa sin Maade var religiøs. 

Hun havde tilstaaet Erkebiskopen af Nantes 
i Skriftestolen, at hun spiste Kjød baade Fre- 
dag og Lørdag. 

Gjør Keiseren det samme? — spurgte Bis- 
pen. 

Ja. 

Nuvel, saa gjør som han. Deres Majestæt 

kan altid gaa ud fra, at han har en speciel 

Tilladelse for sig og sin Familie. 

Men da Josephine for en Sikkerheds Skyld 

forelagde Cardinal Fesch det samme Spørgs- 

maal, svarede denne, at hvis Keiseren vilde 

forlokke hende til at bryde Fasten, skulde hun 
kaste ham Talerkenen i Ansigtet. 

De Lærde øre uenige, sagde Napoleon smi- 
lende, da han fortalte Chaptal denne Historie, 
som Josephine havde fortalt ham; Bispen har 
Ret; den anden er en Knægt, som vil give 
sig et Skin af Strenghed, der passer lidet til 
hans private Liv. 

Alt mens Tiden gik, blev Josephine mere 
nervøs og forpint, jo klarere det stod for hen- 
de, at hun ikke fik flere Børn end de to, hun 
havde født sin første Mand General Beauhar- 
nais: Eugen og Hortense. Dette var aldrig ude 
af hendes Tanke, og hun kunde mærke paa 
Napoleon, at han gik og tumlede med det 
samme. 

Hun forsøgte alle mulige Raad og Midler, 
og antydede endog for Napoleon, at de skulde 
prøve et politisk Bedrageri med et fingeret 
Svangerskab og et underskudt Barn; og hun 
anede allerede længe i Forvejen, at det maatte 
ende med en Skilsmisse. — 

— Josephines Ødselhed var ikke blot grænse- 
løs; men den var saa taabelig — næsten fjollet. 
Det var hende umuligt at modstaa Juvellerer- 
ne og Modehandlerne, naar de kom og op- 
fyldte hendes Værelser med de skjønneste 

Omkring Napoleon 14 

Smykker og de rigeste Toiletter, Parises første 
Kunstnere kunde fremtrylle — altsammen til 
de mest fabelagtige Priser. Jeg husker ikke 
Tallet paa de Hatte, hun anskaffede sig i en 
Saison og hellerikke, hvad de kostede; men 
det var næsten ikke til at forstaa. Hun levede 
derfor i en evig Angst for sine Regninger, 
skjønt Napoleon betalte rundeligt og rigeligt 

Hans Keiserinde maatte gjerne være ødsel; 
hun skulde overstraale alle Evropas Fyrst- 
inder; og der fandtes ikke Kniberi hos denne 
Ægtemand. Men han kunde ikke fordrage, at 
der blev snydt, eller at nogen lod sig snyde . 
og han forstod jo godt, at Josephine maatte 
betale den syvdobbelte Pris, fordi hun ikke 
havde mere Forstand paa Penge end en 
Fugl. 

Derfor, naar han holdt en Oprydning i Kei- 
serindens Regninger, betalte han aldrig fuldt 
ud; men han bød vedkommende Leverandør 
Halvdelen eller tre Fjerdedele af Beløbet. De 
accepterede i Almindelighed og gjorde endda 
en god Forretning. 

Men aldrig kunde han faa Bund i hendes 
Regnskaber, fordi hun bestandig skjulte det 
værste for ham, endskjønt hun jo maatte vide, 
at en Dag kom alting frem for Lyset. Men 

Josephines første Ord var bestandig nei, hun 
nægtede ganske instinktmæssig. Saaledes levede 
hun i et Hav af Gjæld, og hendes Regninger 
strømmede lige til Elba. 

Men forøvrigt og forsaavidt der overhovedet 
kan være Tale om kvindelig Indflydelse paa 
Napoleon, var Josephine ganske vist den Hu- 
stru, som passede best for ham; og havde hun 
bare kunnet føde ham et Barn — om ikke an- 
det end en liden Pige, vilde Napoleon neppe 
nogensinde være gaaet fra hende. Thi han 
søgte ikke et nyt Egteskab, fordi han ikke 
længer var fornøiet med Josephine, endmindre 
fordi han elskede nogen anden og hellerikke 
for at komme tilveirs ved et høit Parti. 

Han var stor nok til at unde sig selv den 
Luxus at beholde en Kvinde, han bestandig 
var vendt tilbage til; og han vilde yderst nø- 
dig gjøre Josephine den Sorg og Tort at for- 
lade hende. Men eftersom alting hidtil var 
lykkedes for ham, kunde han ikke nu, da saa 
meget var samlet i hans Haand, lade være at 
tænke paa at fæste sig selv gjennem Efter- 
kommere til Fremtiden. Desuden forlangte 
hans Folk det dagligt, høilydt og hentydnings- 
vis, og desuden — alle de ligitime Fyrstehuse 
havde sin Fremtid sikret; han alene var uden 

14' 

Oprindelse og uden Fortsættelse. Dynastiet 
Bonaparte maatte han have i Orden. 

Det synes for Nogle, som om denne Mand 
var umættelig, og at han droges mod den ene 
mer svimlende Plan end den anden som en 
Slave af sin grænseløse Ærgjerrighed. 

Men naar jeg undtager nogle Herrer af Poli- 
tiken, som aldrig har begjæret noget for sig 
selv, men som udelukkende ved sine Lands- 
mænds ustyrlige Beundring og Kjærlighed løf- 
tes høiere og høiere, overblæres med stedse 
federe Glans, — naar jeg undtager disse 
Jordelivets Pilegrimme, saa arbeider enhver af 
os — hver paa sin Maade for at bringe sig 
selv til Gyldighed. 

Men naar det nu bestandig havde vist sig, 
at han fyldte alle Maal, som hans vidunderlige 
Livsførelse efterhaanden lagde paa ham, var 
der ingen Grund til at stanse, og han behø- 
vede ikke at svimle. Han var sig med Rette 
bevist at være de andre Fyrster saa overlegen 
i godt som i ondt, at den første Plads blandt 
dem simpelthen tilkom ham, der stod i Spid- 
sen for den store Nation Og denne krævede 
udtrykkelig af ham Sikkerhed for Fremtiden. 

Og det var kun, fordi han var knyttet til 
Josephine med saa ømme Baand, at det varede 



213 



saa længe, inden han tog det pinlige Skridt; 
thi at det kostede ham meget, er der ingen 
Grund til at betvivle. 

Men ligesom i alt andet saa og i dette For- 
hold skilte Napoleon sig ud fra alle andre 
Konger og Fyrster, hvem det har passeret, at 
de fik Trang til at forskyde sin Hustru. Her 
kom ingen Bulle fra Paven; ingen sort Bande 
af Præster skræmte den arme Dronning; in- 
gen Skandalproces med kjøbte Vidner og Be- 
skyldninger for Utroskab. Han skilte sig ved 
sin Gemalinde som en fuldstændig gentleman 
og Grandseigneur og dertil med den ham egne 
Orden og Høitidelighed i Formerne. 

Og hun var paa sin Side, da alle Haab 
brast, al Ære værd i den Maade, hvorpaa hun 
bar sin haarde Skjæbne. Hun forblev Napo- 
leons trofaste Ven og lagde sig aldrig iveien 
for den nye Hustru og Keiserinde. 

Der er ikke mange Foreninger mellem 
høitstillede Personer, over hvilke der har hvilet 
en saa ren Luft som over disse to Mennesker, 
dengang de skiltes. 

Da Napoleon havde fattet Beslutningen, be- 
falede han Eugen Beauharnais at gaa til sin 
Moder og forklare hende, at nu maatte det 
komme til Skismisse af politiske Grunde, fordi 

Frankrig krævede en Fortsættelse af Dynastiet 
Bonaparte. 

Vicekongen opførte sig ved denne som ved 
alle andre Leiligheder mønsterværdigt. Han 
var foruden at have udviklet sig til en duelig 
og paalidelig Hærfører tillige en Hædersmand 
i enhver Henseende og en trofast Søn mod 
sin Moder — og mod sin Stedfader. 

Napoleon satte ogsaa megen Pris paa ham, 
uden at der dog nogensinde fremkom nog en 
Antydning af, at han tænkte paa Eugen som 
sin Efterfølger. Dette havde nok Josephine en 
Tid haabet; men hun var ellers saa forsigtig 
og tilbageholden, at hun aldrig bad om noget 
for sin Søn, hun takkede ikke engang; hun 
vilde, at det udelukkende skulde være Napo- 
leon, som forfremmede ham. 

Da hun sad igjen som Enke efter General 
Beauharnais, som blev guillotineret, var det 
saa smaat med hende, at Hortense allerede 
var sendt, forat lære Modepynt og Eugen i 
Snekkerlære, da General Bonaparte viste sig 
som Frier. Nu var Hortense Dronning af Hol- 
land og Eugen Hertug af Leuch tenberg. Fyrste 
af Eichstedt, Prins af Frankrig og Vicekonge 
af Italien. 

Den 15de December 1809 om Aftenen mødte 

Fyrst Cambacéres — Keiserdømmets Stor- 
Kansler og Grev Regnault sammen med hele 
den keiserlige Familie i Tuillerierne, hvor 
Josephine gav sit Minde til Egteskabets Op- 
løsning, efterat Napoleon i oprigtige og bevæ- 
gede Ord havde takket hende for femten Aars 
lykkeligt Samliv. 

Skilsmissen blev den næste Dag meddelt 
Senatet Det var atter Eugen, som optraadte og 
forklarede sin Moders loyale Holdning og det 
store Offer, hun frivilligt havde bragt Fædre- 
landet. 

Egteskabet blev af Senatet erklæret ugyl- 
digt af den formelle Grund, at der ved dets 
Stiftelse ikke havde været tilkaldt to Vidner. 

General Bonapartes civile Egteskab i 1796 
var i sin Tid stiftet uden anden Formalitet end 
Indskrivning hos vedkommende republikanske 
Funktionær — ligesom Bernadottes og de an^ 
dre Officerers fra hine Dage, — og kunde 
derfor efter fransk Lov ophæves med begge 
Parters Samtykke. 

Det var derfor ikke dette Egteskab, som 
Senatet maatte opløse, inden Napoleon kunde 
blive gift med en katholsk Prinsesse. 

Men da Keiserens og Keiserindens Kroning 
nærmede sig i 1804, blev Cardinal Fesch bange 

for, at det republikanske Egteskab kunde frem- 
kalde nogen Vanskelighed ved Josephines Kro- 
ning og fik sat igjennem, at han — Cardinalen 
— viede Napoleon og Josephine et Par Dage 
før Kroningen i Ttiillerierne, men for lukkede 
Døre og uden Vidner. 

Da nu Josephine ved Skilsmissen erfarede, 
at hendes Egteskab blev erklæret ugyldigt, 
kaldte hun Fesch til sig i Malmaison, hvor 
han udstedte en lovlig Vielsesattest for hende. 
Josephine gjorde dog ingen Brug af dette Do- 
cument; det var hende nok at have det i sin 
Besiddelse. 

Men baade Senatet og Kardinalen havde paa 
en vis Maade Ret begge to. 

Thi efter fransk Ret var Vielses-Handlingen 
ugyldig af den Grund, at der ingen Vidner 
var. 

Men efter katholsk Kirkeret kan en Vielse 
uden Vidner være gyldig, naar den er uført af 
en Cardinal. 

Imidlertid maatte Keiser Napoleon betale 6 
Francs i Mulkt til de Fattige, for at have for- 
sømt Vidnerne. 

Napoleons Skilsmisse satte Evropas Hoffer 
i den største Bevægelse. Thi naar han først 
havde besluttet sig til et nyt Egteskab, kunde 

man vide, at han vilde søge sin Gemalinde 
paa de allerhøieste Steder. Der var først no- 
gen Tale om en Prinsesse fra Sachsen, som 
han naturligvis kunde faa. Men Napoleons 
Ønske var egentlig en russisk Prinsesse — en 
Søster af Zaren. 

Alexander lod, som om han følte sig yderst 
smigret ved Napoleons Valg; han bad kun om 
nogen Udsættelse paa Grund af Storfyrstindens 
Ungdom. Han viste ligesaa godt som enhver 
anden, at der ikke kunde være Tale om no- 
gen Udsættelse. 

Den 1ste Marts 1810 kom Marechal Ber- 
thier — Fyrste af Neufchatel til Wien forat 
anholde om Erkehertuginde Marie Louises 
Haand for Keiseren af Frankrige. 

Aftalerne vare jo trufne paa Forhaand, saaat 
Keiser Frantz skyndte sig med den største 
Imødekommenhed at modtage Frieriet. Men 
det maa alligevel have været haardt for den 
gamle Habsburger at give sin egen Datter hen, 
for at hun skulde føde Børn for den Mand, 
som havde lemlæstet Østerrige, slaaet hans Ar- 
meer og kastet Huset Habsburg til Jorden Gang 
efter Gang — og dertil: en simpel Eventyrer 
fra Corsica! 

Den Ilte Marts blev Berthier viet til Marie 

Louise i Keiserens Navn og to Dage efter 
forlod de Wien. 

Oprindelig fulgte der med hende hjemmefra 
300 Personer. Men mellem Braunau og Alt- 
heim havde Napoleon i utrolig kort Tid ladet 
opføre en meget stor Træbygning — pragt- 
fuldt decoreret. I den ene Ende af Bygningen 
var Østerrige og i den anden Frankrige, og i 
Midten var der et neutralt Rum. Her mødte 
Dronningen af Neapel — Caroline Murat med 
et talrigt Følge fra Paris og tog imod den unge 
Keiserinde. 

Erkehertuginden, som her antog Titelen 
Keiserinde, blev nu overleveret fra Østerrige til 
Frankrige med høitidelige Ceremonier, saaledes 
som Keiseren selv havde dicteret det. 

Den Brudekurv, som han sendte hende, 
indeholdt et Udstyr, der var et fuldstændigt 
Vidunder af den høieste Pariser Kunstfærdig- 
hed og Smag, og overstraalede langt, hvad 
Wien havde kunnet byde Hoffets Damer. 

Efter Ceremonierne fortsatte Keiserinden sin 
Reise vestover i smaa Dagsreiser, — saaledes 
som man reiste for hundrede Aar siden: svære 
Karosser med fire Heste, som stod færdige 
ved hvert Skifte, og som for afsted saa fort 
som det overhovedet lod sig gjøre. Hun havde 

nu forladt sit Wiener-Følge og var kun om- 
givet af den lille foreløbige franske Hofstat, 
som Keiseren havde sendt hende imøde. Ved 
hver Station, hvor der skulde overnattes, fandt 
hun et Brev fra sin galante Gemal. 

Den 29de Marts skulde være Keiserindens 
siste Reisedag, om Aftenen skulde hun naa 
Slottet Compiegne; hvor Keiseren og hele den 
keiserlige Familie ventede hende, for — den 
naéste Dag at være nærværende, naar Ber- 
thier høitideligt overleverede den knælende 
Keiserinde til Keiseren. 

Men det blev der ikke noget af. Thi da 
Napoleon var færdig med alle Forberedelser, 
tog han Murat med sig og listede sig ud af 
Slottet i sin graa Frakke fra Wagram. De to 
kjørte da imod Keiserinden i en simpel Ka- 
lesche med en Kusk uden Livre. 

Da de kom til Courcelles i styrtende Regn, 
kjørte de ind under en Porthvælving i en 
gammel Kirke og ventede paa Keiserindens 
Følge. Det var det siste Sted, hvor der skulde 
skiftes Heste, og med det samme Keiserindens 
Vogn kom, smuttede Napoleon i en Fart ind 
til hende. 

Og den næste Morgen paa Slottet lod han 
deres fælles Frokost servere foran Keiserin- 

dens Seng. Denne frygtelige Skandale for over 
Evropa, og maa vist især have rystet Samfun- 
dets Grundpiller i Wien. 

Den 30te Marts foregik den borgerlige Vielse 
i St. Cloud og Dagen efter holdt de Nyfor- 
mælede et pragtfuldt Indtog i Paris, som blev 
efterfulgt af en Fest i Louvre, som Napoleon 
havde arrangeret paa det allermest storartede 
efter sin Smag. En stor Del af Louvre var taget 
i Brug til Festligheden. Der var Tribuner for 
Konger og Fyrster, Gesandter og Marechaller. 
Den keiserlige Familie i al dens Skjønhed og 
Pragt omgav Napoleon og Marie Louise, — 
dertil alt, hvad Frankrig ejede af Adel og 
Magt, og en Mængde Udlændinge — ialt en 
otte Tusinde Mennesker. 

Der faldt imidlertid en Skygge over den 
festlige Tid efter Formælingen, da der et Par 
Maaneder senere opstod en forfærdelig Ilde- 
brand under et Bal, som den østerrigske Ge- 
sandt Fyrst Schwarzemberg gav for sin Her- 
res Datter; — ikke blot fordi Begivenheden 
kostede flere Menneskeliv og afbrød Feststem- 
ningen; men ogsaa fordi Samtiden ikke kunde 
værge sig mod en uhyggelig Erindring om et 
Ulykkestilfælde af lignende Art, som indtraf 
forrige Gang en østerrigsk Erkehertuginde blev 

gift med Frankrigs Overhoved -- nemlig i 
1770, da Marie Antoinette holdt Bryllup med 
Ludvig den 16de. 

Fyrst Schwartzemberg havde begaaet den 
Uforsigtighed, som man forresten oftere hører 
om i de gamle Palaier i Paris, at man for at 
vinde Plads til Dansen laver Hotellets indre 
Gaard om til en uhyre Sal ved at lægge Gulv 
med Trapper og Indgange til Husets Rum og 
Corridorer, — altsammen overspændt med 
Tag af Lærred og Væggene behængt med Mas- 
ser af Gardiner og Tæpper, prægtige Forhæng 
og Draperier, decoreret med Blomster og utal- 
lige Lys allevegne. 

Det er farligt nok nutildags, hvor vi dog har 
elektrisk Lys og et moderne Brandvæsen. 
Men i hine Tider, hvor der skulde lyses op 
med bare Voxlys i tusindvis, var det en 
grænseløs Uforstand. Naar de dansede, og der 
opstod Træk i Døre og Trapper, behøvedes 
der ikke mere, end at et Gardin viftede hen 
over en Kandelaber eller en Lampet paa Væg- 
gen, saa stod alt i lys Lue paa tre Minutter. 
Og det var det, som pludseligt hændte her, 
mens Festen var paa det livligste. 

Keiseren ventede ikke paa Hjælp af nogen; 
men rolig som altid tog han som en brav 

Borgermand sin Madame i sine Arme og bar 
hende ud af den brændende Sal og ind i Pa- 
laiet, indtil de kom i Sikkerhed. 

Men mange omkom — især af Damerne, 
hvis lette Gevandter tog Ild strax ved den før- 
ste Opblussen, de faldt i Trængselen og kval- 
tes, eller de løb brændende ud i Haven. Der 
var jo mange behjertede Mænd tilstede, som var 
vante til at beholde Hovedet klart, selv i den 
største Fare; men det gik saa forfærdeligt fort. 

General Durosnel af Cavaleriet fik fat paa sin 
Kone og bar hende ud i Trængselen, og mens 
han kjæmpede for at komme frem, saa han en 
Haand, som stjal en kostbar Kam ud af hen- 
des Haar, uden at han kunde tænke paa at 
forhindre det. — 

I Slutningen af Aaret 1810 kom den Hen- 
vendelse fra Sverige til Napoleon, som gav 
Anledning til at Marechal Bernadotte, Fyrste af 
Ponte Corvo, blev kaldet til Kronprins og Tron- 
følger i Sverige. 

Før, under og efter Consulatet havde Berna- 
dotte været Bonapartes hemmelige Fiende; 
medens denne bestandig viste ham den største 
Generøsitet, som igjen altid blev overtruffet af 
den andens Utaknemmelighed. 

Den 18de Brumaire holdt han sig tilbage — 



223 



rede til at trænge sig frem, hvis Napoleons 
Statscoup skulde mislykkes. Men da det var 
lykkedes, kom han luskende og sluttede sig til 
Napoleon, for straks efter at begynde med nye 
Rænker imod ham. 

Skjønt Napoleon til enhver Tid viste fuld 
Besked om alt, gjorde han dog Bemadotte til 
Marechal ved den første Udnævnelse, Storkors 
og Prins af Frankrige og Hertug af Ponte 
Corvo med høie Gager og Dotationer., — 
og til Konge af Sverige med en Present af en 
Million Francs af Keiserens private Kasse. Til 
alt dette svarede Bernadotte med Utaknemme- 
lighed og Forræderi. 

I 1799 mens Napoleon var i Egypten, bort- 
giftede Joseph sin Kones Søster til General 
Bernadotte. Frøknerne Clary var Døtre af en 
Kjøbmand i Marseille, og Desirée, som nu blev 
Madame Bernadotte, havde været den unge 
Bonapartes Inklination. Siden skulde hun have 
ægtet en General Duphot, som blev myrdet i 
Rom, netop som de skulde have Bryllup; til- 
slut fik hun altsaa Bernadotte; og naar denne 
steg og steg lige til Konge, saa var det alt- 
sammen paa Grund af dette Ægteskab med 
Napoleons Veninde. 

Thi som Militair havde Bernadotte intet Navn 

blandt de store. Der var tyve Generaler i Fran- 
krig, der havde havt Commandoer som Over- 
generaler for selvstændige Armé-Corps, og hvis 
Navn og Berømmelse langt overstraaler hans. 
Dertil var han ganske uden Opdragelse og lidet 
populair i Armeen. 

Men da Napoleon blev Keiser, gjorde han 
sig en Fornøielse af at se sin Ungdoms Flam- 
me som Marechalinde, Prinsesse og Dronning. 

Hendes Søn var Napoleons Gudsøn. De 
havde ventet med at døbe Barnet, til Bonaparte 
kom tilbage fra Egypten, og det var han, som 
fandt paa at give Drengen Navnet Oscar — et 
Navn, som han fandt. i Ossians Sange, hvor- 
af Napoleon saavelsom Samtiden var stærkt 
optaget. 

Saaledes kom de svenske Konger til at 
bære dette Navn fra de gamle skotske Barde- 
kvad, om hvilket hverken Napoleon eller nogen 
anden dengang viste, at de var et Falskneri, 
sammendigtet af en Præst ved Navn Mac- 
pherson. — 

Det var egentlig et lidet Adels- og Officers- 
parti, som tilskyndede den gamle barnløse Konge 
af Sverige til at bede Napoleon om en Prins 
af Frankrige til Tronfølger. Man havde dermed 
nærmest tænkt paa Vicekongen af Italien — 



225 



Eugen Beauharnais. Men Nødvendigheden af at 
skifte Religion viste sig at være en uoverstigelig 
Hindring — især for Vice-Dronningens Vedkom- 
mende. Saa fandtes der ingen anden Prins af 
Frankrige end Ponte-Corvo, og saa faldt Valget 
paa ham med Napoleons Samtykke. 

Saasnart dette var i Orden, tog Jean Baptiste 
Bernadotte og omvendte sig prompte og op- 
rigtigt til den Evangelisk-Lutherske Religion. 

Subito ! 

Men hans Gemalinde var nok ikke saa snar 
i Omvendingen, og hellerikke synes hun at 
have havt nogen Hast med at komme til Stock- 
holm og forlade Hoffet i Paris. 

Var jeg bleven bedaaret af Josephine — skri- 
ver en Samtidig — gik det mig helt anderledes 
og modsat med Marechalinde Bernadotte. Hen- 
des utaalelige Hovmod frastødte alle Mennesker; 
og hendes Mine og Tone, som vilde være ilde 
anbragt nu, da hun er Dronning af Sverige, 
stod i en forbausende Modsætning til Josephines 
Elskværdighed, ja endog til Hortenses. 

Men alt dette var dog ingenting imod, hvad 
hun tillod sig, da hun — tiltrods for sit Hov- 
mod og som en Konges Gemalinde — forar- 
gede hele Evropa ved at løbe som en gal efter 
Hertugen af Richelieu, hvem hun elskede. 

Omkring Napoleon 15 

Hertugen skriver selv i et Brev, dateret Zii- 
rich den 19de Juli 1819: „I morges fandt jeg 
paa Bordet i mit Hotel en Blomsterbouket. 
Min gale Dronning er altsaa kommen hertil." 
Og den 25de skriver han igjen til en af sine 
Venner: Min gale Dronning er her i dybeste 
incognito og dertil saa tilsløret, at jeg, om jeg 
møder hende, aldrig kan være sikker, om det 
er hende. Dette bliver tilslut temmelig besvær- 
ligt.« 

Samtidig sad de skikkelige Koner rundt om 
i Norges Kirker og opsendte hver Søndag 
Bønner for denne Landets Moder! hun kunde 
forresten nok trænge til det. 

Men Bernadotte gik straks til Sverige, hvor 
Karl den 1 3de adopterede ham som sin Søn. 
Den 1ste November aflagde han Eden som 
Kronprins af Sverige og den 15de sluttede den 
svenske Regjering sig til Napoleon og tiltraadte 
hans store Forbund til Kontinentets Afspærring 
mod Storbritannien. 

Sverige havde under hele Napoleonstiden 
spillet en ynkelig og ubemærket Rolle. Men nu 
skulde det ikke vare længe, inden det over- 
raskede Evropa ved sin Troløshed. Thi under 
den gamle Konges tiltagende Svaghed, blev 
Sveriges Politik mer og mer en Gjenspejling af 

den intrigante og upaalidelige Gascogners Væsen, 
saaledes som han var saa vel kjendt for alle de 
Rænkespind og Sammensværgelser, han havde 
været indviklet i — ligefra 1804 tidligt paa Aaret 
før den store Sammensværgelse af Royalisterne, 
George Cadoudal og de andre. 

Bernadotte havde dengang en Commando i 
det nordvestlige Frankrige, og mellem Solda- 
terne i Garnisonen i Rennes var der en Re- 
volte forberedt, som paa en bestemt Dag skulde 
bryde løs og fremkalde en Reisning mod Før- 
steconsulen i disse Egne. Men lige før denne 
Dag listede Bernadotte sig til Paris under Paa- 
skud af, at d^r maatte han være, naar det brød 
løs, medens det naturligvis var for at være af 
Veien, hvis det gik galt i Rennes — hvad det 
ogsaa gjorde. 

Thi paa selve Dagen blev Sammensværgel- 
sen røbet, og de Proclamationer blev beslaglagte, 
som skulde være spredt ud i Befolkningen, og 
som indeholdt Navnene: Bernadotte og Moreau. 

Bernadotte reddede sig derved, at han havde 
passet sig for at give noget skriftligt fra sig, saa 
hans Delagtighed kunde ikke bevises. 

Men en ung Søn af General Marbot, der 
var Adjutant hos Bernadotte, havde faaet sin 
Vogn fyldt med disse farlige Proclamationer, 

15* 

uden at vide om det; han blev øieblikkelig 
ført i Arrest. 

Hans Moder paakaldte Bernadottes Hjælp; 
han havde været en Ven af General Marbot; 
han var Formynder for Sønnerne, og det var 
de Sammensvorne, som havde pakket Procla- 
mationerne ind i den unge Mands Vogn. 

Bernadotte lovede godt, men gjorde Ingenting. 

Madame Marbot løb fra den ene til den an- 
den, og endelig opnaaede hun det Løfte af Bo- 
naparte, at den unge Marbot skulde slippe, 
hvis General Bernadotte personlig vilde ind- 
finde sig og bede om hans Løsladelse. 

Madame Marbot ilede til Bernadotte med 
denne Besked. Han holdt en liden Tale om 
Venskabet o. s. v. og lovede at gaa til Bona- 
parte den samme Aften. Men han gik ikke; han 
reiste tvertimod samme Aften med sin Gemal- 
inde til Badene i Plombiéres. 

Da Bonaparte fik vide dette, sagde han bare: 

Ja, der kjender jeg ham godt igjen. 

Den unge Marbot slajf fri; men Napoleon 
beholdt en liden Mistro til ham for hele Livet. 



Paa den spanske Halvø sloges de jævnt i 
Aarene 1810 og 1811. Masséna var for første 

Gang i sit Liv uheldig. Han kjæmpede i Por- 
tugal mod Wellingthon og tabte Slaget ved Bu- 
saco. Og skjønt han havde med sig Ney og 
Junot og den haarde General Regnier, stod 
han dog magtesløs overfor Wellingthons briliante 
Forskansninger ved Torres vedras. 

I Spanien gik det noget bedre. Marechallerne 
Soult og Suchet førte den her; men der var 
ikke længer nogen rigtig Kraft i det hele, efter- 
at Keiseren ikke var der længer. Marechal Vic- 
tor havde det Held at frelse 600 af Krigsfan- 
gerne fra Baylen. Hans Corps var ombord paa 
en Flaade-Afdeling og laa ude paa Rheden ved 
Cadix. Da de Ulykkelige, som var paa Arbeide 
inde i Havnen med Mudring og lignende, fik 
Øie paa det franske Flag, styrtede de ombord 
i en liden ussel Skude uden Rig og roede, saa 
godt det lod sig gjøre under en heftig Ild fra 
de spanske og engelske Krigsskibe ud paa Rhe- 
den, hvor de blev modtagne med Jubel af de- 
res Landsmænd. 

Men Napoleon havde nu sine Øine og 
Planer rettet mod Østen; efterat Skilsmis- 
sen var overstaaet, og det nye Egteskab saa 
fuldkomment opfyldte Hensigten og Beregnin- 
gen. 

Den 20de Marts 1^11 var Paris i en feber- 

agtig Stemning; man viste, at Keiserindens Ned- 
komst var nær forestaaende. Men der indtraadte 
saa vanskelige Omstændigheder, at der kunde 
være Fare for hendes Liv eller for Barnets. 
Doctor Dubois opsøgte da Keiseren, som holdt 
sig i et nærliggende Værelse. Lægen vilde vide, 
om der skulde tages noget særligt Hensyn til 
dette dyrebare Barn fremfor til Moderen. 

Men Keiseren svarede ivrigt: De skal be- 
handle Keiserinden, somom De hjalp en al- 
mindelig Barselkone i en af Paris's Smaagader. 

Doctor Dubois vendte da tilbage til Keiser- 
inden, kastede sin Frak og tog fat. Barnet var 
yderst medtaget, da det blev født; men der kom 
Liv i det, og saasnart det gik an, tog Keiseren 
det fra Pleiekonen og bar det ind i den store 
Sal, hvor Rigets Dignitairer ventede i den stør- 
ste Spænding. 

Her er Kongen af Rom! raabte Keiseren; 
han var ude af sig selv af Glæde — for denne 
ene Gang. 

Idetsamme begyndte Kanonerne fra Invalide- 
Hotellet at forkynde Paris, at der var født Kei- 
seren et Barn; og fra det første Skud stansede 
hele Paris og holdt sit Aandedræt tilbage — 
tællende alle — Mænd og Kvinder og de Børn, 
som kunde tælle saa langt. Alle viste, at hvis 

Kanonerne stoppede med 21 Skud, var det bare 
en Prinsesse; men kom det 22de, saa blev de 
ved at dundre lige til 100, for da var det en 
Søn, en Tronarving, Napoleon den Anden. 

Der sagdes, at Invaliderne gjorde sig en li- 
den Spas af at trække Tiden nogle Secunder 
ud før Skud Nummer 22; men da brød der 
ud en Jubel over hele den store By som al- 
drig før eller senere. 

Saa stor var den Lettelse, Folk følte ved den- 
ne Garanti for Landets Fremtid, at den keiser- 
lige Page, som først kom løbende fra Slottet 
med Nyheden til det forsamlede Raad i Hotel 
de Ville, enstemmigen blev bevilget en aarlig 
Gage paa 10,000 Francs. 

Tre Aar efter — i 1814 — erklærede det 
samme Raad Keisere;n afsat. Mon hvordan det 
da gik med Pagens aarlige Indtægt? 

Frankrige i 1811 var lutter Solskin; men der 
gik dog en Skygge over Landet, da der ved 
Aarets Slutning blev udskrevet 100,000 ganske 
unge Gutter til Armeen. 

De rigelige Belønninger, som Keiseren 
fordelte blandt sine Mænd, havde gjengivet Pa- 
ris's selskabelige Liv en Glans — næsten lige- 
saa stor som under de gamle Konger. Keiseren 
vilde, at det skulde være paa den Maade; og 

de fleste af hans Krigere lod sig ikke det sige 
to Gange. De havde ogsaa — mange af dem 
— vist at samle sig saa rigelige Portioner af 
Kostbarheder og Penge, at de vendte hjem med 
store Læs fra hvert Feldttog. 

Deres Damers Saloner og de storartede Fest- 
ligheder, som de gav, naar de i nogen Tid fik 
være hjemme i Fred, blev dem snart en kjær 
Belønning, som de fortjente og en Hvile, de 
paaskjønnede efter et Krigerliv, hvor Ingen 
havde skaanet sig, men fra hvilket de fleste 
medbragte Saar og Skavanker. 

Dertil Napoleons egen Familie med Dron- 
ningen af Neapel i Spidsen, og selve Tuilleri- 
erne, hvor der altid var en Række af festlige 
Sammenkomster; og endelig vendte jo mange 
af den gamle Adel tilbage til sine hemmelig- 
hedsfulde Hoteller i Boulevard St. Germain. 
Mange af dem trængte sig ogsaa frem forat er- 
holde Adgang til Hoffet og Hof- Embederne, 
ligesom der i Armeen tjente de beste Navne 
under Napoleon som under Bourbonerne. 

Saaledes var, hvad de høiere Kredse angaar 
Paris ligesaa straalende som nogensinde. Be- 
folkningen nedover var tilfreds; Hæder og Ære 
skaffede Keiseren nok af; men der fulgte ham 
ogsaa Arbeide og Omsætning; han havde Øie 

for alt, og skjønt han jo igrunden bare kjendte 
den militaire Del af sit Folk, kom hans prak- 
tiske Sans mangfoldige Forretningsgrene tilgode. 

Den vanskeligste Opgave var altid Paris. Kei- 
seren sagde engang til Fouché: Jeg er henrykt, 
naar De kan forsikre mig, at Faubourg St. Ger- 
main er tilfreds. Og jeg vil tilstaa Dem, at un- 
der alle Slag, i de største Farer, ja midt i Ør- 
kenen har jeg altid i min Tanke det Spørgs- 
maal: hvad vil Paris sige? — og fremfor alt 
Faubourg St. Germain. 

Thi der var mellem Napoleon Bonaparte og 
Paris en Kløft, som aldrig kunde blive helt ud- 
fyldt; han blev aldrig Pariser, dertil var han 
ikke nok Franskmand. 

Det er ikke godt at forklare, hvad det til- 
slut er for et flygtigt Fluidum, som udgjør Es- 
sensen af en stor Verdensby, og hvoraf der 
maa findes ialfald en liden Draabe hos hver 
den, som helt skal føle sig selv og føles af de 
andre som en ægte. 

Der er over Paris og over alt, hvad der er 
Paris, en liden, elegant Duft af Bedærvethed, 
alting er ligesom omgivet med en liden lyserød 
Rand. Men denne manglede aldeles hos Napo- 
leon; han er sig selv helt ud i Kanterne — 
ligesaa haard som en Krystal og ligesaa kan- 

tet, uden noget Fællesmærke af et Samfund — 
allermindst af Paris. 

Men da han nu havde faaet sit Dynasti sik- 
ret og sin vanskelige Hovedstad sat i godt Hu- 
mør, syntes han sig at være alle de Fyrsters 
Overmand, han kjendte; der var bare Zaren 
igjen. 

Allerede i 1809 havde Napoleon tydeligt for- 
staaet, at Zaren aldrig vilde lade Østerrige fal- 
de helt til Jorden. Og i 1810 havde Rusland 
uden videre brudt Aftalen fra Tilsit og var 
traadt ud af Kontinental -Afspærringen. Store 
Rustninger og Troppesamlinger langs Grænsen 
af Storhertugdømmet Warschau kunde heller- 
ikke betyde noget godt. 

Men ligesom han altid havde vist en sælsom 
Skaansomhed overfor Rusland, saaledes nølede 
han nu med at erkjende Zarens aabenbare Til- 
bagegang til England og til de andre legitime 
Fyrster. Thi det var dette ubrydelige Kam- 
meratskab mellem dem og imod ham, som 
Napoleon aldrig lærte at forstaa. 

Han havde jo seet af Historien, hvad -vi har 
seet i hundrede Aar efter ham, at Kongernes 
Fiendskaber varer ikke saa længe. Naar nogen 
Tid er gaaet, efterat de har luftet sine Armeer 
og aareladt sine Folk, besøger de hinanden 

igjen og kysses paa Peronerne, saa det smæl- 
der i alle Jordens Telegrafstationer. 

Han forstod ikke, at om han havde været 
en Kongesøn — bare en Bastard — vilde de 
andre, tvungne af hans Overlegenhed, kanske 
have aabnet Kredsen for ham og hans Søn. 
Men som den, han var: Usurpatoren nedenfra, 
Revolutionens Søn — aldrig! han kunde ydmy- 
ge dem og rumstere med deres Lande og 
Hovedstæder, men før vilde de dø, end for 
Alvor leve med Napoleon som hans Lige- 
mænd. 

Det fik gaa an med Bernadotte paa den afsides 
svenske Trone. For det første behøvede de ham 
som General, og for det andet foragtede de ham 
og lod ham føle det. 

For dette var Napoleon blind. Politisk havde 
han . den Ide, som igjen har været fremme i 
vor Tid, at Frankrige i Alliance med Rusland 
har Evropas Skjæbne i sin Haand; og person- 
ligt stod han i den Formening, at Zar Alexan- 
der igrunden var hans Ven. 

Og han, som dog var forsigtig nok, og hvis 
Mistænksomhed kunde stige ned til de laveste 
Forudsætninger, han har aabenbart, alt imens 
han forberedte Toget til Rusland, hele Tiden troet, 
at hvis han kunde faa fat paa Alexander ffer- 

sonligt — helst efterat have slaaet ham grun- 
digt, saa skulde de gjenfinde Venskabet fra Til- 
sit og Erftirt, binde Storbritanien og endelig 
etablere den Ligevægt i Evropa, som han vilde 
berede for sin Søn. 

Da han derfor i Februar 1812 blev klar over, 
at man fra St. Petersburg bare havde holdt ham 
op med falsk Russesnak, og at det sletikke 
var Meningen at sende Grev Nesselrode som 
extraordinair Gesandt til Paris, hvilket saa 
længe havde været bebudet, kaldte han op til 
sig Oberst Chernicheff — en af Zarens Adju- 
tanter, som opholdt sig i Paris, og gav ham i 
al Venskabelighed en Del Oplysninger, samt et 
privat Brev til Zaren. 

Oberst Chernicheff bukkede og takkede. Men 
to Dage efter hans Afreise fra Paris blev det 
opdaget, at han havde misbrugt sin Stilling til 
at bestikke en underordnet Funktionær i Krigs- 
ministeriet, der havde skaffet ham en nøjagtig 
Opgave over den franske Armés Styrke. Den 
ulykkelige Betjent blev henrettet; men den 
falske Russer havde faaet for stort Forspring, 
skjønt han blev eftersat af al Magt; han naaede 
St Petersburg med sit Bytte. 

Zar Alexanders Svar paa det Brev, Napo- 
leon sendte med Oberst Chernicheff blev en- 

delig overbragt i April ved Baron Serobin og 
indeholdt, at Rusland forlangte, at de franske 
Armeer skulde forlade Preussen og gaa tilbage 
over Rhinen! 

Napoleon kaldte dette for diplomatiske Ufor- 
skammetheder og vilde ikke tage dem bogsta- 
veligt. Han gav Grev Narbonne Ordre til at 
gaa som extraordinair Gesandt til St. Peters- 
bui^ for direkte og personlig at forhandle med 
Zaren i Overensstemmelse med Keiser Napo- 
leons Instruktioner. 

Men faa Dage efter afbrød den russiske Ud- 
sending i Paris — Fyrst Kourakin — de Under- 
handlinger, han nu i flere Maaneder havde ført 
med Hertugen af Bassano; og den 9de Mai 
1812 forlod Keiseren Paris; Keiserinden fulgte 
med til Dresden. 

Det store Feldttog til Rusland skulde begynde. 

